REPORT: Emme Kuda Ujoora: Hadhiyaa Ehtha? Gellumehtha? - Vaguthu\nބާޒާރުމަތީ ސަރަހައްދުގައި ބަޔަކު މަސައްކަތް ކުރަނީ. --- ވަގުތު އިމޭޖަސް: މުހައްމަދު އަފްޒަލް\n"އެންމެ ކުޑަ އުޖޫރަ އިން އެއްވެސް އާއިލާއަކަށް މުއްސަނދިކަމެއް ނުލިބޭ، ހަގީގަތުގައި މިހާރު މިއޮތް މިނިމަމް ވޭޖަކީ، ފަގީރުކަމުން އާއިލާއެއް އުފުލައިދޭ ވޭޖެއް ވެސް ނޫން،" މިނިމަމް ވޭޖު ނުވަތަ ކުޑަ އުޖޫރައާ ގުޅޭ ގޮތުން އެމެރިކާގެ ފައިނޭންޝަލް އެގްޒެކެޓިވް އަދި ރިޓަޔަރޑް ޕޮލިޓީޝަނަރ ޖޯން ސްޓީވަންސް ކޯރޒީން ވިދާޅުވާ ބަސްފުޅަކީ މިއީއެވެ. 2001 އިން 2006 އަށް ނިއު ޖަރޒީން އެމެރިކާގެ ސެނެޓަރެއްގެ މަގާމު އަދި 2006 އިން 2010 އަށް ނިއު ޖަރޒީގެ 54 ވަނަ ގަވަރުނަރުކަން އޭނާ ކުރައްވާފައިވެއެވެ.\nކުޑަ އުޖޫރައިގެ ސިޔާސަތުގެ ފައިދާއާއި ގެއްލުމުގެ ބަހުސަކީ ދުނިޔޭގައި އެންމެ ފުރަތަމަ ފަހަރަށް މިނިމަމް ވޭޖް ކަނޑައެޅުނު އިރުން ފެށިގެން މިއަދާ ހަމައަށް ވެސް ދެމިގެން އައި ދިގު ބަހުސެކެވެ. 1894 ވަނަ އަހަރު ނިއުޒިލެންޑްގައި "ނޭޝަނަލް ބޭސް ޕޭ" ނުވަތަ "ގައުމީ އަސާސީ އުޖޫރަ" ގޮތުގައި ކަނޑައެޅުނު ސިޔާސަތަކީ ދުނިޔޭގެ އެންމެ ފުރަތަމަ އެ ސިޔާސަތު ތައާރަފު ވެގެން ދިޔަ ފަހަރެވެ.\nކުޑަ އުޖޫރަ ވިސްނުމާ ދެކޮޅު އިގްތިސޯދީ މާހިރުންގެ ނުކުތާއަކީ މިއީއެވެ؛ ވަޒީފާގެ ބާޒާރުގައި މީހުންގެ އަގު މަތިވީއެވެ. ދެން ވަޒީފާ ދޭ ފަރާތްތަަކުން ވަޒީފާއަށް ނަގާނީ މަދު ބައެކެވެ. ގިނަ ބަޔެއްގެ ވަޒީފާ ގެއްލޭނީއެވެ. ވިޔަފާރިތަކުގެ މައިގަނޑު ޚަރަދު ކަމުގައިވާ މުވައްޒަފުންގެ އުޖޫރަ ބޮޑުވުމުން، ޚަރަދު ދެކޮޅު ޖައްސަން ވިޔަފާރިތަކުން ވިއްކާ ތަކެތީގެ އަގު ވެސް އުފުލާނެއެވެ.\nއޭގެ އަނެއް ފަރާތުން، ކުޑަ އުޖޫރައިގެ ވިސްނުމަށް ތާއިދު ކުރާ އިގްތިސޯދީ މާހިރުންގެ ނުކުތާއަކީ މިއީއެވެ؛ ކަނޑައެޅުނު ކުޑަ އުޖޫރައިން، ތަކެތީގެ އަގު އުފުލޭ ވަރާ އެއް ވަރަށް އާންމު ފަރުދުންގެ ތަކެތި ގަތުމުގެ މާލީ ތަނަވަސް އިތުރުވާނެއެވެ. "ޕާޗޭސިން ޕަވާ" އިތުރުވާނެއެވެ. ފަރުދުންގެ އާމްދަނީ އިތުރުވުމުން ތަކެތި ގަންނަން ކުރާ ހޭދަ ބޮޑުވާނެއެވެ. އެހެންވެ ވިޔަފާރިތަކަށް ވެސް އާމްދަނީ ލިބި، އެ ފައިސާ އިގްތިސޯދު ތެރޭ ހިނގާނެއެވެ.\nކުޑަ އުޖޫރައިގެ ދިގު ތާރީޚެއް ދުނިޔޭގައި އޮވެ، ދުނިޔޭގެ 100 އަށް ވުރެ ގިނަ ގައުމުތަކުގައި ކުޑަ އުޖޫރަ ކަނޑައެޅި ތަންފީޒު ކުރެވެމުން ދިޔަ ނަމަވެސް ދިވެހިންނާ ހަމައަށް މި ސިޔާސަތު ތައާރަފު އެވީ އަދި ކިރިޔާއެވެ. މިއީ ރައީސް އިބްރާހީމް މުހައްމަދު ސޯލިހްގެ ރިޔާސީ ވައުދުފުޅެކެވެ. އަދި މަޖިލީހުގެ އިންތިޚާބުގައި އެމްޑީޕީން އެކުލަވާލި "އެޖެންޑާ 19" ގައިވާ ގާނޫނީ އޮނިގަނޑުގައި ވެސް ހިމެނޭ ޚާއްސަ އޮނިގަނޑެކެވެ.\nވަޒީފާގެ ގާނޫނަށް ހަވަނަ އިސްލާހު ގެނައުމުގެ ބިލް ރައްޔިތުންގެ މަޖިލީހުން ފާސްކުރީ ކުޑަ އުޖޫރައިގެ ބާބާ އެކުގައެވެ. ރައީސް ސޯލިހް އެ ބިލް ތަސްދީގު ކުރެއްވީ މިދިޔަ އަހަރު ސެޕްޓެމްބަރު މަހުގެ 22 ވަނަ ދުވަހުއެވެ. އޭގައި ކުޑަ އުޖޫރަ ކަނޑައަޅަން ބަޔާން ކުރީ 2022 ގެ ކުރިއަށެވެ. ގާނޫނުގައިވާ ގޮތުގެ މަތިން، އިގްތިސާދީ ވަޒީރަށް ދެވިފައިވާ އެ ބާރުގެ ދަށުން، ކުޑަ އުޖޫރަ އިއުލާން ކުރެއްވީ މި މަހުގެ އަށް ވަނަ ދުވަހުގައެވެ.\nމިނިމަމް ވޭޖް ކަނޑައެޅުމަށް ބޭއްވި ރަސްމިއްޔާތުގެ ތެރެއިން - ވަގުތު އިމޭޖްސް: އަހުމަދު އަޝްހާދު އަބްދުﷲ\nމިނިމަމް ވޭޖް ކަނޑައެޅި ގޮތް:\nކުދި ވިޔަފާރި: ގަޑިއަަށް 21.63 ރ. ، މަހަކަށް ލަފާ ކުރެވޭ މުސާރަ 4،500 ރ.\nމެދުފަންތީގެ ވިޔަފާރި: ގަޑިއަަށް 33.65 ރ. ، މަހަކަށް ލަފާ ކުރެވޭ މުސާރަ 7،000 ރ.\nބޮޑެތި ވިޔަފާރި: ގަޑިއަަށް 38.46 ރ. ، މަހަކަށް ލަފާ ކުރެވޭ މުސާރަ 8،000 ރ.\nސިވިލް ސާވިސް: މަހަކަށް ލަފާ ކުރެވޭ މުސާރަ 7،000 ރ.\nރާއްޖޭގައި ފުރަތަމަ ފަހަރަށް އެންމެ ކުޑަ އުޖޫރަ ކަނޑައެޅިގެން ދިޔައިރު ގައިމު ވެސް އިގްތިސޯދަށް ބަދަލުތަކެއް އަންނާނެއެވެ. ކޮވިޑް-19 ގެ އާލަމީ ބަލިމަޑުކަމާ ހެދި ދިވެހި އިގްތިސާދަށް ކުރިމަތިވެފައިވާ ތަދުމަޑުކަމުން އަދިވެސް މުޅިއަކުން އަރައިގެންފައި ނުވާތީ، ކުޑަ އުޖޫރައާއެކު އިގްތިސޯދަށް އައިސްދާނެ އަސަރުތަކަކީ ވަރަށް ސީރިއަސްކޮށް ބަލައި ދިރާސާކުރެވެން ޖެހޭނެ ކަމެކެވެ.\nމި ކަމުގައި ދިވެހިންގެ ތެރޭގައި ތިބި އިގްތިސާދީ މާހިރުން ދެކެނީ ކިހިނެއް ހެއްޔެވެ؟ މިއީ ހެޔޮ ބަދަލެއް އަންނާނެ ކަމެއް ހެއްޔެވެ؟ ނޫނީ އަންނަ ހެޔޮ ބަދަލަށް ވުރެ ލިބޭ ގެއްލުން ބޮޑު ވާނެ ހެއްޔެވެ؟\nމިހާރު ކަނޑައަޅާފައިވާ އަދަދަކީ 26 ވަނަ ދުވަހު މަސައްކަތް ކޮށްގެން ލިބޭނެ ކަމަށް ބުނާ އަދަދުތަކެވެ. އެ އަދަދަކީ އެލަވެންސާއި ވެސް އެކު ހިމެނޭ އަދަދެކެވެ. އެކަމަކު 30 ދުވަހު މަސައްތަކަށް ނުކުމެއްޖެނަމަ ދޭން ޖެހޭ ފައިސާ އިތުރުވެއެވެ. އަދި އިތުރު ގަޑީގެ މުސާރަ ވެސް ދޭން ޖެހެއެވެ.\nމިއީ ވިޔަފާރިތަކަށް މި ދަނޑިވަޅުގައި ވާނެ ކަމެއް ހެއްޔެވެ؟ ދައުލަތުގެ އާމްދަނީ ދަށްވި ދަނޑިވަޅުގައި ދައުލަތުގެ މުއައްސަސާތަކުން ވެސް ކުރެވިދާނެ ކަމެއް ހެއްޔެވެ؟\nވަޅޯމަސް މާރުކޭޓުގެ ތެރެއިން - ފޮޓޯ މުޙައްމަދު އަފްޒަލް\nއަގު އުފުލޭނެ، ކުޑަ އުޖޫރައިން ދެކޮޅު ޖެހޭނެ؟\nދުނިޔެ ދަނީ "ހީޓްއަަޕް" ވަމުންނެވެ. މި ދިލަ ހޫނު ކަމުގެ އިހްސާސް މުޅި ދުނިޔެ ކުރަމުން މިހާރު ދަނީ ކޮވިޑް-19ގެ އާލަމީ ވަބާއާ ގުޅިގެންނެވެ. މި އިގްތިސޯދީ ދަތިހާލަތާއެކު ދުނިޔޭގެ އެކި ކަންކޮޅުތަކިގައި ކާބޯތަކެއްޗާއި، ތެލުގެ އަގުތައް ހުރީ މަތީގައެވެ.\n"މިހެން ހުއްޓާ ވޭޖް ކޯސްޓް އިތުރު ވެގެން ގޮސްފިކަމުގައިވާ ނަމަ އިންްފްލޭޝަން ވަރަށް ބޮޑަށް މައްޗަށް ހިނގައި ދާނެ،" ނަން ނުޖެހުމަށް ޝަރުތުކޮށް "ވަގުތު" އާ ވާހަކަ ދެއްކެވި މާލީ ތަޖުރިބާކާރަކު ވިދާޅުވިއެވެ.\nއޭނާ ވިދާޅުވީ، މީގެ ކުރީގައި ވެސް ސިވިލް ސާވިސް މުވައްޒަފުންގެ މުސާރަ ބޮޑު ކުރި ކަމަށް ސަރުކާރުން އިއުލާން ކުރި ކޮންމެ ފަހަރަކު ތަކެތީގެ އަގު އުފުލިފައިވެއެވެ. އާންމު ފަރުދުންގެ އާމްދަނީ އިތުރުވެއްޖެ ކަމަށް ބަލާފައި، ވިޔަފާރިތަކުން ތަކެތީގެ އަގު ބޮޑުކޮށް އަދި ކުއްޔަށް ދޫކޮށްފައިވާ ތަންތަނުގެ ކުލި ބޮޑުކޮށްފައި ހުރި ކަން ފާހަގަކުރިއެވެ.\nމާޒީގެ ހިނގައިދިޔަ ކަންކަމަށް ރިއާޔަތްކޮށް އޭނާ އަންދާޒާ ކުރާ ކަމަކީ އެންމެ ކުޑަ އުޖޫރަ ދޭން ލާޒިމުވާ ތާރީޚުން ފެށިގެން ހަމަ އެ ގޮތަށް ތަކެތީގެ އަގު އުފުލިދާނެއެވެ. މީގައި ރައްޔިތުންގެ އާންމު ދިރިއުޅުމުގެ ހާލަތު ރަނގަޅުވާނެ ކަމަށް ކަނޑައެޅޭނީ ތަކެތީގެ އަގު އުފުލޭ ވަރަކުންނެވެ. އުފުލޭ އަގަކީ ކުޑަ އުޖޫރަ އިތުރުވި ވަރަށް ވުރެ މާ ބޮޑު އަގެއް ނަމަ، މިއިން ފަރުދެއްގެ ދިރިއުޅުމުގެ ހާލަތު ރަނގަޅު ނުވާނެ ކަމަށް އޭނާ ވިދާޅުވެއެވެ.\n"ސިވިލް ސާވިސްގެ މުވައްޒަފުންގެ މުސާރަ 7000 ރުފިޔާއަށް އެ ބޮޑު ވަނީ، ޕަބްލިކް ސެކްޓާތަކުގެ މުސާރަ ބޮޑުވާނެއޭ، މިހެން ހަމަ ކިޔާއިރަށް، އެބަ ހުރި ތަކެތީގެ އަގު ބޮޑުކޮށްފައި، އޭގެ އަސަރުކޮށްފައި އެބަހުރި، އެކަމަކު އެއީ މާގިނަ ލާރިތަކެއް ލިބޭތީވާ ގޮތެއް ނޫން، އެއީ ވިޔަފާރިވެރިންނާއި، ކުލި ކަނޑައަޅާ ފަރާތްތައް އެކްސްޕެކްޓް ކުރަނީ މާގިނަ ލާރި ލިބެނީއޭ، އެހެންވެ އަސްލު އެ ބޮޑުވެގެން ދަނީ،" އޭނާ ވިދާޅުވިއެވެ.\nސަރުކާރުގެ އިސް މަގާމުތައް ވެސް ފުރުއްވާފައިވާ މާލީ އެހެން ތަޖުރިބާކާރަކު "ވަގުތު" އަށް ވިދާޅުވީ ރާއްޖޭގެ ކުދި އަދި މެދު ފަންތީގެ ވިޔަފާރީތައް އޮތީ ވަރަށް ހާލުގައި ކަމަށެވެ. އެހެންކަމުން ކުޑަ އުޖޫރާއެކު އެ މީހުންނަށް ފޫނުބެއްދޭ ވަރުގެ ބޮޑު ގެއްލުމެއް ލިބިދާނެ ކަަމަށް ބަަލައި، އެކަމުން ސަލާމަތް ވުމަށް ތަކެތީގެ އަގުތައް ބޮޑުކުރުން ފަދަ ކަންކަން ކުރާނެ ކަމަށް އޭނާ ވިދާޅުވިއެވެ.\n"ކުޑަ އުޖޫރަ ކަނޑައެޅުމަކީ ކޮންމެހެން ވަޒީފާ އަދި އިތުރުވާ ކަމެއް ނޫން، ކުޑަ އުޖޫރަ ކަނޑައެޅުމުން ވެސް ވަޒީފާ ނެތް ކިތަންމެ ބަޔަކު މި ރާއްޖޭގައި އަދިވެސް އެބަ ތިބި، މިހެން ތަކެތީގެ އަގު ބޮޑުވީމަ މިހެން ވަޒީފާއެއް ނުލިބި ތިބި ރައްޔިތުންނަށް ފަސޭހައެއް ނުވާނެ،" އޭނާ އިތުރަށް ތަފްސީލްކޮށްދެއްވިއެވެ.\nލޯކަލްމާރުކޭތު ތެރެ - ވަގުތު އިމޭޖަސް: އަމީން ފަހުމީ\nނަމަވެސް ރައްޔިތުންގެ މަޖިލީހުގެ ދާންދޫ ދާއިރާގެ އެމްޑީޕީގެ މެންބަރު ޔައުގޫބް އަބްދުﷲ ދެކެވަޑައިގަންނަވާ ގޮތް ތަފާތެވެ. މާލީ ދާއިރާއާއި އޮޑިޓިން ދާއިރާގައި ގިނަ ޚިދުމަތްތަކެއް ކުރައްވާފައިވާ ޔައުގޫބް ވިދާޅުވަނީ އެންމެ ކުޑަ އުޖޫރައިގެ ސަބަބުން އެންމެ ބޮޑު ބަދަލެއް އަންނަނީ އެންމެ ދަށް ފަންތީގެ މުވައްޒަފުންނަށް ކަމަށެވެ. މި ފަންތީގެ މުވައްޒަފުންގެ އުޖޫރައަށް އަންނަ ބަދަލުން، އުފުލޭ އަގާއެކު ވެސް އާމްދަނީ ހެޔޮ ގޮތެއްގައި މެނޭޖް ކޮށްލެވޭނެއެވެ.\n"މިހާރު ވެސް އެ ފަންތީގެ މުވައްޒަފުންގެ އަސާސީ ޒަރޫރީ ބޭނުންތައް އެ ފުއްދަނީ، ދެން އެ މީހުން އަމިއްލައަށް މެނޭޖްކޮށްލެވޭނެ ހާލަތަކަށް ދާނެ ކުޑަ އުޖޫރައާއެކު، ދިރިއުޅުމުގެ ޚަރަދުތައް މެނޭޖް ކޮށްލެވޭނެ. ސޭވް ވެސް ކުރާނެ، އިންފްލޭޝަން ސީދާ ސްޓްރައިޓް އަވޭ އެއަށް ލީޑް ކުރާނެއޭ ދަންނަވަން ދަތި، ވާނެ ކަމަކަށް ނުބެލެވޭ،" ޔައުގޫބް ވިދާޅުވިއެވެ.\nމި ސުވާލުތައް ނޫސްވެރިންގެ ފަރާތުން އިކޮނޮމިކް މިނިސްޓަރު ފައްޔާޒު އިސްމާއީލްއާ ވެސް އަމާޒު ކުރެވުނުއެވެ. މިނިސްޓަރު ވިދާޅުވީ މުސާރަތައް ބޮޑުވުމުން ތަކެތީގެ ޑިމާންޑް ބޮޑުވާނެ ކަމުގައެވެ. މިނިސްޓަރު ފާހަގަ ކުރައްވާ އިގްތިސޯދީ ވިސްނުމަކީ، މުސާރަ ބޮޑުވުމުން ހޭދަ ބޮޑުވުމެވެ. ހޭދަ ބޮޑުވުމުން ތަކެތީގެ އަގަށް އެ އަންނަ ބަދަލަކީ ބޮޑުވާ މުސާރައިން ދެކޮޅު ޖެހޭނެ ކަމެއް ކަމުގައެވެ.\n"މުސާރަތައް ބޮޑުވިއޭ ކިޔާފައި އެއްޗެހިތައް އަގުބޮޑުވުމަކީ މުޅިން އެހެން ވާނެ ކަމެއް ނޫން،" ފައްޔާޒު ވިދާޅުވިއެވެ.\nމިނިސްޓަރު ފައްޔާޒް ވިދާޅުވީ ކުރިއަށް އޮތް އަހަރު ދުވަހު ތެރޭގައި ދުނިޔޭގެ ބާޒާރުގައި ތަކެތީގެ އަގު އުފުލޭ ކަމަށް ކުރެވޭ ކަމަށެވެ. ރާއްޖޭގައި ވެސް ތަކެތީގެ އަގު އުފުލޭނަމަ، އުފުލޭ ހާލަތަކީ އެއީއެވެ. އެކަމަކު އެއީ ވެސް ވަރަށް ކުރު މުއްދަތަކަށް ހިނގާނެ ކަމެއް ކަމުގައި ފައްޔާޒު ވިދާޅުވެއެވެ.\n"ކުރިއަށް އޮތް ހަ މަސް މި ބަލަނީ އެބްނޯމަލް އިންފްލޭޝަންއެއް އަންނާނެ ކަމަށް، އާންމުކޮށް ނާންނަ އިންފްލޭޝަނެއް، އެއީ ދުނިޔޭގެ އިގްތިސޯދު ހުއްޓިފައި އޮވެފައި އަލުން ފަށައިގަތުން ޑިމާންޑާއި އެއް ހަމައަށް ސަޕްލައި ކުރިއަށް ނުގޮސް އޮތުމުގެ ސަަބަބުން،" ފައްޔާޒު ވިދާޅުވިއެވެ.\nމި ހާލަތުގައި ސަރުކާރު މުވައްޒަފުންގެ ކުޑަ އުޖޫރަ ދޭނީ ކިހިނެއް؟\nއެންމެ ކުޑަ އުޖޫރަ ކަނޑައެޅުމާއެކު ބަޖެޓަށް 600 މިލިއަން ޑޮލަރު އިތުރު ކުރަން ޖެހިފައިވެއެވެ. އެއީ ސިވިލް ސާވިސް މުވައްޒަފުންނަށް ކަނޑައެޅި ކުޑަ އުޖޫރައާއެކު ދައުލަތުގެ ބަޖެޓަށް އަންނަ ބަދަލެކެވެ. އެ ފައިސާ ހޯދާނެ ގޮތްތަކަކީ ކޮބައި؟\nބައެއް ތަޖުރިބާކާރުން ވިދާޅުވަނީ ބޭނުންވާ ވަރަށް ދައުލަތަށް ފައިސާ ނުވަދެވިއްޖެނަމަ ދެން އޮންނާނެ ގޮތަކީ ފައިސާ ޖެހުމެވެ.\nކުރިން ވެސް ވާހަކަ ދެއްކެވި މާލީ ތަޖުރިބާކާރު "ވަގުތު" އަށް ވިދާޅުވީ، ސަރުކާރު މުވައްޒަފުންގެ މުސާރަތައް ބޮޑުކޮށް އެ މީހުންގެ މުސާރަ ދެނީ ފައިސާ ޖަހައިގެން ކަމުގައިވާނަމަ، ފައިސާގެ އަގު ތިރިވެ ތަކެތީގެ އަގު އިންތިހާއަށް އުފުލުމަކީ ގާތް ކަމެކެވެ. އެއީ ބާޒާރުގައި ނެތް ފައިސާއެއް ކުއްލިއަކަށް ބާޒާރަށް ނެރެން ޖެހުމުން ފައިސާގެ އަގަށް އަންނަ ބަދަލާއެކުއެވެ.\nއެހެންވިޔަސް، ރާއްޖޭގައި މުސާރަ ބޮޑުކުރާ ރޭޓާ އެއް ވަރަށް އިގްތިސޯދީ ހަރަކާތްތައް ރަނގަޅުވެއްޖެ ކަމުގައިވާ ނަަމަ އަގު އުފުލޭ ވަރު "ކޮންޓްރޯލް" ވުން ގާތް ކަމަށް ފިނޭންސް މިނިސްޓަރު އިބްރާހީމް އަމީރު ވެސް ވިދާޅުވެފައިވެއެވެ. މިހާރު ވެސް ރާއްޖޭގެ އިގްތިސާދު އަލުން ހަރަކާތްތެރިވާން ފަށާފައި މި ވަނީ ފައިސާ ޗާޕުކޮށް ބާޒާރުގައި އެ ފައިސާ ވެސް ދައުރުކޮށްގެންނެވެ.\nމި ފަދަ ހާލަތެއްގައި އަމަލުކުރެވޭނީ ދެ ގޮތަކަށް ކަމަށް އިގްތިސޯދީ އަދި މާލީ ތަޖުރިބާކާރުން ފާހަގަ ކުރައްވައެވެ. އެއް ގޮތަކީ ދައުލަތުގެ ބަޖެޓުގެ ޚަރަދުތައް ހަމަ ކުޑަކޮށްލުމެވެ. އަނެއް ގޮތަކީ ލޯނު ނަގައިގެން ލިބޭ ފައިސާާ އިގްތިސޯދު ތެރޭ ދައުރުކޮށް އިގްތިސޯދީ ހަރަކާތްތައް ހިންގުމެވެ. މިހާތަނަށް ސަރުކާރުން ނިންމި ނިންމުމަކީ ދަރަނި ނަގައިގެން އަދި ފައިސާ ޗާޕުކޮށްގެން އެ ފައިސާ އިގްތިސޯދު ތެރޭ ދައުރު ކުރުމެވެ.\nއެމްއެމްއޭ - ވަގުތު އިމޭޖެސް\nކުޑަ އުޖޫރަ ކަނޑައަޅަން މިއީ ރަނގަޅު ވަގުތެއް؟\nއިގްތިސޯދީ ގޮތުން މުޅި ދުނިޔެ ވެސް ހުއްޓުމަކަށް ގެނައި އެންމެ ބޮޑު ހާލަތަކީ މިއީއެވެ. ކޮވިޑް-19 ގެ އާލަމީ ބަލިމަޑުކަން ވެސް ދިޔައީ މާލީ ލޮޅުމަކަށެވެ. އިގްތިސޯދީ ތަދުމަޑުކަމަށެވެ. ދަތުރުފަތުރު މުޅިން ހުއްޓުވާލި ކަމަކަށެވެ. މި ހާލަތުން ދުނިޔެ އަދި ރާއްޖެ ވެސް މުޅިއަކުން އަރައިނުގަނެ މި އޮތް ދަނޑިވަޅުގައި އެންމެ ކުޑަ އުޖޫރަ ކަނޑައެޅުން ރަނގަޅު ހެއްޔެވެ؟\n"ވަގުތު" އާ ވާހަކަ ދެއްކި އިގްތިސޯދީ ގިނަ ތަޖުރިބާކާރުންގެ ވިސްނުން ހުރީ ކޮވިޑްގެ މިހާލަތުން ރަނގަޅަށް އަރައިނުގަނެވެނީސް މިކަން ނުކުރުމަށެވެ.\nރައްޔިތުންގެ މަޖިލީހުގެ ނިލަންދޫ ދާއިރާގެ ކުރީގެ މެންބަރު ޑރ. އަބްދުﷲ ޚަލީލް ވިދާޅުވީ މިވަގުތު ދުނިޔޭގެ އެއްވެސް ތަނެއްގައި އިގްތިސޯދު ހިނގަމުން ދަނީ ރަނގަޅަށް ކަމަށް ނުވާއިރު، ރާއްޖެ ވެސް އޮތީ އެފަދަ ހާލަތެއްގައި ކަމަށެވެ. އަދި ރާއްޖެ މިހާރު ވެސް ދަނީ ވަރަށް ބޮޑު ދަރަނިވެރިވުމަކާ ދިމާއަށް ކަމަށް ހަލީލް ވިދާޅުވިއެވެ.\n"އިގްތިސޯދީ ގޮތުން ވަރަށް ދަތި ހާލެއްގައި ގައުމު އޮއްވާ އެކަން ކުރުމަކީ އެންމެ އެކަށީގެންދާ ކަމެއް ނޫން، އެހެން ނަމަވެސް ރައްޔިތުންނަށް ލިބެން ޖެހޭ ހައްގުތައް އަދާ ކުރުމުގައި ކަނޑައެޅިފައި އޮތް މުސާރަތައް ރައްޔިތުންނަށް ލިބޭކަން ރައްޔިތުންނަށް ސަރުކާރުން ހޯދައިދޭން ޖެހޭ،" މާލީ ދާއިރާއިން ފުރަތަމަ ޑިގްރީ އަދި ޕަބްލިކް ޕޮލިސީއިން ޕީއެޗްޑީ ހާސިލް ކުރައްވާފައިވާ ޑރ. ޚަލީލް ވިދާޅުވިއެވެ.\nނިލަންދޫ ދާއިރާގެ ކުރީގެ މެންބަރު އަބްދުﷲ ޚަލީލް\nއެކަމަކު މެންބަރު ޔައުގޫބް ފާހަގަކުރައްވަނީ މިއީ ގޯސް ވަގުތެއް ނޫން ކަމުގައެވެ. އެއީ ކޮވިޑާއެކު ކުންފުނިތަކަށް ސްޓްރަކްޗަރަލް ބަދަލުތަކެއް ގެންނަމުންދާއިރު، މިއީ ވެެސް ވަރަށް ބޮޑަށް ބަދަލެއް ކަމުގައި ދެކިގެން ކުރިއަށް ގެންދެވޭނެއެވެ.\n"ސްޓްރަކްޗަަރަލް ޗޭންޖެސްތަކެއް، ހާއްސަކޮށް ވިޔަފާރިތަކުގައި ބޮޑެތި އިންޑަސްޓްރިއަލްތަކުގައި ނަގާނެ، އެ ނަގާއިރު މިއީވެސް ވަރަށް ބޮޑު ޗޭންޖެއް، މިފަދަ ޗޭންޖެއް އެ ޗޭންޖަސްތަކާއެކު ފަށައިގަންނަން މިއީ ގޯސް ވަގުތެެއް ނޫން،" ޔައުގޫބް ވިދާޅުވިއެވެ.\nޔައުގޫބްގެ ނަޒަރިއްޔާތުގައި މުހިއްމު ނުކުތާއެއް ފާހަގަ ކުރެއްވިއެވެ. އެ ކަމަކީ ދުނިޔެ ކޮވިޑް-19 ގެ ބަލިމަޑުކަމުގެ ހާލަތު ކުރިމަތިވެފައި އޮތް ދަނޑިވަޅުގައި ވެސް ރާއްޖޭގެ ފަތުރުވެރިކަމުގެ ސިނާއަތް ކުރިން އޮތް ހާލަތަށް އައި ކަމުގައެވެ. އެއީ ވެސް އޭގެ ކުރީގައި އޮތް ރާއްޖޭގެ އެންމެ ބޮޑެތި މާކެޓްތައް ވެސް ނުހިމެނިއެވެ. އެ ގޮތުން ޗައިނާ، އިޓަލީ، އޮސްޓްރޭލިއާ ފާހަގަ ކުރެއްވިއެވެ. އެއިން ދައްކުވައިދެނީ މާލީ ތަދުމަޑުކަމެއް ސީދާ ކުރިމަތިނުވާ ކަމުގައެވެ.\n"އެ ވަރުން ވެސް މިހާރު މި އޮތީ ކުރީގެ ހާލަތަށް އާދެވިފައި، މިއިން މި ދައްކައިދޭ އިންޑިކޭޝަންއަކީ މި އުޅެނީ މީހުންގެ އަތުން ފައިސާ ނެތިގެން ނޫނޭ، މި އުޅެނީ ކަމަކަށް ޑިމާންޑެއް ނެތިގެން ނޫނޭ، މި އުޅެނީ ތަޅުއަޅާވާލީމަ އޭގެ ސަބަބުން ދިމާވި އިމްޕެކްޓްއެކޭ، އެހެންވީމަ މި ދަނޑިވަޅަކީ މިނިމަމް ވޭޖް ގެންނަން އަސްލު އެންމެ ރަނގަޅު ދަނޑިވަޅު،" ޔައުގޫބް ވިދާޅުވިއެވެ.\nދިވެހިންގެ ވަޒީފާތައް މަދުވެދާނެ ކަމުގެ ބިރު!\nނަން ހާމަނުކުރަން ޝަރުތުކޮށް އިގްތިސޯދީ ތަޖުރިބާކާރަކު ވިދާޅުވީ، ކޮވިޑް-19ގެ މިހާލަތުގައި އެތައް ބައެއްގެ ވަޒީފާ ގެއްލި ނުވަތަ އަލުން އަނބުރާ އިއާދަ ކުރެވިފައި ނުވާ ހާލަތެއްގައި ތިބި ދަނޑިވަޅެއްގައި ޕްރައިވެޓް ސެކްޓާތަކުގެ މުސާރައަށް ބަދަލު ގެނައުމުން އެ ވިޔަފާރިތަކުން އެ މުވައްޒަފުން އަނބުރާ ނުނެގުމުގެ ހިޔާލު ގެންގުޅޭނެ ކަމަށެވެ.\n"ކޮވިޑާއި ހެދި ވަޒީފާތަކެއް ގެއްލިފައި ދޯ މިހުރީ، އެހެން އޮއްވައި، ޚާއްސަކޮށް ރާއްޖޭގެ އަމިއްލަ ވިޔަފާރިވެރިން، އެ މީހުން ވިޔަފާރި އަނެއްކާ ކޮޅަށް ޖަހަން މަސައްކަތް ކުރާ ދުވަސްވަރެއްގައި، އެ މީހުން އިތުރު މުވައްޒަފުން ނަގަން ބަލާއިރު، އަަލުން ދެވަނަ ވިސްނުމަކަށް ދާނެތާ، އެއީ އަލުން މުވަައްޒަފުން ނަގާނީތޯ ނޫނީ މިހާރު ތިބި މީހުން ލައިގެން ހިފަހައްޓާނީތޯ،" އޭނާ ވިދާޅުވިއެވެ.\nއޭނާ ދެން ފާހަގަކުރެއްވީ ވަރަށް ވެސް ސީރިއަސް މައްސަލައެކެވެ. އެ މައްސަލައަކީ ހަމައެކަނި ދިވެހިންނަށް ކުޑަ އުޖޫރަ ކަނޑައެޅުމެވެ. ބިދޭސީންނަށް އެންމެ ކުޑަ އުޖޫރަ ކަނޑާނޭޅުމުން އައިސްދާނެ ނުރަނގަޅު އަސަރުތަކެކެވެ. މި ގޮތަށް އޮތުމުން ދެން ދިވެހިންނަށް ވަޒީފާ ނުދީ، ވަޒީފާތަކަށް ބިދޭސީން ނެގުމަކީ ގާތް ކަމެއްގެ ގޮތުގައި އޭނާ ފާހަގަ ކުރެއްވިއެވެ.\n"ބިދޭސީންނަށް ވެސް ކުޑަ އުޖޫރައެއް ކަނޑައެޅިފައި އޮންނަން ޖެހޭނެ، މިހާރު މިއޮތް ހާލަތުން ކުދިކުދި ރިސޯޓްތަކަށް ވެސް ބޭރު މީހުން ނަގަން ފަށާނެ، މިހާރު އޮތް ގޮތުން ވީމަ އެއްވެސް އިންސާފެއް ނެތް، ދިވެހިންނަށް ވަޒީފާ ގެއްލިފައި، ބިދޭސީންނަށް ވަޒީފާ ލިބޭނީ،" އޭނާ ވިދާޅުވިއެވެ.\nޑރ. ޚަލީލް ވެސް ވިދާޅުވީ، މުސާރަތައް ބޮޑުވާ ވަރަކަށް ވިޔަފާރިތަކުން ވެސް މަސައްކަތް ކުރާނީ ޚަރަދުތައް ކުޑަ ކުރަން ކަަމަށެވެ. އެހެންކަމުން އާ މުވައްޒަފުން ނެގުމުގެ ބަދަލުގައި މިހާރު ތިބި މުވައްޒަފުންނާއެކު މަސައްކަތް ކުރަން މަޖުބޫރު ވާނެ ކަމަށް އެނާ ވިދާޅުވިއެވެ. އަދި އޭނާ ވެސް ފާހަގަ ކުރައްވާ ގޮތުގައި، ބިދޭސީންނަށް ކުޑަ އުޖޫރައެއް ނެތުމުން ނެދެން ވިޔަފާރިތަކުން ބަލާނީ ބިދޭސީން ވަޒީފާތަކަށް ނެގުމަށެވެ.\n"ޚަރަދުތައް ކުޑަކުރެވޭނީ ވީހާވެސް މަދު ބަަޔަކު ލައިގެން މިކަން ކުރުމުން، ކުންފުނިތައް ރީސްޓްރަކްޗާކޮށް، ކުންފުނިތަކުގެ އޮނިގަނޑަށް ބަދަލުތަކެއް ގެންނާނެ، ގެނެސް އެ މީހުންގެ ހަރަދުތަކާއި އެއް ވަރަށް މުސާރަތަކާއި އެހެނިހެން ހަރަދުތައް ބެލެހެއްޓުމަށް ކުންފުނިތަކުން ފިޔަވަޅުތަކެއް އަޅާނެ، ދިވެހިންގެ ބަދަލުގައި ބިދޭސީންނަށް އިސްކަންދެވޭނެ،" ޑރ. ޚަލީލް ވިދާޅުވިއެވެ.\nޔައުގޫބް ވިދާޅުވީ، ސަރުކާރުން ކުޑަ އުޖޫރަ ކަނޑައެޅުމަށް ފަހު ދެން އެއްވެސް ކަމެއް ނުކޮށް ތިބޭ ގޮތަކަށް އެ ކަން ނުދާނެ ކަމަށެވެ. ވަޒީފާގެ ގާނޫނަށް ގެނައި އިސްލާހު ވެސް އޮތީ އިކޮނިމިކް މިނިސްޓްރީގެ މައްޗަށް ބޮޑެތި ޒިންމާތަކެއް ހަވާލު ކުރެވޭ ގޮތަށް ކަން އޭނާ ފާހަގަ ކުރެއްވިއެވެ.\n"ސަރުކާރުން ކުޑަ އުޖޫރައިގެ ސިޔާސަތު ކަނޑައަޅައި އުޖޫރަ އިއުލާންކޮށްފައި ދެން ހަމަ ބަލަން ތިބީނީއެއް ނޫން، ވަޒީފާތަކަށް ބިދޭސީ މީހުން ނަގާތޯ، ވަރަށް ބޮޑަށް ފާރަވެރިވާނެ، އެ ކަން ބަލާނެ، ދެ އަހަރުން ދެ އަހަރުން ކުޑަ އުޖޫރަ ވެސް ޖެހޭނެ މުރާޖާ ކުރަން، ގާނޫނު ބައްޓަން ކޮށްފައި އެ އޮތީ ސަރުކާރަށް، މިނިސްޓްރީއަށް ޒިންމާތަކެއް ދެވިގެން،" ޔައުގޫބް ފާހަގަ ކުރެއްވިއެވެ.\nމިނިސްޓަރު ފައްޔާޒު ވިދާޅުވީ، ބިދޭސީންނަށް ވަޒީފާ ދެމުންދާއިރު ވަޒީފާ ދޭ ފަރާތުން ބަލަން ޖެހޭނެ އަދި އިސްކަން ދޭން ޖެހޭނެ ޝަރުތުތަކެއް ގެނައުމުގެ ވިސްނުމެއް ސަރުކާރުގައި އޮތް ކަމަށެވެ. އެއީ ވިޔަފާރި ކުރިއަސް ގެންދެވޭނެ ގޮތަށް ކޮލިފައި މީހުން ތިބި ކަމުގައިވާނަމަ ވިޔަފާރިތަކަށް އެ ކަން އެ ގޮތަށް ކުރަން މެންޑޭޓް ކުރުވާނެ ކަމަށް އޭނާ ވިދާޅުވިއެވެ.\nފައްޔާޒު މި ގޮތަށް ފާހަގަ ކުރެއްވީ، ބައެއް ފަންނީ ދާއިރާތަކަށް ދިވެހިން ލިބުމުގެ ހުރި ދަތިކަން ބައެއް ވިޔަފާރިތަކުން ވެސް ފާހަގަކުރާ މައްސަލައަށް ރިއާޔަތްކޮށްފައި ކަމަށް ބެލެވެއެވެ.\nބިދޭސީންތަކެއް މާލޭގައި މަސައްކަތް ކުރަނީ – ވަގުތު އިމޭޖްސް: އަމީން ފަހްމީ\nމިނިމަމް ވޭޖާއި އެއް ގޮތަށް މުސާރަ ނުދޭނަމަ ކޯޓަށް!\nމުސާރައިގެ އެތައް މައްސަލައެއް މިހާރު ވެސް އޮތީ ޝަރުއީ މަރުހަލާގައެވެ. ވަޒީފާގެ ގާނޫނުގައި ލިޔުނު ނަމަވެސް ބައެއް ކަންކަން އޮންނަނީ ވިޔަފާރިތަކަށް ތަންފީޒު ކުރަން ދަތި ކަމަކަށެވެ. މިކަމަކީ ރާއްޖޭގެ ގިނަ އިގްތިސޯދީ ތަޖުރިބާކާރުންގެ ބޮޑު ކަންބޮޑުވުމެކެވެ. ކުޑަ އުޖޫރައާއެކު، އަނެއްކާ ވެސް ކުދި ވިޔަފާރިތަކަށް ކުރިމަތި މި ވަނީ އިތުރު ގާނޫނީ ބުރަ ޒިންމާއެކެވެ. ޒިންމާ ނުއުފިލިއްޖެނަމަ، އިތުރު ޝަރުއީ ގޮންޖެހުންތަކެއް ހަމަ ކުރިމަތިވެދާނެއެވެ.\n"އެއީ ލިޓިގޭޝަން ކޯސްޓް، މިއީ ވެސް ވަރަށް ބޮޑު ކޯސްޓެއް، ކިހިނެއްތޯ އެ މީހުން ލޯޔަރުންނަށް މުސާރަ ދީގެން އުޅޭނީ، ދަތި އުނދަގުލުން ކުޑަ އުޖޫރަ ދީދީ ތިބެ އެންމެ ފަހަރަކު އަތުން ދޫވިޔަސް މި ދަތިތަކާ ކުރިމަތިލާން މި އޮތީ، އެއީ ހުރިހާ ކުދި އަދި މެދު ފަންތީގެ ވިޔަފާރިތައް ކޯޓު ތެރެއިން ހިނގައިދާނެތީ ގާނޫނު ބުނާ މުސާރަ ހޯދަން އެންމެން ދާނެތާ،" އިގްތިސޯދީ ތަޖުރިބާކާރަކު ވިދާޅުވިއެވެ.\nކުޑަ އުޖޫރައިގެ ކަންކަން ރެގިއުލޭޓް ކުރަން ހަވާލުކޮށްފައި ވަނީ ވަޒީފާއާ ބެހޭ ޓްރައިބިއުނަލްއާއެވެ.\n"ޓްރައިބިއުނަލްއަށް ހުށަހެޅުމުން އަދަބުގެ ގޮތުގައި އޮންނާނެ ޖޫރިމަނާގެ އަދަދުތައް [ވަޒީފާގެ ގާނޫނުގައި]، އަދި އެ މީހަކަށް ދޭން ޖެހޭ ކުޑަ އުޖޫރަ ނުދީ އޮތް ކަނޑައެޅުމުގެ ބާރާއި އެއްޗެހި މި އޮތީ ޓްރައިބިއުނަލް،" ފައްޔާޒް ވިދާޅުވިއެވެ.\nފައްޔާޒް ވިދާޅުވީ، އެ މިނިސްޓްރީއަށް މިފަދަ ކަންކަމުގައި ފިޔަވަޅުތަކެއް އެޅޭނެ ބޭރެއް ނެތް ކަމުގައިވިޔަސް، ދިމާވާ މައްސަލަތައް ބަލައި، ގާނޫނު ހަރުދަނާ ކުރަން ޖެހޭނެމަ އެ ކަންކަން ވަށައިގެން ހިމެނޭ ހުރިހާ ފަރާތެއް ހިމެނޭހެން ވެސް ބަލަމުންދާނެ ކަމަށެވެ.\nބޭނުންވަނީ ހެޔޮ ނިޔަތެއްގައި މި ކަން ކުރުން!\n"ވަގުތު" އާ ވާހަކަ ދެއްކެވި ބައެއް އިގްތިސޯދީ ތަޖުރިބާކާރުން ޚިއްސާ ކުރެއްވި އެއް ވިސްނުމަކީ މިއީއެވެ؛ އެންމެ ކުޑަ އުޖޫރައިގެ ސިޔާސަތު ތަންފީޒު ކުރަމުން ގެންދަން ވާނީ ފިޔަވަހިތަކަކަށް ބަހާލައިގެނެވެ. އޭގެ ބޭނުމަކީ ފުރަތަމަ ފިޔަވަހިތަކުގައި، ކޮންމެ ފަންތިއެއްގެ ވިޔަފާރިއަކަށް ވެސް އެ ކަން ތަންފީޒު ކުރެވޭ ވަރު ބަލެމަށް ފަހު، އޭގެ ތަޖުރިބާގެ އަލީގައި ދެން ހުރި ފިޔަވަހިތަކުގައި އެ ކަން ތަންފީޒު ކުރުމެވެ.\n"ފުރަތަމަ ވަރަށް ބޮޑަށް ދިރާސާތަކެއްކޮށް ފޭސްތަކަށް ބަހާލައިގެން ގެންދަންވީ، ފުރަތަމަ ކަަމަކަށް ބޮޑެތި ވިޔަފާރިތަކަށް މިކަން އެޕްލައިކޮށް މިއިން ފެންނަ ނަތީޖާއަކަށް ބަލައި، ދެން ހުރި ކުދި އަދި މެދު ފަންތީގެ ވިޔަފާރިތަކަށް މިކަން އެޕްލައި ކުރަންވީ، އޭރުން ދޯ ފުރަތަމަ ފޭސްއިން އެނގޭނީ، މިއީ ކިހާވަރަކަށް ރާއްޖޭގައި އެޕްލައި ކުރެވޭނެ ކަމަކަށް،" އިގްތިސާދީ ތަޖުރިބާކާރަކު ވިދާޅުވިއެވެ.\nއިގްތިސޯދީ އެހެން ތަޖުރިބާކާރަކު ވެސް ވިދާޅުވީ މާ ބޮޑު ހަރުދަނާ ވިސްނުންތަކެއްގެ މައްޗަށް މި ކަން ކުރަން ޖެހޭ ކަމަށެވެ. ފުރަތަމަ ކަމަކަށް ކުރު މުއްދަތެއް ކަނޑައަޅައިގެން ކުދި އަދި މެދު ވިޔަފާރިތަކަށް މި ބުރަ އުފުލޭ ވަރެއް ސަރުކާރުން ބަލަން ޖެހޭނެ ކަމަށް އޭނާ ވިދާޅުވެއެވެ. އެ ތަންފީޒު ކުރެވޭ ކަމުގެ "ޓެސްޓް ރައުންޑް" އެއް ނެތި، އެ ވަރުގެ ބުރައެއް އުފުލަން ދޫކޮށްލުން އެންމެ ހަމައެއް ނުޖެހެއެވެ.\n"ހެޔޮ ނިޔަތެއް ވެސް ނެތީމަ ދިމާވާނެ ކަންކަން،" އޭނާ ވިދާޅުވިއެވެ.\nއެހެން ވިޔަސް މެންބަރު ޔައުގޫބް ދެއްކެވި ވާހަަކައަކީ މިއިއެވެ. އޭނާ ވިދާޅުވަނީ، ވޭޖާއެކު ރިސޯޓްތަކުން ހަރަދުކުރަން ޖެހޭ މިންވަރު އިތުރުވާނަމަ އެ ވިޔަފާރިތަކަށް ކުރެވިދާނެ ކަންކަން އެބަހުއްޓެވެ. އޭނާ ފާހަގަކުރެއްވި ކަމަކީ ރިސޯޓްތަކުން ވިއްކާ ޕްރޮޑަކްޓްތަކުގެ އަގު މަތިކޮށްލުމެވެ. އެކަމަކު މިކަން ކުރަންވާނީ ދިރާސާތަކެއްކޮށްގެން ވަގުތު ދީގެން ކަމަށް އޭނާ ވިދާޅުވެއެވެ.\n"ރާއްޖޭގެ ރިސޯޓްތަކަކީ ވަރަށް ބޮޑަށް ވަރަށް ޔުނީކް ކޮންސެޕްޓްތަކެއް ވީމަ ސާވިސްއަށް ނޫނީ ކޮލެޓީއަށް ބަދަލުތަކެއް ގެނެސްފައި އެއަށް އެޑްކޮށްފައި އަގަށް ބަދަލު ތަކެއް ގެނެސްފާނެ". އޭނާ ވިދާޅުވީ، މިކަމަކީ ރާއްޖޭގެ އިންފްލޭޝަނަށް އަސަރުކޮށްފާނެ ކަމެއް ނޫނެވެ. މިއީ ބޭރު މީހުން އަތުން ނަގާ ފައިސާ އިތުރުކޮށް، ހަރަދުތައް ބެލެހެއްޓިދާނެ ގޮތެވެ.\nކޮންމެއަކަސް، ސަރުކާރުން މިހާރު ވަނީ އެންމެ ކުޑަ އުޖޫރަ ކަނޑައަޅައި އަންނަ ޖެނުއަރީ މަހުން ފެށިގެން އަމަލު ކުރަން ނިންމައިފައެވެ. މި ބަދަލާއެކު، އެތައް ބައެއްގެ މުސާރަ ބޮޑުވާނެ ކަން ޔަގީނެވެެ. އެންމެ ބޮޑަށް ފާހަގަކޮށްލެވެނީ ސިވިލް ސާވަންޓުންގެއެވެ. ރާއްޖޭގެ މަސައްކަތުގެ މާހައުލުގައި އެންމެ ބޮޑު ބައެއް ހިއްސާ ކުރަނީ ވެސް ސިވިލް ސާވިސް މުވައްޒަފުންނެވެ. ސަރުކާރަށް ތިން އަހަރުވުމާ ދިމާކޮށް، މިފަހަރު މި އެއްލާލީ "ވަރުގަދަ ތީރެކެވެ". އެކަމަކު، މި ތީރުގެ ސަބަބުން ވާނެ ގެއްލުމާއި ފައިދާ އަންނަ އަހަރު ފެންނަން ފަށާނެއެވެ.\nމިނިމަމް ވޭޖް ދިނުމުގައި ސިވިލް ސާޓުވެންނަށް ސަރުކާރުން އޮޅުވާލައިފި: އެމްޓީޔޫސީ\nސިވިލް ސާވިސް މުވައްޒަފުންނަށް މިނިމަމް ވޭޖު ދެނީ އެލަވެންސެއް ގޮތަށް!\nނޮވެމްބަރު 21, 2021 12:35\nދެން ދިވެހިންނައް ވަޒީފާ ލިބުން ދަތިވާނެ. ބަންގާޅީންނައް ވަޒީފާތައް ލިބޭނީ، ނުވިސްނޭ ސަރުކާރުން މީ. ފުރަތަމަ ޖެހޭނީ ބަންގާޅީންގެ މިނިމަން ވޭޖް ކަނޑައަޅާން، ދިވެހިންނައް ވުރެ ބޮޑުކޮއް، ދެން އޭގެ ފަހުން ދިވެހިންގެ މިނިމަން ވޭޖް ކަނޑައަޅާން،\nނޮވެމްބަރު 21, 2021 12:51\nކީކުރަން ބިދޭސިން އޭކިޔާފަ އަނގަ ނުހުޅުވަ ކޮންމެހެން ނުޖެހޭނެ ދޭކަ ކުޑަ އުޖޫރަ އެއއއ އް އެބާވަރު ތަކަކަށް ހިން ހަމަ ނުޖެހެންޔާ ދާންވި\nނޮވެމްބަރު 21, 2021 13:29\nއެންމެ ކުޑައުޖޫރައިގެ ވާހަކަޔަކީ ރައްޔިތުންނަށް މާލީ މަންފާއެއް ލިބުމުގެ ބަދަލުގަ ރައްޔިތުންނަށް ގެއްލުންހުރިކަމެއް. އެންމެ ކުޑަ އުޖޫރަ ކަނޑައެޅުމުގެ ވާހަކަ ދައްކަމުން އައީ 2004 ންފެށިފެން މިހާރުގެ އެމްޑީޕީގެރައީސް މުހަންމަދު ނަސީދު . އޭނާ އެވާހަކަދައްކަމުންއައީ ސިޔާސީ ބޭނުމެއްގަ ސިޔާސީ އަރަތެއްގެ ގޮތުގަ އެކަން ކަށަވަރުވީ 2008 ގަ ވެރިކަން ލިބި3އަހަރުވިއިރުވެސް އެ އުޛޫރަ ކަނޑަނޭޅި އިސްތިއުފާދޭންޖެހުން. މިއަރަތް 2013 ގަވެސް 2018 ގަވެސް ސިޔާސި އަރަތެއްގެގޮތުގާ ކިޔަންފެށި .ރައްޔިތުންގެ ގޮވެލިފަތި ބޮޑުވެ އަދަދެއްކަނޑައަލަން ޖެހުމުން ވީވައުދާ ބައިކުޅަބަޔާ ހަމަޔަށް ވެސް އެވައުދު އުފުލުނު ކަމަކަށް ނުވި. ރާއްޖެއަކީ އާބާދީ މަދު ކުދިރަށް ތަކަށް އާބަދީ ބެހިފައިވާތަނަކަށް ވީހިނދު އެނމެ ކުޑަމުސާރައެއް ގާނޫނީގޮތުން ކަނޑައެޅުމަކީ ހެދުނުގޯހެއް ކަމަށް ވުންގާތް. ރައޔިތުން ގެ އަތުގ ހުރި ފައިސާކޮޅުންވެސް ވިޔަފާރިއެއް ފަށައިގެން އުލެނިކޮށް ސަރުކާރުން ލޯނު ދީގެން ބައެއް މީހުން ވިޔަފާރިފެށުމުން ކުރިން ވިޔަފާރިތަކަށް ލިބެމުނއައި ދުވަހު ސޭލްސް މިހާރުވަނީ ބައިކުޅަބައި ދަށް ވެފަ، ގިނަ ފިހާރަތަކުން ނުވަތަ ގިނަ ވިޔަފާރިތަކުން މުސާރަދެނީ އެމްހެއްގަ ލިބެއާމްދަނީއަށް ނިސްބަތް ކޮށްފަ. އަޅުގަނޑުގެ އަންދަޒާގަ ލަފާކުރާގޮތުގަ ކުރިޔަށް އޮތް2އަހަރުގެތެރޭ ސަރުކާރުން ލޯނުދީގެން ވިޔަފާރިފެށި ގިނަބަޔަކު ވިޔަފާރި ހުއްޓާލާނެ. ލޯނުގެ ފައިސާ ކުއްޔަށާ މުސާރަޔަށް ދީ ހުސްވެގެން. މިހާރު ތަިޔަކަނދައެޅި އެންމެ ކުޑަމުސާރައިގެ ސަބަބުން ރައްޔިތުން ސަރުކާރު ދެޖކެ ފޫހިވާނެކަން ކަށަވަރު. ސަބަބަކީ މުިދަލުގެ އަގު 150 % އުފުލިފައިވާއިރު ކަނޑައެޅުނީ ކުރިންވެސް ލިބޭ މިންވަރުގެ އުޛުރަޔަކަށް ވީކަން. މިހާރު ޑޮލަރުގެއަގު މަތި މުދާ އެކްސްޕޯޓް ކުރާ ތަންތަނުން ކޮންޓެއިނަރަކަށް ހަެަދު ކުރަންޖެހޭއަދަދު ވެސް އިންތިހާއަށް ބޮޑުވުމުގެ ސަބަބުން މުދަލުގެ އަގު 150 % އަށް ބޮޑުގެގެން ގޮސްފައިވާއިރު ކުޑައުޖޫރަ އަށް މިލިބެނީ ކުރިނވެސް ލިބޭ މިންވަރަށް ވީކަން. މިހާރުގެ މުދަލުގެ އަގުތަކަށް ބަލާއިރު އެންމެ ދަށް މުސާރަ 15000 ރުފިޔާއަށް ކަނޑައެޅެންޖެހޭ. އެކަމަކު ގައުމާއެކަށީގެން ނުވާ މިންވަރަށް ވިޔަފާރިއަށް ލޯނު ދޫކުރުމުގެ ސަބަބުން ހުރިހާ ވިޔަފާރިތަކެއް ވެސް ވަނީ ހީނަރުވެފަ. އެތައްމިލިއަނެއްގެ އަބަދީގަ ކުރާކަންކަން3ލައްކަ އާބާދީގަ ކުރަންވެއްޖެ ނަމަ ނަފާލިބުނުގެ ބަދަލުގަ ލިބޭނީ ގެއްލުން. ކުރިޔަށް އޮތް3އަހަރުގެތެރޭ އެތައްބައެއްގެ ވަޒީފާ ގެއްލިގެންދާނެ. ދަރަނި އިންތިހައާސް ބޮޑުވެގެން އުލެނީ ގާނޫނުއަސަސީ ނުބައިކޮށް މާނަކޮށްގެން ނަސީދުއާ ވަހީދުއާ ޔާމީނުއާ ސާލިހް ވެސް ގިނަބަޔަކަށް ވަޒީފާދީގެން އަމިއްލަ ނާޖާއިޒަް ފައިދާ ހޯދަން މަސައްކަތް ކުރުމުގެ ނަތީޖާ . މިކަމުގެ ސަބަބުން ރައްޔިތުންގެ ޓެކްސް ފައިސާއިން ލޯނުޕޭމެންޓާ އިންޓރެއްޓް ގެ ސަބަބަުން ރައްޔިތުންނަށް ގާއިމްކޮށްދޭންޖެ ހޭ ވަސީލަތް ގާއިމް ނުކުރެވި ލަސްވެގެން ދާންޖެހުން. ރާއްޖެއަށް މިހާރު ލިބޭއާމްދަނީއަށް ބަލާއިރު. ރާއްޖެއިން ބޭރުން ބޭސް ފަރުވާއަށް ދާންނުޖެހޭވަރަށް ގައުމުގަ ވަސީލަތް އުފެއދިދާނެ. ނަމަވެސް އެކަން ކުރަން އުޅޭ ތަނެއްނުފެނޭ. މިހާތަނަށް އެކަން ކުރަން ރޭވި މީހަކީ ޔާމީނު. މިހާރު ގައުމު މިވަނީ ނާޒުކު ހާލަތެއްގަ. ވައުދުގެ ނަމުގަ ގައުމަށް ގެއަލުން ކުރަން ހެޔޮނުވާނެ.\nނޮވެމްބަރު 21, 2021 13:45\nމިހާރު ވެސް ރިސޯރޓް ތަކުން ދަނީ ދިވެހިންގެ ބަދަލުގައި ބޭރު މީހުން ނަގަމުން.ބައެއް ރިސޯރޓް ތަކުގައި މިހާރުވެސް ދިވެހިން ނަށް ވުރެ ބޭރުމީހުން ގިނަ ރިސޯރޓް ތަށް އެބަހުރި...ކާކު އެކަން ބަލަނީ؟؟؟؟؟؟؟؟؟؟


LIVE: Atholhuthakuge Haalath Goas - Vaguthu\n1 މަސް ކުރިން ( ޑިސެމްބަރު 8, 2021 )\nCovid-19: Dhekunu Korea Ga Haalathu Goas, Gein Faruvaadheyn Visnanyhttps://t.co/FpCm1RcC6v\n— Vaguthu Online (@VaguthuOnline) December 8, 2021\nކޮވިޑް-19 އިން ދިފާއުވާން ޖަހާ ވެކްސިންގެ ބާވަތެއް ކަމަށްވާ ފައިޒާ ވެކްސިންގެ މުއްދަތު ހަމަވާ ތާރީހު ތިން މަހަށް އިތުރުކޮށްފައިވާ ކަން ދުނިޔޭގެ ސިއްހަތު ޖަމިއްޔާ ޑަބްލިއުއެޗްއޯ އިން އަންގާފައިވާ ކަމަށް ހެލްތް އެމަޖެންސީ އޮޕަރޭޝަން ސެންޓަރު (އެޗްއީއޯސީ) އިން ބުނެފި.\nPfizer Vaccine'ge Muhdhathu Hamavaa Thaareehu Vanee Ithuru Kohdheefai: HEOC https://t.co/ILmtsj8CZO\nފައިޒާ ވެކްސިން، އޮމިކްރޮން އިން ދިފާއު ކޮށްދޭ ނިސްބަތް ހުރީ %40 ގައި!\nPfizer Vaccine Omicron In Dhifaau Kohdhey Nisbaiy Huree 40% Gai https://t.co/SkYuscopqN\nކޮވިޑް-19 އަށް ރާއްޖޭގެ އަތޮޅުތަކުން ފައްސިވާ މީހުންގެ އަދަދު އަދިވެސް މަދެއް ނުވެއެވެ. ނަމަވެސް މިހާރު އައްޑޫ ސިޓީން ފައްސިވާ މީހުންގެ އަދަދު ވަނީ ކޮންމެވެސް ވަރަކަށް ކޮންޓްރޯލް ވެފައެވެ. މިއަދު އައްޑޫން ފައްސިވީ ހަތް މީހުންނެވެ. އަތޮޅު ތެރެއިން މިއަދު ފައްސިވި މީހުންގެ ޖުމްލަ އަދަދު 102 އަށް އަރައެވެ.\nކޮވިޑް-19 އަށް މީހުން ފައްސިވާ ރަށްތައް ވަކިވަކިން އެޗްޕީއޭ އިން އިއުލާނެއް ނުކުރެއެވެ. އެހެންކަމުން މިހާރު ހާލަތު ގޯސް ވެފައި ވަނީ ކޮންރަށްތަކެއް ކަން ސާފެއް ނުވެއެވެ.\nމާލެ އިން ވެސް މިއަދު 30 މީހުން ފައްސިވިއެވެ. މިއީ އިއްޔެ އަށް ވުރެ މަދު އަދަދެކެވެ. އިއްޔެ 38 މީހުން މާލެ އިން ފައްސިވިއެވެ. މިއީ ފާއިތުވި ދޮޅުމަހެއްހާ ދުވަސް ތެރޭގައި މާލެ އިން ފައްސިވި މީހުންގެ އަދަދު 30 އަށް އެރި ފުރަތަމަ ދެދުވަހެވެ.\nކޮވިޑް-19 އާވެރިއަންޓް ކަމަށްވާ އޮމިކްރޮން އާއި ގުޅިގެން ކަންބޮޑުވުންތައް އިތުރުވެފައި ވީނަމަވެސް އަދިވެސް ވޭރިއަންޓްގެ ތަފްސީލް މައުލޫމާތެއް ނުލިބެއެވެ. ނަމަވެސް މިއީ ހަލުވިކަމާއިއެކު ފެތުރެމުން އަންނަ ވޭރިއަންޓެއް ކަން އިތުރަށް އަންނަނީ ކަށަވަރު ކުރެވެމުންނެވެ.\nBREAKING NEWS: Male' In 30 Meehunnai Eku 133 Meehun Fassivejje https://t.co/Sjd7qUCyWS\n— Vaguthu Online (@VaguthuOnline) December 7, 2021\nޑިސެމްބަރު 8, 2021 11:03\nޢަތޮޅު ތެރެއިން ކުރީގަ އުޅެނީ ދ.ކުޑަހުވަދޫ


Covid-19: America in WHO ah Dhemun Anna Ehee Kandaalaane Kamuge Inzaaru - Vaguthu\nކޮވިޑް-19: އެމެރިކާއިން ޑަބްލިޔުއެޗްއޯ އަށް ދެމުން އަންނަ އެހީ ކަނޑާލާނެ ކަމުގެ އިންޒާރު\nމުޅި ދުނިޔެއަށް ފެތުރިފައިވާ ކޮވިޑް-19 އަސްލު މުޅި ދުނިޔެއަށް ފެތުރިގެން ދިއުމުގައި ދުނިޔޭގެ ސިއްހަތު ޖަމްއިއްޔާ (ޑަބްލިޔުއެޗްއޯ) އިން އިހުމާލު ވެފައިވާ ކަމުގެ ތުހުމަތު އެމެރިކާގެ ރައީސް ޑޮނަލްޑް ޓްރަމްޕް ކޮށްފިއެވެ.\nމިކަމާއި ގުޅިގެން ޓްރަމްޕް ވަނީ އެގައުމުގް ޑަބްލިޔުއެޗްއޯ އަށް ދެމުން އަންނަ އެހީ ކަނޑާލާނެ ކަމުގެ އިންޒާރުވެސް ދީފައެވެ. ޓްރަމްޕް މިގޮތަށް އިންޒާރުދީފައިވަނީ އެ ވައިރަސްއާއި ގުޅިގެން ސިއްހަތު ޖަމްއިއްޔާއިން ވައިރަސް ފުރަތަމަ ފެތުރެން ފެށި ޗައިނާ އާއި އެއްކޮށަށް ބުރަވެފައިވާ ކަމަށް ތުހުމަތު ކުރައްވައެވެ.\nމިފަދަތަ ތުހުމަތު ތަކެއް ކުރައްވައި ޓްރަމް ބުނެފައިވަނީ ނުރައްކާތެރި ކޮވިޑް-19 ޖެހިގެން މިހާތަނަށް ދުނިޔެއިން 83،065 މީހަކު މަރުވެފައިވާއިރު، ބަލި ފުރަތަމަ ފެތުރެން ފެށުމުން އެ ޖަމްއިއްޔާއިން މާ ބޮޑު އަޅާލުމެއް ނެތި ގޯސް ނިންމުންތަކެއް ނިންމާފައިވާ ކަމަށެވެ.\nޓްރަމްޕް ބުނެފައިވަނީ އެގައުމުން ޑަބްލިޔުއެޗްއޯ އަށް ދެމުން އަންނަ އެހީ ކަނޑާލަން ވިސްނަމުން ގެންދާ ކަމަށެވެ. މިކަމަށް ތާއިދުކޮށް އެގައުމުގެ ސަރުކާރުގެ ބައެއް އޮފިޝަލުންވެސް ވަނީ ސިއްހަތު ޖަމްއިއްޔާއިން މި ބަލި ފެތުރިގެން އައިއިރު ކަންކޮށްފައިވަނީ ގޯސް ގޮތަށް ކަމަށް ތުހުމަތު ކޮށްފައެވެ.\nއެހެންކަމުން ޓްރަމްޕްގެ ސަރުކާރުން މިދިޔަ ފެބްރުއަރީ މަހު ހުށަހެޅި ބަޖެޓު ޕްރޮޕޯސަލްގައި އެގައުމުން ޑަބްލިޔުއެޗްއޯއަށް ކޮންމެ އަހަރަކު ދެމުން އައި 122.6 މިލިއަން ޑޮލަރު ވަނީ 57.9 މިލިއަން ޑޮލަރަށް ތިރިކުރަން ހުށަހަޅާފައެވެ.\nއެގޮތުން އެފަރާތްތަކުން ބުނެފައިވަނީ ޗައިނާއިން ފޯރުކޮށްދިން ދޮގު ތަފާސް ހިސާބުތަކަށް ދުނިޔޭގެ ސިއްހަތު ޖަމްއިއްޔާއިން ބަރޯސާ ވެފައިވާ ކަމަށެވެ. އެހެން ކަމުން ސަރުކާރުގެ ގިނަ އޮފިޝަލުން ވަނީ އެހީ ކަނޑާލަން އެއްވަސްވެ އެކަމަށް ތާއިދު ކުރާ ކަމަށް ބުނެފައެވެ.\nޑަބްލިޔުއެޗްއޯއާ ދެކޮޅަށް އެމެރިކާއިން ކުރަމުންދާ ތުހުމަތުތައް އދ. އިން ވަނީ ދޮގުކޮށްފައެވެ. އެގޮތުން ބަލި ކޮންޓްރޯލް ކޮށް އިތުރަށް ފެތުރުން ކޮންޓްރޯލް ކުރުމުގެ ގައުމުތަކަށް އެހީތެރިވަމުންދާ ކަމަށް އދ.ގެ ތަރުޖަމާނު ވަނީ ވިދާޅުވެފައެވެ.\nއޭޕްރީލް 8, 2020 16:15\nޓްރަމްޕްވެސް ވެސް ތިދައްކަވަނީ އިންސާފުން ! ޢެޖަމްއިއްޔާގެ އިހުމާލު މިރޯގާ މިހާވަރަށް ފެތުރުމުގައި އެބައޮތް!\nދެން އެމަރިކާ މިހާ ދުވަހަށް ބަލަން އޮތީ ކީއްވެގެން؟ އެއްޗެކޭނުބުނެ؟ އެމީހުން ގައުމުގެ ފެތުރުނީމަވެސް ތިމަންނަމެން ބިރެއްނުގަނެޔޯ ބުނިމީހާ މިހާރު ހޭއަރާފިތާ\nއޭޕްރީލް 8, 2020 16:34\nމިކާފަރު ކަލޭގެ ނިމިދާނީ ހިތިގިތަކަ ﷲ ގެ އިރާދަފުޅާއިއެކު\nއޭޕްރީލް 8, 2020 17:44\nފިރުއައުނުވެސް ބަނީއިސްރާއީލު ބާގައިގެ މީހުންނަށް ކާންދިނުން ހުއްޓާލީ. ޖާހިލުންނަކީ އަބަދުވެސް މިހެން އުޅޭ ބައެއް. ޖާހިލުންގެ ނިމުން ހިތިވާނެ.\nއޭޕްރީލް 8, 2020 22:58\nހަމަ އެދުވަހު ﷲ އެކަލޭގެ ޣަރަޤު ކުރެއްވި. މިކަލޭގެވެސް އެމަގުން ހިނގައިދާނެ ހެން އެބަހީވޭ. ﷲ އެދިވޮޑިގެންފިނަމަ އެކަމަކަށް ލަހެއްފަހެއް ނޯންނާނެ. ކަލޭ އަހަރުމެން މުސްލިމުން ބިރުގަންނަވަން ގުދަނުގައި ގެންގުޅޭ ނިއުކުލިއާރ މިސައިލަތައް ހަމަ އެހުރިގޮތަށް ހުރީދޯ؟؟؟؟ ހަހަހަހަހަ ލަލަލަލާ\nއޭޕްރީލް 8, 2020 17:52\nވައިރަހާއިދެކޮޅަށް ދަތިކުރުމުގެ ފިޔަވަޅެއް ނާޅާތަ.\nޓްރަމް ބުނެފައިމިވާ ވާހަކަ ތެދަކަށްވުމީ ގާތްކަމެކެވެ.\nއޭޕްރީލް 8, 2020 20:18\nމި ބުރާންޗެއްނު ބުނީ މިއީ އާދައިގެ ރޯގާއެކޭ ކަމެއްނޫނޭ! މިހާރު އަތައް ގޮވީމަ އެހެންމީހުން މިގޯސްވީ ބޯގޯސް!\nއޭޕްރީލް 9, 2020 06:37\nފުރަތަމަބުނީ ކުރީސަރުކާރުގެ އިހުމާލޭ މިހާރު މިކިޔަނީ ޑަބްލިޔު އެޗްއޯއޭ\nއޭޕްރީލް 9, 2020 07:08\nތިމާގެ އަމިއްލަ ރައްޔިތުންނަށް ފަރުވާ ދޭންތިބި ޑޮކްޓަރުންނާއި ނަރުހުން ރައްކާތެރިވާން ކުނިއަޅާ ކޮތަޅު ބޭނުން ކުރަން ޖެހުނީމަ ކަލޭގެ ފެންވަރު އެންމެނަށްވެސް އެގިއްޖެ ! އަތަށް ގޮވީމަ އެހެންމީހުންގެ ބޮލަށް ކަޑާލިއަސް ކުރާނެ ފައިދާއެއް ނެތް ! މިދުނިޔެ މިހާދުވަހު ދެމިއޮތީ އެމެރިކާގެ އެހީ ލިބިގެނެއް ނޫން ! ކަލޭ ސިކުޑީގެ ޑޮޓަރަކަށް ދައްކަން ވެއްޖެ !


Anushka aa vahtharu Fannaneh fenijje\nއަނުޝްކާ އާ ވައްތަރު ފަންނާނެއް ފެނިއްޖެ\nބޮލީވުޑުގެ މައްޝޫރު ބަތަލާ އަނުޝްކާ ޝަރުމާ އާ ވައްތަރު ފަންނާނެއް ފެނިއްޖެއެވެ.\nދާދި ފަހުން ގިނަ ބައެއްގެ ލޯތައް ހުއްޓިފައިވަނީ އެމެރިކާގެ މަޝްހޫރު ލަވަކިޔުންތެރިޔާ ޖޫލިއާ މައިކަލް ހިއްސާކޮށްފައިވާ ފޮޓޯއަކަށެވެ. ސޯޝަލް-މީޑިއާގައި އިންސްޓަގްރާމް މެދުވެރިކޮށް ޖޫލިއާ ހިއްސާކޮށްފައިވާ އެފޮޓޯއިން އޭނާ ވައްތަރީ އަނުޝްކާ އާ ކަމަށް އަނުޝްކާގެ ސަޕޯޓަރުން ވަނީ ބުނެފައެވެ.\nޖޫލިއާ އާއި އަނުޝްކާގެ ލޮލާއި ނޭފަތް އަދި ތުންފަތުން ވެސް ވަރަށް ވައްތަރު ގޮތެއް ހުންނަ ކަމަށް ގިނަ ބަޔަކު ގަބޫލުކުރާއިރު މިހާރު ވަނީ އެކަމާ ގުޅިގެން މީމްސްތައް ހަދާފައެވެ. އެގޮތުން ބައެއް މީހުން ޖޫލިއާ އަކީ 'އަމީރޯން ކީ އަނުޝްކާ' (މުއްސަނދި އަނުޝްކާ) ކަމަށް ވެސް ބުނަމުން ދެއެވެ.\nއޭގެ އިތުރުން އަނުޝްކާ އިންޑިއާއަށް އައުމުން އޭނާގެ ހަންގަނޑުގެ ކުލަ ބަދަލުވީ ކަމަށް ވެސް ގިނަ މީހުން ވަނީ ބުނެފައެވެ. އެކަމާ ގުޅިގެން އަނުޝްކާ އެއްޗެއް ބުނެފައެއް ނުވެއެވެ. ގިނަ ބަޔަކު މިހާރު ތިބީ އަނުޝްކާގެ ފިރިމީހާ ވިރާޓު ކޯލީ އެކަމަށް ބުނާނެ އެއްޗެއްގެ އިންތިޒާރުގައެވެ.


Kashmir gai thibi noosverinnah huras elhifai\nދުނިޔެ - ކަޝްމީރު މައްސަލަ\nކަޝްމީރުގައި ތިބި ނޫސްވެރިންނަށް ހުރަސް އެޅިފައި\nކަޝްމީރުގައި އެއްވެސް މުއާސަލާތީ ޚިދުމަތެއް ނުލިބި ވަނީ ތިން ދުވަސް ވެފައި\nކ. މާލެ9އޯގަސްޓު 2019 | ހުކުރު 10:51 2,540\nކަޝްމީރުގެ ރައްޔިތުން މުޒާހަރާ ކުރަނީ - އާކައިވް\nކަޝްމީރު އިންޑިއާގެ ބެލުމުގެ ދަށަށް ގެނައުމާއި ގުޅިގެން އެތަނުގައި އުޅޭ ރިޕޯޓަރުންނަށް ހުރަސްތައް ކުރިމަތި ވެފައިވާ ކަމަށް ނޫސްތަކުން ބުނެފިއެވެ.\nކަޝްމީރުގައި އެއްވެސް މުއާސަލާތީ ޚިދުމަތެއް ނުލިބި ވަނީ ތިން ދުވަސް ވެފައެވެ.\nކަޝްމީރުން ނެރޭ ނޫސްތަކަކީ އިނގިރޭސި ބަހުންނާއި އުރުދޫ ބަހުން ހުންނަ ނޫސްތަކަށް ވާއިރު މައި ސިޓީ ސްރިނަގަރު ގައި ހޯމަ ދުވަހުން ފެށިގެން އެއްވެސް ނޫހެއް އާންމު ކޮށްފައި ނުވާ ކަމަށް ވެއެވެ. އަދި އިންޑިއާގެ ކަމާބެހޭ ފަރާތްތަކުން ވަނީ އިންޑިއާއިން ނިންމި ނިންމުމާއި ދެކޮޅަށް އެއްވެސް އެއްޗެއް ލިޔުމަށް މަނާ ކޮށްފައެވެ.\nއެތަނުގައި މަސައްކަތް ކުރި ނޫސްވެރިއަކާއި ހަވާލާދީ އަލް ޖަޒީރާގައި ބުނެފައި ވަނީ އެ ނޫސްވެރިޔާ ކަޝްމީރުގެތާރީޚީ "ކްލޮކް ޓަވަރ" ގެ ވީޑީއޯ ކުރަމުން ދަނިކޮށް އިންޑިއާ ސިފައިން ހުއްޓުވާފައިވާ ކަމަށާއި އަދި އެސަރަހައްދު ބަންދުކުރި ކަމަށެވެ. އަދި ކެމެރާ ނިއްވާލުމަށް ބުނެފައިވާ ކަމަށެވެ. އޭނާއަކީ ނޫސްވެރިއެއްކަމަށް ބުނުމުން "ހުރިހާ ކަމެއް މިހާރު ނިމިއްޖެ" ކަމަށް ސިފައިން ބުނި ކަމަށެވެ.\nއޮންލައިން ނޫސްތަކުގައި މަސައްކަތް ކުރާ ނޫސްވެރިއަކު ބުނެފައިވަނީ އިންޓަނެޓްގެ ޚިދުމަތް މެދުކަނޑާލުމުން ހޯމަ ދުވަހުން ފެށިގެން އޭނާއަށް އެއްވެސް ޚަބަރެއް އެނޫހުގައި ޝާއިއު ނުކުރެވޭ ކަމަށެވެ. ގެއިން ބޭރަށް ދިއުން މަނާ ކޮށްފައިވާ ކަމަށާއި އެގައުމުގައި މިހާރު ޑިމޮކްރަސީ އޮތް ކަމަށް ގަބޫލު ނުކުރެވޭކަމަށް އޭނާ ބުނެފައި ވެއެވެ.\nކަޝްމީރުގައި މަސައްކަތް ކުރާ ނޫސްވެރިންނާ ހަވާލާދީ އެނޫހުގައި ބުނެފައިވަނީ ޚަބަރުތަކާއި ވީޑިއޯތައް އެތަނުން ބޭރުކުރަނީ ކަޝްމީރުން ބޭރަށް ދާ މީހުންނާއި ހަވާލުކޮށް "ޔޫއެސްބީ ޑްރައިވަކަށް" އަޅައިގެން ކަމަށެވެ.\nކަޝްމީރުގައި ހުރި އެގައުމުން ބޭރުގެ ފޮޓޯގްރާފަރަކު ބުނީ އޭނާ އެތަނުގައި ހުރުމަށް އުޅޭ ކަމުގެ ޑޮކިއުމެންޓްސްތަކެއް ބޭނުންވާ ކަމަށާއި އެހެން ނޫންނަމަ އޭނާގެ ކެމެރާ ހަލާކު ކޮށްލާނެ ކަމުގެ އިންޒާރު ސިފައިން ދީފައިވާ ކަމަށެވެ.\nކަޝްމީރުގެ ހާލަތު ގޯސްވެގެން އުޅެނީ އިންޑިއާގެ ގާނޫނުއަސާސީގައި ކަޝްމީރަށް އެގައުމުގެ ގާނޫނު އަސާސީގައި ދީފައިވާ ޚާއްސަ އިމްތިޔާޒުތައް ދިނުމަށް އޮންނަ 370 ވަނަ މާއްދާ އިސްލާހުކޮށް ޖައްމޫ އާއި ކަޝްމީރަކީ ދެ ޔުނިއަން ޓެރިޓަރީސްގެ ގޮތުގަައި ހަމަޖައްސަން އިންޑިއާ ސަރުކާރުން ނިންމުމާއި ގުޅިގެންނެވެ. އެމާއްދާގައި ކަޝްމީރަށް ވަކި ޚާއްސަ ދިދައަކާއި ވަކި ގާނޫނު ހެދުމުގެ އިޚްތިޔާރު ދީފައި އޮތް ނަމަވެސް އެމާއްދާ އިސްލާހު ކުރުމާއި ގުޅިގެން އެ ބާރު މިހާރު އޮތީ އިންޑިއާގެ އަތުގައެވެ. އިސްލާހު ގެނައުމުގެ ކުރިން އިންޑިއާއިން ވަނީ ކަޝްމީރަށް އެތައް ހާސް ސިފައިން ފޮނުވައި ސަލާމަތީ ކަންތައްތައް ވަރުގަދަކޮށްފައެވެ.


SunOnline:5aharuge thereygai hurihaa rashehgai boafenaa narudhamaage nizaam gaaim kuraanan: Ibu\nފަސް އަހަރުގެ ތެރޭގައި ހުރިހާ ރަށެއްގައި ބޯފެނާއި ނަރުދަމާގެ ނިޒާާމު ގާއިމުކުރާނަން: އިބޫ\nނަޖާހު މަސްއޫދު 23 Aug 2018, 14:17\nއިދިކޮޅު އިއްތިހާދުގެ ކެންޑިޑޭޓު އިބްރާހިމް މުހައްމަދު ސޯލިހު (އިބޫ) ރ. ރަސްގެތީމުގެ ރައްޔިތުންނާ މުހާތަބުކޮށް ވާހަކަފުޅު ދައްކަވަނީ-- ފޮޓޯ: އެމްޑީޕީ\nއިދިކޮޅު އިއްތިހާދުގެ ވެރިކަމެއްގައި، ފަސް އަހަރު ދުވަހުގެ ތެރޭގައި، ރާއްޖޭގެ ހުރިހާ ރަށެއްގައި ވެސް ބޯފެނާއި ނަރުދަމާގ ނިޒާމު ގާއިމުކުރައްވާނެ ކަމަށް އެ އިއްތިހާދުގެ ރިޔާސީ ކެންޑިޑޭޓު އިބްރާހިމް މުހައްމަދު ސޯލިހު (އިބޫ) ވިދާޅުވެއްޖެ އެވެ.\nއިބޫ މިހެން ވިދާޅުވީ ރ. އަތޮޅަށް ކުރައްވަމުން ގެންދަވާ ކެމްޕެއިން ދަތުރުފުޅުގެ ތެރެއިން އެ އަތޮޅު ރަސްގެތީމަށް ވަޑައިގެން އެ ރަށުގެ ރައްޔިތުންނާ މުހާތަބުކޮށް ވާހަކަފުޅު ދައްކަވަމުންނެވެ.\n"ނަރުދަމާއާއި ބޯފެނަކީ އެއީ އަސާސީ ހިދުމަތެއްގެ ގޮތުގައި އަޅުގަނޑުމެން ދެކޭ އެއް ކަންތައް. ކަރަންޓާ. އަޅުގަނޑުމެންގެ ވެރިކަމުގައި އެ ހިދުމަތް ހުރިހާ ރަށަކަށް އިރާދަކުރެއްވިއްޔާ ފޯރުކޮށްދޭނެ ޕްލޭނެއް އަޅުގަނޑުމެންގެ އެބަ އޮތް." އިބޫ ވިދާޅުވި އެވެ.\nއޭނާ ވިދާޅުވީ އެ ހިދުމަތް ހުރިހާ ރަށެއްގައި ގާއިމުކުރުމަކީ ދަތި އުނދަގޫ ކަމެއްގެ ގޮތުގައި އޭނާ ދެކިވަޑައިނުގަންނަވާ ކަމަށެވެ. އަދި މިހާރު ރަށްރަށުގައި ނަރުދަމާގެ ނިޒާމު ގާއިމުކުރަން ހަރަދުކުރާ އަދަދަށް ވުރެ ކުޑަ އަގަކަށް އެ ނިޒާމުތައް ގާއިމުކުރައްވާނެ ކަމަށް އޭނާ ވިދާޅުވި އެވެ.\n"އަޅުގަނޑުމެންގެ ދައުރުގެ ތެރޭގައި، ފަސް އަހަރުގެ ތެރޭގައި، ރާއްޖޭގެ ހުރިހާ ރަށެއްގައި އިރާދަކުރެއްވިއްޔާ، ބޯފެނާ ނަރުދަމާގެ ނިޒާމު ގާއިމުކުރެވިގެންދާނެ. އެއީ ޝައްކެއް އޮތް ކަމެއް ނޫން." އިބޫ ވިދާޅުވި އެވެ.\nއިބޫ އިތުރަށް ވިދާޅުވީ ރަސްގެތީމުގެ ބަނދަރު ހުރި ހާލަތު ފެނިވަޑައިގެންފައިވާ ކަމަށެވެ. އަދި އެރަށުގެ ބަނދަރު އޭނާގެ ސަރުކާރުގައި ފެންވަރު ރަނގަޅުކޮށް ހަދާނެ ކަމަށް ވިދާޅުވި އެވެ.\n"މިހެން ހުރި ރަށްރަށުގެ ލިސްޓެއް އަޅުގަނޑުމެންގެ އަތުގައި އެބަ އޮތް. އަރައި ފޭބުމުގެ ދަތިކަން އޮތް ރަށްތަކުގެ ލިސްޓެއް އެބަ އޮތް ވަކިން އަޅުގަނޑުމެންގެ އަތުގައި ލިސްޓު ކުރެވިފައި. އެ ލިސްޓުގައި ހުރި ރަށްތަށް އެގޮތަށް ބަދަލުކުރެވިގެންދާ އިރު މި ރަށް ވެސް އޭގެ ތެރޭގައި ހިމެނި، މި ރަށުގެ ބަނދަރުގެ މަސައްކަތް ވެސް އިސްލާހުކުރެވި ރަނގަޅު ކުރެވިގެންދާނެ ކަމުގެ ޔަގީންކަން ތިބޭފުޅުންނަށް އަޅުގަނޑު މި ފުރުސަތުގައި އަރުވަން." ރަސްގެތީމުގައި އިބޫ ވިދާޅުވި އެވެ.\nރ. އަތޮޅަށް ކުރައްވަމުން ގެންދަވާ ދަތުފުޅުގައި އިބޫ ވަނީ ރަސްގެތީމުގައި އިދިކޮޅު އިއްތިހާދުގެ ޖަގައެއް ވެސް މިއަދު ހުޅުއްވައިދެއްވާފަ އެވެ.


SunOnline: Ooredoo ge haluvi internet B. Hithaadhoo ah dheefi\nއުރީދޫ ހަލުވި އިންޓަނެޓް ބ. ހިތާދޫއަށް ދީފި\nސަތޭކަ އެމްބީޕީއެސްއާ ހަމައަށް ހަލުވި ސްޕީޑްތަކާއި އެކު، އުރީދޫ ސުޕަނެޓް ފިކްސްޑް ބްރޯޑްބޭންޑުގެ ހިދުމަތް ބ. ހިތާދޫ މިއަދު ތައާރަފްކޮށްފިއެވެ.\nއުރީދޫގެ އެކްޓިންގް ޗީފް ކޮމަރޝަލް އޮފިސަރު ހުސައިން ނިޔާޒު ވިދާޅުވީ، 100 އެމްބީޕީއެސް އާއި ހަމައަށް ހަލުވި ސްޕީޑްތަކާއެކު ބޮޑެތި ޑޭޓާ އެލަވަންސް ލިބޭ ޕެކޭޖްތަކާއެކު އެހިދުމަތް މިއަދު ބ. ހިތާދޫގެ ރައްޔިތުންނަށް ފޯރުކޮށްދެވުމަކީ އެ ކުންފުންޏަށް ލިބޭ ވަރަށް ބޮޑު އުފަލެއް ކަމަށެވެ.\n"ޖިޓަލް ހިދުމަތްތައް އިތުރުވެފައިވާ މި ދަނޑިވަޅުގައި ދަރިވަރުންނަށާއި ކުންފުނިތަކަށް އަދި އާންމު ދިރިއުޅުމަށްވެސް ފެންވަރު ރަނގަޅު އިންޓަނެޓްގެ ޚިދުމަތުގެ މުހިންމުކަންވަނީ އިތުރުވެފައި. އެހެންކަމުން އަޅުގަނޑުމެންގެ މުޖުތަމައުތަކުގެ އިޖުތިމާއީ އަދި އިގްތިސާދީ ކުރިއެރުމަށް އިތުރު ފުރުސަތުތައް ހުޅުވާލަދިނުމަށްޓަކަައި މިފަދަ މަސައްކަތްތައް ރާއްޖޭގެ ހުރިހާ ކަންކޮޅުތަކެއްގައިވެސް ކުރިއަށްގެންދާނެކަމުގެ ޔަގީންކަންއަރުވަން. " ހުސައިން ނިޔާޒު ވިދާޅުވިއެވެ.\nފެންވަރު ރަނގަޅު އިންޓަނެޓްގެ ހިދުމަތް ހެޔޮ އަގުގައި ރާއްޖޭގެ އެކި ކަންކޮޅުތަކަށް ފޯރުކޮށްދިނުމަށް އެކުންފުނިން މަސައްކަތުގެ ތެރެއިން މިއަހަރު ތެރޭގައި މިވަނީ ފަސް ރަށަކަށް އުރީދޫ ހޯމް ބްރޯޑްބޭންޑް، ސުޕަނެޓްގެ ހިދުމަތް ފޯރުކޮށްދެވިފައިވާ ކަމަށްވެސް އޭނާ ވިދާޅުވި އެވެ.\nއުރީދޫ އިން ބުނީ، ހަލުވި ސްޕީޑްތަކާއި، ބޮޑެތި އެލަވަންސްތައް ލިބޭ ޕެކޭޖްތަކުގެ އިތުރުން ސުޕަނެޓްގެ ހިދުމަތް ބ. ހިތާދޫއިން ބައްލަވައިގަންނަ ފުރަތަމަ 20 ފަރާތަކަށް މައިކްރޮސޮފްޓް 360 ލައިސެންސްވެސް ލިބިވަޑައިގަންނަވާނެ އެވެ.\nއެބަދަލުގެ ދަށުން ސުޕަނެޓް ކަސްޓަމަރުންނަށް ފަސް ގުނަ އިތުރު ސްޕީޑާއެކު 68 ޕަސަންޓާ ހަމައަށް އިތުރު ޑޭޓާ އަދި ކުރިއަށްވުރެ ހަލުވި ތްރޮޓްލް އިންޓަނެޓް ސްޕީޑްވެސް ކަސްޓަމަރުންނަށް ލިބިގެންދެއެވެ. އެގޮތުން ބ. ހިތާދޫގެ ރައްޔިތުންނަށް، އެންމެ ހެޔޮއަގުގައި އިންޓަނެޓްގެ ޚިދުމަތް، ސުޕަރނެޓް ފިކްސްޑް ބްރޯޑްބޭންޑް މެދުވެރިކޮށް މިހާރު ލިބިގެންދާނެއެވެ.\nއެ ހިދުމަތް ހޯއްދެވުމަށް ނުވަތަ ސުޕަރނެޓް ޕެކޭޖްތަކާއި ބެހޭ އިތުރު މައުލޫމާތު ހޯއްދެވުމަށް، http://ore.do/getsupernet އަށް ޒިޔާރަތްކުރުމަށް އުރީދޫއިން އެދިވަޑައިގަންނަވައެވެ.\nކުޅުދުއްފުށީގެ އޭޓީއެމް ސެންޓަރު އަޕްގްރޭޑްކޮށްފި


Dhanduverikamah5rasheh dhookuranee\nޑރ. ހުސައިން ރަޝީދު ހަސަން\nދަނޑުވެރިކަމަށް ފަސް ރަށެއް ދޫކުރަނީ\nކަނޑޫދޫ ދަނޑެއްގައި ރައީސް ސޯލިހުގެ އަރިހުގައި މިނިސްޓަރު ހުސައިން (ކ)ގައި މަޑުކޮށްލައިގެން -- ފޮޓޯ: ރައީސް އޮފީސް\nދަނޑުވެރިކަން ކުރުމަށް މިއަހަރު އިތުރު ފަސް ރަށެއް ދޫކުރުމަށް ނިންމާފައިވާ ކަމަށް ސަރުކާރުން ހާމަކޮށްފި އެވެ.\nސަރުކާރުގެ ފަރާތުން މިކަން ހާމަކުރެއްވީ ދަނޑުވެރިކަމުގެ ދުވަހާއި ދުނިޔޭގެ ކާބޯތަކެތީގެ ދުވަސް ފާހަގަކުރުމަށް ރޭ ތ. ކަނޑޫދޫގައި ބޭއްވި ރަސްމިއްޔާތުގައި އެގްރިކަލްޗާ މިނިސްޓަރު ޑރ. ހުސައިން ރަޝީދު ހަސަން އެވެ.\nމިނިސްޓަރު ވިދާޅުވީ ދަނޑުވެރިކަން ކުރުމުގެ މަސައްކަތް ފުޅާކުރަން ބަލާއިރު ދަނޑުވެރިންނަށް އޮތް އެންމެ ބޮޑު ކަންބޮޑުވުމަކީ އެ މަސައްކަތް ކުރުމަށް ބޭނުންވާ އެކަށީގެންވާ ބިން ނުލިބުން ކަމަށެވެ.\nރާއްޖޭގައި އެތައް ފަޅުރަށެއް އެއްވެސް ބޭނުމެއް ނުކުރެވި އޮތް ކަން ފާހަގަކުރައްވަމުން މިނިސްޓަރު ވިދާޅުވީ އެފަދަ ބައެއް ރަށްތައް ދަނޑުވެެރިކަން ކުރުމަށް ދޫކޮށްލުމަށް ސަރުކާރުން މަސައްކަތް ކުރަމުންދާ ކަމަށެވެ. އަދި މިއަހަރުގެ ތެރޭގައި ފަސް ރަށެއް އެގޮތުން ދޫކޮށްލެވޭނެ ކަމަށް ވިދާޅުވި އެވެ.\nމިނިސްޓަރު ވިދާޅުވީ ރާއްޖޭގައި މީހުން ދިރިއުޅޭ ރަށްރަށުން ދަނޑުވެރިކަމަށް ބިން ބޭނުންވި ނަމަވެސް ބޭނުންވާ ބޮޑުމިނުމުގެ ބިން އެފަދަ ރަށްރަށުން ލިބެން ނެތުމަކީ ދަނޑުވެރިންނަށް އޮތް ގޮންޖެހުމެއް ކަމަށެވެ. އެހެންކަމުން ބިމުގެ ބޭނުން ހެޔޮ ގޮތުގައި ހިފުމަށާއި އެކަށޭނެ އަގެއްގައި ބިން ދޫކުރުމަށްވެސް މިނިސްޓަރު އެދިވަޑައިގެންނެވި އެވެ.\nރާއްޖޭގެ މާލީ އިދާރާތަކުން ދަނޑުވެރިންނަށް ދޫކުރާ ލޯން ތަކެއް ތައާރަފްކޮށްފައިވާ ކަމަށްވެސް މިނިސްޓަރު ވިދާޅުވި އެވެ. އެކަމަކު އެފަދަ ލޯންތައް ނަގައި އޭގެ ބޭނުން ކުރަނީ ވަރަށް މަދު ބައެއް ކަމަށް ވިދާޅުވި އެެވެ.\nމިނިސްޓަރު އިތުރަށް ވިދާޅުވީ ރާއްޖޭގައި ދަނޑުވެރިކަން ކުރާއިރު ބިމުގެ ބޮޑުމިނަށް ބަލައިގެން އެކަން ކުރުމަށާއި އަދި ގުދުރަތީ ކާރިސާތަކުން ދަނޑުތަކަށް ލިބޭ ގެއްލުންތައް ކުޑަކުރުމަށްވެސް ޓެކްނޮލޮޖީގެ ފަސޭހަތައް ބޭނުންކުރަންޖެހޭ ކަމަށެވެ. ދަނޑުވެރިންނަށް ސަރުކާރުން ވެފައި ހުރި ވައުދުތައް ފުއްދުމުގެ މަސައްކަތް ކުރަމުންދާ ކަމަށްވެސް ވިދާޅުވި އެވެ.\nރައީސް އިބްރާހިމް މުހައްމަދު ސޯލިހު ފިޝަރީޒް އެންޑް އެގްރިކަލްޗާ މިނިސްޓްރީ ޑރ. ހުސައިން ރަޝީދު ހަސަން\nފުންމިން "އޮޅުމުން" ކަނދުފަތި އަޑިއަށް!\nމޭވާއާ ތަރުކާރީން ޑިއުޓީ ބޮޑު ކުރަނީ\nފުޑް ސެކިއުރިޓީ ޕްރޮގްރާމްގެ ހަރަކާތްތައް ފަށައިފި\nރައީސް ކަނޑޫދޫއަށް ވަޑައިގެންފި\n"ބޭކާރު ގޮތުގައި ފުއްޕީމަ ވާ ގޮތް މީ"\nމަޖިލީހުގައި "ހުތާ" ބަދަލުވީ "ކުއްތާ" އަށް\nބޮޑުވާބިއްލޫރިން ބައްލަވަނީ ކޯންޗެއް؟


Mudhalu Zakaathakee Kobaa? E Zakaiy Dhakkaany kihineh? މުދަލުގެ ޒަކާތަކީ ކޮބާ؟ އެ ޒަކާތް ދައްކާނީ ކިހިނެއް؟ – Ilm Mudhalu Zakaathakee Kobaa? E Zakaiy Dhakkaany kihineh?\nމުދަލުގެ ޒަކާތަކީ ކޮބާ؟ އެ ޒަކާތް ދައްކާނީ ކިހިނެއް؟\nމުދަލަކީ ﷲ ތަޢާލާ އަޅުގަނޑުމެނަށް ދެއްވާފައިވާ އަމާނާތެކެވެ. އެއީ އަޅުގަނޑުމެން އިމްތިޙާންކުރެއްވުމަށްޓަކައި އެއިލާހު ދެއްވާފައިވާ އެއްޗެކެވެ. އެއީ އެ އިލާހު އެންގެވިގޮތަކަށް މުދަލުން ހޭދަކުރަނީ ކޮން ބަޔެއްތޯ ބެއްލެވުމަށްޓަކައެވެ.\nއެގޮތުން ﷲ ތަޢާލާ ވަނީ މުދަލުގައި ޙައްޤުތަކެއް ލައްވަވާފައެވެ. މިޙައްޤުތަކުގެ ތެރޭގައިވާ އެންމެ ބޮޑު ޙައްޤަކީ ކޮބާތޯއެވެ؟ އެއީ މުދަލު ޒަކާތެވެ.\nޒަކާތުގެ2ވައްތަރެއްވެއެވެ. އެއީ ރޯދަ މަހުގެ ރޯދާއާއި ގުޅިފައިވަ ފިޠުރު ޒަކާތާއި އަދި އަޅުގަނޑުމެންގެ މުދަލުން ކޮންމެ އަހަރަކު އެއްފަހަރު ދައްކަންޖެހޭ މުދަލު ޒަކާތެވެ. މި ދެ ޒަކާތުންކުރެއް އިސްލާމްދީނުގެ3ރުކުނަކީ މުދަލު ޒަކާތެވެ.\nޢަރަބި ބަހުގައި ޒަކާތުގެ މާނައަކީ: އިތުރުވުން ނުވަތަ ޠޯހިރުވުމެވެ. (1)\nޝަރުޢީ ގޮތުން ޒަކާތުގެ މާނައަކީ: ﷲ ތަޢާލާއަށް އަޅުވެތިވުމުގެ ގޮތުން. ކަނޑައެޅިފައިވާ މުދަލަކުން ޝަރުޢީގޮތުން ވާޖިބުވާ މިންވަރެއް ނެރެ، ވަކި ހާއްސަ ބަޔަކަށް ނުވަތަ ފަރާތަކަށް ދިނުމެވެ. (2)\nޒަކާތް ނެރުން ވާޖިބުވެގެން ވަނީ5ބާވަތެއްގެ މުދަލުންނެވެ. އެއީ:\nރަނާއި ރިހި އަދި ފައިސާ\nބިމުގެ ތެރެއިން ނެގޭ މަޢުދަންތަކާއި ރިކާޒު\nގޮވާމާއި މޭވާގެ ތެރޭގައި ހިމެނޭ ގިނަދުވަހު ހަލާކުނުވެ ހުންނަ ތެކެތި\nގެރި، ބަކަރި އަދި ޖަމަލު\nއަޅުގަނޑުމެންގެ ތެރެއިން ގިނަ މީހުން ޒަކާތް ދައްކަން ޖެހެނީ ރަނާއި ރިހި އަދި ފައިސާއިން ކަމުގައި ވާތީ މި ލިޔުމުގައި އަލިއަޅުވައިލާނީ ހަމައެކަނި ރަނާއި ރިހި އަދި ފައިސާއަށެވެ.\nމީހެއްގެ މައްޗަށް ޒަކާތް ވާޖިބުވަނީ5ޝަރުތެއް ހަމަވުމުންނެވެ.\nމުދަލުގައި ނިޞާބު ހަމަވުން\nމުދަލުގައި ނިޞާބު ހަމަވެހުރެ ހިޖުރީ ގޮތުން 1 އަހަރު ފުރުން\nމުދަލުގެ ފުރިހަމަ މިލްކުވެރިކަން ލިބިގެންވުން\nޒަކާތުގެ ޝަރުތުތަކުގެ ތެރޭގައި ހިމެނޭ ނިޞާބު ހަމަވެ 1 އަހަރު ފުރުމަކީ ކޮބާތޯއެވެ؟\nނިޞާބަކީ: މުދަލުގައި އެ މިންވަރެއް ހަމަވުމުން ޒަކާތް ވާޖިބުވާ މިންވަރެވެ. އެ މިންވަރަށްވުރެ މަދުވެއްޖެނަމަ ޒަކާތް ވާޖިބެއްނުވާނެއެވެ. ޒަކާތް ދައްކާ މުދަލުގެ ބާވަތަކާގުޅޭގޮތުން އެ މިންވަރު ތަފާތުވާނެއެވެ.\nމިސާލަކަށް ބަލާނަމަ، ތިބާގެ އަތުގައިވާ ފައިސާ އިން ޒަކާތް ދައްކާނަމަ، ރާއްޖޭގެ އިސްލާމިކް މިނިސްޓްރީން 2022 ގައި ކަނޑައަޅުއްވާފައިވާ ނިޞާބުގެ މިންވަރަކީ 6878 ރުފިޔާ 20 ލާރިއެވެ. އެހެންކަމުން ތިބާގެ އަތުގައިވާ ޖުމްލަ ފައިސާގެ އަދަދު 6878 ރުފިޔާ 20 ލާރިއަށް ވުރެ މަދުނުވެ އެއް އަހަރު ފުރިއްޖެނަމަ ޒަކާތް ވާޖިބު ވާނެއެވެ.\nމިގޮތުން އަހަރުގެ އެއްވެސް ހިސާބެއްގައި އަތުގައިވާ ޖުމްލަ ފައިސާގެ އަދަދު މިއަށްވެރެއް މަދު ވެއްޖެ ކަމުގައިވާނަމަ، އަނެއްކާވެސް 6878 ރުފިޔާ 20 ލާރި ހަމަވުމުން އަހަރު އަލުން ގުނަން ފަށާނީއެވެ.\nނިޞާބު ހަމަވެ އެއް އަހަރު ފުރުން އިރު އަތުގައި ނިސާބަށްވުރެއް ގިނައިން ހުރިނަމަ ކަންތައް ކުރާނީ ކިހިނެއްތޯއެވެ؟\nމިސާލަކަށް 6878.20 ރުފިޔާ އަތުގައި ހުރެ، މި އަދަދަށްވުރެ މަދުނުވެ 1 އަހަރު ފުރުން އިރު 10500 ރުފިޔާ އަތުގައި އޮވެއްޖެނަމަ، އަތުގައިވާ ޖުމްލަ ފައިސާއިން ޒަކާތް ދައްކަން ޖެހޭނެއެވެ.\nމި ރުފިޔާއިން ޒަކާތް ދިނުން ވާޖިބުވަނީ ކިހާ މިންވަރެއް ތޯއެވެ؟\nޒަކާތް ނެރުން ވާޖިބުވެގެން ވަނީ ހަމަ އެކަނި އެ މުދަލުގެ 40 ބައިކުޅާ 1 ބައެވެ. ނުވަތަ %2.5 އެވެ.\nއެއީ 10500 ރުފިޔާއިން ނަމަ 262.5 ރުފިޔާއެވެ.\nޒަކާތް ދޭނީ ކޮން ފަރާތްތަކަކަށް ތޯއެވެ؟\nޒަކާތް ޙައްޤުވެގެންވާ ފަރާތްތަކަކީ:\nފަޤީރުން: އެމީހެއްގެ ޙާޖަތްތަކާއި އެމީހާ ބަލަހައްޓަންޖެހޭ ފަރާތްތަކުގެ ޙާޖަތްތައް ފުއްދުމަށްޓަކައި، ބައި އަހަރަށް ހިނގާނޭ ޚަރަދަށް ބޭނުންވާ ފައިސާ ނެތް މީހާއެވެ.\nމިސްކީނުން:އެމީހެއްގެ ޙާޖަތްތަކާއި އެމީހާ ބަލަހައްޓަންޖެހޭ ފަރާތްތަކުގެ ޙާޖަތްތައް ފުއްދުމަށްޓަކައި، އަހަރަކަށް ހިނގާނޭ ޚަރަދަށް ބޭނުންވާ ފައިސާ ނެތް މީހާއެވެ. ފަޤީރުންނާއި މިސްކީނުންނަށް އެއް އަހަރަށް ބޭނުންވާ ފައިސާ ދެވޭނެއެވެ.\nޢާމިލުން:އެއީ މުސްލިމުންގެ ވެރިޔާގެ ފަރާތުން ޒަކާތުގެ ކަންތައްތަކާއި ހަވާލު ކުރެވިފައިވާ މީހުންނެވެ.\nހިތްތައް އެކުވެރި ކުރައްވާ މީހުން: އެމީހުންނަކީ އިސްލާމްދީނަށް ލޯބިޖެއްސުމަށް އީމާންކަން އިތުރުކުރުކުރުމަށް ޒަކާތް ދެވޭމީހުންނެވެ.\nއަޅުން މިނިވަންކުރުން: މުސްލިމު އަޅުން މިނިވަންކުރުމަށައި މުސްލިމު އަސީރުން ސަލާމަތް ކުރުމަށެވެ.\nދަރަނިވެރިން: ދަރަނި އަދާކުރުމަށް ނުކުޅެދިގެންވާ މީހުންނެވެ.\nﷲ ގެ މަގުގައި: މިއީ ﷲގެ މަގުގައި ޖިހާދުކުރުމަށް އަދި ޢިލްމު ފެތުރުމަށް ދެވޭ ޒަކާތެވެ.\nޙާލުގައި ޖެހިފައިވާ ދަތުރުވެރިން: މާލީ ތަނަވަސްކަމުގެ ސަބަބުން އަމިއްލަ ޤައުމަށް ދިއުމަށް ނުކުޅެދިފައިވާ ދަތުރުވެރިންނެވެ.\nمختصرا من: تطريز فصول في الصيام والتراويح والزكاة, صالح بن عبد الله العصيمي, ص 49-\nޒަކާތް ނުދޭމީހާގެ ޙުކުމަކީ ކޮބާ؟\nޒަކާތް ނުދޭ މީހުން3ބަޔަކަށް ބެހިގެންވެއެވެ.\nފުރަތަމައީ: ޒަކަތް ދިނުމަކީ ވާޖިބެއްނޫން ކަމަށް ބުނެ ދެކޮޅުހެދުމާއި އެކު ޒަކާތް ނުދޭ މީހާއެވެ.\nމިފަދަ މީހާ ކާފަރުވާނެއެވެ. ނަމަވެސް އޭނާގެ މައްޗަށް ވަކިން ޙާއްސަކޮށް މި ހުކުމް ކަނޑައަޅާ އޭނާއަށް އަދަބު ދޭނީ ޙާކިމެވެ. އަދި އޭނާގެ މައްޗަށް ހުކުމްކަނޑައަޅާއި އަދަބު ދިނުމަކީ ޢަންމު ރައްޔިތުނަށް ހުއްދަވެގެން ވާނެ ކަމެއް ނޫނެވެ.\nދެވަނައީ: ޒަކާތް ދިނުމަކީ ވާޖިބެއް ކަން ނޭންގޭ ޙާލުގައި ޒަކާތް ނުދޭ މީހާއެވެ.\nމިފަދަ މީހާ ކާފަރެއް ނުވާނެއެވެ. އަދި އޭނާވަނީ ޢުޒުރުވެރި ވެގެންނެއެވެ. މިފަދަ މީހާގެ މައްޗަށްވަނީ އެއީ ވާޖިބެއްކަން އިންގުމާއި އެކު ޒަކާތް ދެއްކުމެވެ.\nތިންވަނައީ: ޒަކާތް ދިނުމަކީ ވާޖިބެއްކަން އިނގޭ ޙާލު، ދަހިކަމުގެ ސަބަބުން ނުވަތަ ފަރުވާކުޑަ ވުމުގެ ސަބަބުން ޒަކާތް ނުދޭމީހާއެވެ.\nމިފަދަ މީހާ ފާފަވެރި ވާނެއެވެ. އަދި ޙާކިމާގެ މައްޗަށްވަނީ އޭނަގެ ކިބައިން ގަދަކަމުން ޒަކާތް ނަގައި އޭނާއަށް އަދަބު ދިނުމެވެ.\nޒަކަތް ނުދޭ މީހުންނަށް ﷲ ތަޢާލާ ވަނީ ވޭންދެނިވި ޢަޛާބު ތައްޔާރު ކުރައްވާފައެވެ. އެގޮތުން އެބައިމީހުން ޒަކާތް ނުދީ އެއްކުރި މުދާތައް އެދުވަހުން ނަރަކައިގެ އަލިފާނުން ދޮންކޮށް އެތަކެތިން، އެބައިމީހުންގެ ނިތްކުރިތަކުގައްޔާއި، އަރިކަށިތަކުގައްޔާއި، ބުރިކަށިތަކުގައި ޖައްސާ ފިއްސާލެވޭނެއެވެ.\nﷲ ތަޢާލާ ވަޙީ ކުރައްވާފައިވެއެވެ:\n((وَالَّذِينَ يَكْنِزُونَ الذَّهَبَ وَالْفِضَّةَ وَلَا يُنفِقُونَهَا فِي سَبِيلِ اللَّـهِ فَبَشِّرْ‌هُم بِعَذَابٍ أَلِيمٍ * يَوْمَ يُحْمَىٰ عَلَيْهَا فِي نَارِ جَهَنَّمَ فَتُكْوَىٰ بِهَا جِبَاهُهُمْ وَجُنُوبُهُمْ وَظُهُورُ‌هُمْ ۖ هَـٰذَا مَا كَنَزْتُمْ لِأَنفُسِكُمْ فَذُوقُوا مَا كُنتُمْ تَكْنِزُونَ)) (التوبة: 34-35)\nމާނައީ: “އަދި ރަނާއި ރިހި ޚަޒާނާކޮށް، ﷲގެ މަގުގައި އެތަކެތި ހޭދަނުކޮށް ތިބޭ މީހުން (ދަންނާށެވެ!) ފަހެ،ވޭންދެނިވި ޢަޛާބު ހުރިކަމުގެ ޚަބަރު، އެބައިމީހުންނަށް ކަލޭގެފާނު ދެއްވާށެވެ! (އެގޮތުގެމަތިން) އެބައިމީހުން،އެއްކޮށް ޚަޒާނާކުޅަ، ރަންރިހި، އެދުވަހުން ނަރަކައިގެ އަލިފާނުން ދޮންކުރައްވައި، އެތަކެތިން، އެބައިމީހުންގެ ނިތްކުރިތަކުގައްޔާއި، އަރިކަށިތަކުގައްޔާއި، ބުރިކަށިތަކުގައި ޖެއްސެވޭނެއެވެ. (އަދި އަންގަވާނެތެވެ.) މިހިރީ،ތިޔަބައިމީހުންގެ އަމިއްލަ ނަފްސުތަކަށްޓަކައި، ތިޔަބައިމީހުން އެއްކޮށް ޚަޒާނާކުޅަ ތަކެއްޗެވެ. ފަހެ،ތިޔަބައިމީހުން ޚަޒާނާކޮށް އުޅުނު ތަކެތީގެ ރަހަ ދެކޭށެވެ!”\nއަޅުގަނޑުމެންނަކީ ﷲ ތަޢާލާ އެންގެވި ދުނިޔޭގެ ވަގުތީ ޙާޔާތް ވޭތުކުރާ ބައެއްކަމުގައި ލައްވާށީ! އަދި ނަކައިގެ ޢަޛާބުން އަޅަމެން މިންޖުކުރައްވާ ސުވަރުގޭގެ ދާއިމީ ނިޢުމަތް އަޅަމެންނަށް މިންވަރު ކުރައްވާށި! އާމީން!\n(1) ملخصا من: لسان العرب، ابن منظور، ج14, ص358.\n(2) انظر: كتاب الشرح الممتع على زاد المستقنع, ابن عثيمين, ج6, ص13.\nމުދަލު ޒަކާތާގުޅޭ އިތުރު މައުލޫމާތު ޖަމިއްޔަތުލް ބުންޔާން އިން ކުރިއަށް ގެންދާ ރުކުން3 ކެމްޕެއިން އިން ލިބޭނެއެވެ.


Gamugai Kurin Masahkah Kuri RAF GE Group Eh Iyye Meedhuah Ziyaarah Koffi\nގަމުގައި ކުރިން މަސައްކަތް ކުރި އިނގިރޭސި ...\nby vomadmin April 2, 2018\nދެވަނަ ބޮޑު ހަނގުރާމައިގެ ދުވަސްވަރު ސ. ގަމުގައި ތިބި އިނގިރޭސި ރޯޔަލް އެއާފޯސް( އާރްއޭފް)ގެ ސިފައިންގެ ގްރޫޕެއް މިހާރު އައްޑޫސިޓީއަށް ކުރަމުންދާ ދަތުރުގައި އިއްޔެ މީދުއަށް ޒިޔާރަތްކޮށްފިއެވެ.\nއިނގިރޭސި ރޯޔަލް އެއާފޯސް( އާރްއޭފް)ގެ ސިފައިންގެ ގްރޫޕްގެ މީހުން އިއްޔެ މީދުއަށް ޒިޔާރަތްކުރުމުން އެމީހުންނަށް މީދުން ހޫނު މަރުހަބާއެއް ކިޔާފައިވެއެވެ.\nއަދި މީގެ އިތުރަށް އިއްޔެ މީދުއަށް ޒިޔާރަތްކުރި އިނގިރޭސި ރޯޔަލް އެއާފޯސްގެ ގްރޫޕަށް އިއްޔެ މެންދުރުގެ ކެއުން ބާއްވާފައިވަނީ މީދޫ ” ރާފަޅާ ” ސަރަހައްދުގައެވެ. މިކެއުން އިންތިޒާމްކޮށްފައިވަނީ ރާފަޅާ ސަރަހައްދުގައި މަސައްކަތްކުރައްވާ މީދޫ ގްރޫޕްގެ ފަރާތުންނެވެ.\nއިނގިރޭސި ރޯޔަލް އެއާފޯސްގެ ސިފައިންގެ ގްރޫޕްގެ މީހުން އިއްޔެ މީދުއަށް ކުރި ޒިޔާރަތުގައި މީދޫ ކަޅިބިތްފަރާތުގައި އެމީހުން ބޮޑުބަޑި ބެހެއްޓި ސަރަހަށްދަށް ގޮސް އެސަރަހައްދު ބަލާފައިވެއެވެ. އަދި މީގެ އިތުރަށް އެމީހުންނާއިއެކު އެދުވަސްވަރު ގަމުގައި މަސައްކަތްކުރި މީދޫގެ މީހުންނާއި ބައްދަލުކޮށް އެމީހުންނަށް ހަދިޔާ ދީފައިވެއެވެ.\nއިނގިރޭސި ރޯޔަލް އެއާފޯސް( އާރްއޭފް)ގެ ސިފައިންގެ ގްރޫޕްގެ މީހުން އިއްޔެ މީދުއަށް ކުރި ދަތުރު އިންތިޒާމްކުރި ފަރާތުން ވީއޯއެމްއަށް މައުލޫމާތު ދެއްވަމުން ބުނެފައިވަނީ އެގްރޫޕްގެ މީހުން މީދުއަށް ޒިޔާރަތްކުރުމުން ބެހެއްޓި މެހުމާން ދާރީއާއި މީދުން އެމީހުންނަށް ދެންނެވި ހޫނު މަރުހަބާއަށްޓަކައި އެމީހުން މީދޫގެ ރަށްޔިތުންނަށް ވަރަށް ބޮޑަށް ޝުކުރު ދަންނަވާފައިވާކަމަށެވެ.\nދިވެހިންގެ މެދުގައި އޮތް އެއްބައިވަންތަކަން އިތުރަށް ވަރުގަދަ ކުރުމަށް ބާރުއަޅުއްވަމުން ރައީސުލްޖުމްހޫރިއްޔާ ޢަބްދުﷲ ޔާމީން ޢަބްދުލްޤައްޔޫމް މިއަހަރުގެ އަޟްހާ ...


Syria ge Haalathu: Varah Kurukoh, Ekamaku Hithikoh\nސީރިއާގެ ހާލަތު: ވަރަށް ކުރުކޮށް، އެކަމަކު ހިތިކޮށް\nމިދިޔަ ހަފުތާ އަކީ ސީރިއާގެ ރެފިއުޖީންގެ ވާހަކަ ދުނިޔޭގެ އެކި ކަންކޮޅުތަކަށް ބަންޑުންވި ހަފުތާއެކެވެ. ސީރިއާގެ ދާޚިލީ ހަނގުރާމައިން ސަލާމަތްވުމަށް ޔޫރަޕުން ހިމާޔަތް ހޯދަން މަސައްކަތްކުރ އެތައް ބަޔަކު ކަނޑުވެ މަރުވެގެން ދިޔައިރު މި ވާހަކައެއް އަޑުއެހި އެތައް ބަޔަކު ވެސް ވަނީ ފުން ހިތާމައެއްގެ ތެރެއަށް ގަނބައިގެން ގޮސް މަރުވެފަ އެވެ.\nއެހެންވީމަ ސީރިއާގެ މިއަދުގެ ހާލަތަށާއި އެގައުމުގެ ރައްޔިތުން އުޅެން ޖެހިފައިވާ ބިކަ ހާލަށް އަދި މި ހާލެއް އެމީހުންނަށް ޖެއްސި ގެއްލުން ބޮޑު ދާޚިލީ ހަނގުރާމަ އަށް ކުރުގޮތަކަށް ބަލައިލަމާ ހިނގާށެވެ. އެކަމަކު މި ވާހަކަ އެއްވެސް ފޮންޏެއް ނޫނެވެ.\nދާޚިލީ ހަނގުރާމައެއްގެ ތެރެއަށް ދަމައިގަނެގެންގޮސް ސީރިއާ ސުންނާފަތިވަމުން އަންނައިރު ފާހަގަކޮށްލަން ޖެހެނީ މިއީ މިފަދަ ތަޅާފޮޅުންތަކަށް އާންމު އަދި ވަރަށް "ޒުވާން" ގައުމެއް ކަމެވެ. ޔޫރަޕްގެ ބާރުތަކުން ސީރިއާގައި ސަރަހައްދީއިމެއް ގާއިމުކޮށްދިނީ 1920ގެ އަހަރުތަކުގަ އެވެ.\nސީރިއާ އުފެދިފައި ވަނީ ތަފާތު އެކި މަޒުހަބުތަކުގެ މީހުން އެކުގައި ބަންދުވެފައިވާ ތަނެއްގެ ގޮތުގަ އެވެ.\nމީގެ ތެރެއިން ނިކަން ބައި މަދު މަޒުހަބެއް ކަމުގައިވާ ޝިއައީންގެ އަލަވީން ވަނީ ސީރިއާގައި 1970 ވަނަ އަހަރުން ފެށިގެން ނިކަން ބާރުގަދަކޮށްފަ އެވެ. ވެރިކަމުގައި އަތްގަދަކޮށްގެން އުޅޭ އާއިލާ އަކީ އަލަވީންގެ ބައެއް ކަމުގައިވާ އަސަދު އައިލާ އެވެ.\nއަސަދުގެ މި އާއިލާ އިން ސީރިއާގައި ކުރަމުން އަންނަނީ ޚުދުމުހުތާރު ވެރިކަމެކެވެ. މިހާރު ސީރިއާގައި ރައީސަކަށް ހުންނެވި ބައްޝާރުލް އަސަދު އެ ގައުމުގެ ވެރިކަމަށް ވަޑައިގަތީ 2000 ވަނަ އަހަރު އެވެ.\nމިއޮތްހާ ދުވަހު އަސަދު އާއިލާގެ މި ސަރުކާރު ފެނުނީ ނިކަން ވަރުގަދަކޮށެވެ. ނަމަވެސް އަރަބް ސްޕްރިންގާ އެކު 2011 ވަނަ އަހަރު މެދުއިރުމަތީގެ އެކި ގައުމުތަކުގައި ފެށި މުޒާހަރާތަކުގެ ނޭދެވޭ އަސަރު ކުރަމުން ގޮސް ބައްޝާރުގެ ސަރުކާރާ ދެކޮޅަށް އޭނާގެ ރައްޔިތުންގެ ތެރެއިން ބަޔަކު ހަތިޔާރު ނެގީ އެވެ.\nފާހަގަކޮށްލަން ޖެހެނީ ބައްޝާރުގެ ވެރިކަން ވައްޓާލަން ނުކުތް މީހުންނަކީ އެގައުމުގެ ސުންނީ މުސްލިމުން ކަމެވެ. ފަހަރެއްގައި އެމީހުންގެ އާބާދީ ގައުމުގައި ބޮޑުވެފައި ބައްޝާރުގެ އާއިލީ ވެރިކަމުގައި އަހަރުތަކެއް ވަންދެން ލިބެމުން ދިޔަ ބޭއިންސާފުން ސަލާމަތްވުމަށް ސުންނީން ބޭނުންވީ އެވެ.\nސުންނީންގެ މި މުޒާރާތަކުގައި ފުރަތަމަ ފަހަރަށް ލޭ އޮހޮރުވިގެން ދިޔައީ 2011 ވަނަ އަހަރުގެ މާޗް މަހުގެ 18 ވަނަ ދުވަހު ސީރިއާގެ ދެކުނު ބިތުގެ ސިޓީއެއްގައި ބައްޝާރުގެ ސަރުކާރާ ދެކޮޅަށް ހިންގި މުޒާހަރާއެއްގެ ތެރެއަށް ސަލާމަތީ ބާރުތަކުން ވަދެ ބަޑިޖަހައި އާންމުންގެ ތިން މީހަކު މަރާލުމުންނެވެ.\nއެއަށް ފަހު ސީރިއާގައި ހަމަނުޖެހުން ވަރުގަދަވީ އެވެ. މުޒާހަރާކުރާ މީހުން އިތުރުވިއިރު ސަލާމަތީ ބާރުތަކުގެ ހަރުކަށިކަން ވެސް އޮތީ އިންތިހާ އަށް ގަދަކޮށްފަ އެވެ.\nސީރިއާގެ މި ސިޔާސީ ހަމަނުޖެހުންތައް ދާޚިލީ ހަނގުރާމަ އަކަށް ބަދަލުވީ 2012 ވަނަ އަހަރުގެ ކުރީކޮޅު އެވެ. އޭރު ސަރުކާރު ސިފައިން ދަނީ ހަތިޔާރު ނެގި އާންމުންނާ ދެކޮޅަށް ބޮމާއި ބަޑިން ހަމަލާ ދެމުންނެވެ.\nމި ހަނގުރާމައެއް ވަރުގަދަވެގެން ދިޔައިރު ބައްޝާރުގެ ސަރުކާރުން އެމީހުންގެ އަމާޒުފައްގަނޑަކަށް ހެދީ ސުންނީންނެވެ. ސުންނީ މުސްލިމުން ކަތިލުމުގެ ބޭނުމަކަށްވީ އެމީހުންގެ ފަހަތަށް މަޝްހޫރު ހަނގުރާމަވެރި ޖަމާއަތްތައް ކަމުގައިވާ އިސްލާމިކް ސްޓޭޓް އާއި އަލްގައިދާ އާއި އެފަދަ އެހެން ޖަމާއަތްތައް ވެސް ވެއްދުމެވެ.\nދާޚިލީ ހަނގުރާމަ އެންމެފަހުން މަޒުހަބީ ލޭއޮހޮރުވުމަކަށް ބަދަލުވިއިރު ބައްޝާރާ ދެކޮޅަށް ނުރައްކާތެރި ހަނގުރާމަވެރި ޖަމާއަތްތައް ވެސް ވަނީ ނުކުމެފަ އެވެ. ބައްޝާރުގެ ސަރުކާރުން ހިންގަމުން ދިޔަ ލާއިންސާ އަމަލުތައް ހުއްޓުވުމުގައި އެމެރިކާ އާއި ޔޫރަޕްގެ ބާރުތައް ނާކާމިޔާބުވެ ފަހަތަށް ޖެހުނީ އެހިސާބުންނެވެ.\nސަބަބަކީ ބައްޝާރުގެ ވެރިކަން ނިމުމަކަށް ގެންނަން އެމެރިކާ އިން ނުވަތަ ޔޫރަޕުން ހިފައިފި ނަމަ އައިއެސް ފަދަ ނުރައްކާތެރި ހަނގުރާމަވެރި ޖަމާއަތެއް ސީރިއާގެ ވެރިކަމަށް އައިސްފާނެތީ އެވެ. އެހެންވީމަ ސީރިއާގެ ދާޚިލީ ހަނގުރާމަ މަޒުހަބީ ލޭ އޮހޮރުވުމަކަށް ބަދަލުކޮށްލުމުން ބައްޝާރަށް ލިބުނު ފައިދާ ބޮޑެވެ.\nނަމަވެސް ދެން ފެނިގެން ދިޔައީ އަދި މާ ނުރައްކާތެރި މަންޒަރެކެވެ. ސީރިއާގެ މި ހަނގުރާމަ ބްލެކްހޯލް އަކަށް ބަދަލުވެ މެދުއިރުމަތީގެ ސުންނީ ގައުމުތަކާއި ޝިއައީ ގައުމުތައް ވެސް މި ހަނގުރާމައެއްގެ ތެރެއަށް ދަމައިގަތީ އެވެ. އެގޮތުން ސުންނީންގެ ބޮޑު ގައުމެއްގެ ގޮތުގައި އޮތް ސައޫދި އަރަބިއްޔާ އިން ސުންނީ ހަނގުރާމަވެރިންނަށް ހަތިޔާރު ފޯރުކޮށްދީ ބައްޝާރަށް ގެއްލުން ދެމުންދިޔައިރު ސުންނީންނާ ދެކޮޅަށް ޝީއައީންގެ ބޮޑު ގައުމު އީރާނުން ވެސް ދަނީ ހަނގުރާމަވެރިން ފޮނުވައިގެން ގެއްލުން ދީ ބައްޝާރުގެ ވެރިކަން ދިފާއުކުރަމުންނެވެ.\nއެންމެފަހުން ސީރިއާގެ އެތެރޭގައި އުފެދުނު ސިޔާސީ ހަމަނުޖެހުން މި ބަދަލުވީ މެދުއިރުމަތީގައި ސުންނީންނާއި ޝިއައީންގެ ބޮޑު ހަނގުރާމަ އަކަށެވެ.\nކޮންމެއަކަސް 2014 ވަނަ އަހަރު އައިއިރު ސީރިއާ އޮތީ މި ދާހިލީ ހަމަނުޖެހުންތަކެއްގެ ތެރެއިން ގޮސް ދެ ފަޅިވެފަ އެވެ. އެއް ފަޅީގައި ބައްޝާރުގެ ސިފައިންގެ ބާރު އޮތްއިރު އަނެއް ފަޅީގައި ތިބީ ހަނގުރާމަވެރިންނާއި ސުންނީ ހަނގުރާމަވެރިންގެ ގަދަފަދަ އައިއެސް އެވެ. މީގެ އިތުރުން ވަކި ދައުލަތެއްގެ ދަށުގައި ތިބި ކުރުދީ ހަނގުރާމަވެރިންގެ ބާރުގެ ދަށަށް ވެސް ސީރިއާގެ ބައެއް ގޮސްފައި އެބައޮތެވެ.\nސީރިއާގެ މި ހަނގުރާމަ އަކީ އެހެން ގައުމުތަކުގެ މިފަދަ ހަނގުރާމަތަކަށް ވުރެ ބޮޑަށް އާންމުންނަށް ގެއްލުން ބޮޑު ހަނގުރާމަ އެކެވެ. ސަބަބަކީ މި ހަނގުރާމައިގެ މައިގަނޑު އަމާޒަކަށް އާންމުން ހަދައި އާންމުން މަރައި ކަތިލަމުން ދިއުމެވެ. ބައްޝާރު ވެސް އާންމުންގެ ބޮލަށް ބޮމާއި ކެމިކަލް ހަތިޔާރު ހަމަލާ ދިންއިރު ސީރިއާގެ އަވަށަކަށް ފަހު އަވަށެއް ހިފަމުން ދިޔަ އައިއެސްގެ ހަނގުރާމަވެރިން ވެސް ދިޔައީ ސުންނީން ނޫން އެހެން އެންމެން މަރައި ކަތިލައި އަންދަމުންނެވެ.\nނަތީޖާއަކަށްވީ މި ހަނގުރާމާގައި މިހާތަނަށް، ގާތްގަނޑަކަށް 250،000 މީހުން މަރުވެފައިވުމެވެ. އަދި ހަތަރު މިލިއަން މީހުން ރެފިއުޖީންނަށް ބަދަލުވެފައިވާއިރު މިއީ ސީރިއާގެ އާބާދީގެ ދެ ބައިކުޅަ އެއްބައެ އެވެ.\nއިނގިރޭސި ބޮޑުވަޒީރުވެސް ޕޮޒިޓިވްވެއްޖެ\nސްޕެއިންގެ ޑެޕިއުޓީ ޕްރައިމް މިނިސްޓަރު ޕޮޒިޓިވް ވެއްޖެ\nއދ. އިން ދެ ބިލިއަން ޑޮލަރުގެ އެހީގެ ޕްލޭނެއް\nސްޕެއިންގައިވެސް މަރުގެ އަދަދު ޗައިނާއަށްވުރެ މައްޗަށް


ތަފާތު ބާވަތްތަކުގެ ފެހިކަން ގަދަ ފަތްތައް | ކާނާ | ޞިއްޙަތު\nBack ކަވާސާ ޞިއްޙަތު ޞިއްޙަތުގެ ބައިތައް ކާނާ ތަފާތު ބާވަތްތަކުގެ ފެހިކަން ގަދަ ފަތްތައް\n- ފެހި ކަން ގަދަ ނުވަތަ ފެހިކުލަ ގަދަ ފަތްތަކަކީ އޭގައި ގިނަ އަދަދަކަށް ޕްރޮޓީން، ވިޓަމިން އަދި ތަފާތު މައުދަން ތައް އެކުލެވޭ ބާވަތްތަކެކެވެ. މަސް ފަދަ ޕްރޮޓީން ހިމެނޭ ބާވަތެއް ކެއުމުގައި ނުހިމަނާ ފަހަރަކު ފަތް ބޭނުންކުރުމުން ޕްރޮޓީންގެ ބައި ހޯދައިދޭނެއެވެ.\n- ފަތުގެ ބާވަތްތަކުން ހަށިގަނޑަށް ލިއްބައިދޭ މައުދަންތަކުގެ ތެރޭގައި ދަނގަޑު، ކެލްސިއަމް، ޕޮޓޭސިއަމް، އަދި މެގްނީޒިއަމް ހިމެނެއެވެ. ދަނގަޑަކީ ލޭގައި ހިމެނޭ ދަނގަޑުގެ ބައި ''ހީމޯގްލޯބިން'' އުފެދުމަށް ވަރަށް ބޭނުންތެރި މައުދަނެކެވެ. ކެލްސިއަމް އަކީ ކަށިވަރުގަދަ ކޮށްދޭ މިތުރެކެވެ.\n- ފަތުގެ ބާވަތްތަކުން ހަށިގަނޑަށް ލިއްބައިދޭ ވިޓަމިންތަކުގެ ތެރޭގައި ވިޓަމިން އޭ، ވިޓަމިން ބީ، އަދި ވިޓަމިން ސީ ހިމެނެއެވެ. ދުޅަހެޔޮ ޞިއްޙަތެއްގައި ދެމިހުރުމަށް ވިޓަމިންގެ ބާވަތްތަކަކީ ހަށިގަނޑަށް ވަރަށް ބޭނުންތެރި ހަތިޔާރެކެވެ.\n- ފަތުގެ ބާވަތްތަކުގައި ފައިބަރު ވެސް މަތީ އަދަދަކަށް އެކުލެވިގެން ވެއެވެ. ފައިބަރ އަކީ ބަނޑުހިކުން ފަދަ މައްސަލަތައް ހައްލުކުރުމުގައި އެހީވެދޭ އައްޑަނަ އެކެވެ. އެހެން ކަމުން ކެއުމުގައި ވީވަރަކުން ފަތުގެ ބާވަތްތައް ހިމެނުމަކީ އެދެވިގެން ވާ ކަމެކެވެ.


Local council inthihaab ga vaadha kuraanan: Mayor Shifa\nމާލޭގެ ތަރައްގީއަށް ގިނަ މަސައްކަތްތައް ކުރަން ބޭނުންވޭ\nގިނަ ކައުންސިލަރުން ބޭނުންވާ ގޮތަށް ކަންކަން ނިންމާނެ\nކ. މާލެ | 21 އޮކްޓޯބަރ 2019 | ހޯމަ 13:39 | 3,679\nމާލޭގެ މޭޔަރު ޝިފާ މުހައްމަދު - ރާއްޖެއެމްވީ\nކުރިއަށް އޮތް ލޯކަލް ކައުންސިލް އިންތިޚާބުގައި ވާދަކުރައްވާނެ ކަމަށް މާލޭގެ މޭޔަރ ޝިފާ މުޙައްމަދު ވިދާޅުވެއްޖެ އެވެ.\nރާއްޖެ ޓީވީގެ ފަށާއިރު ޕްރޮގްރާމުގައި މޭޔަރ ޝިފާ ވިދާޅުވީ މާލޭ ސިޓީގެ ރައްޔިތުންނަށްށާއި، ތަރައްޤީއަށް ގިނަ މަސައްކަތްތަކެއް ކުރެވިފައިވާ ކަމަށެވެ. ލާމަރުކަޒީ ނިޒާމު ހަރުދަނާ ކުރުމަށް މިސަރުކާރުން މަސައްކަތް ފަށާފައިވާ ކަމަށާއި، ގިނަ ކަންކަން ތަންފީޒު ކުރުމުގެ މަރުޙަލާއަށް އަންނައިރު، މަޤާމުގައި ހުންނަން ބޭނުންވާ ކަމަށެވެ. އެހެންކަމުން ކުރިއަށް އޮތް ލޯކަލް އިންތިޚާބުގައި ވާދަކުރައްވަން ނިންމަވާފައިވާ ކަމަށް އޭނާ ވިދާޅުވިއެވެ.\nޝިފާ ވިދާޅުވީ މާލެއަށް ގިނަ ކަންތައްތަކެއް ކޮށްދިނުމަށް ބޭނުންވާ ކަމަށާއި އެކަންކަން ކުރެވޭނެ ކަމުގެ އުއްމީދު އެބައޮތް ކަމަށެވެ. މިއަދު މާލެސިޓީގެ އިދާރާއެއް ނެތް ނަމަވެސް ކުރިއަށް އޮތް ދެއަހަރުގެ ތެރޭގައި ރައްޔިތުންނަށް ޚިދުމަތް ދިނުމަށް ޢިމާރާތެއް ހުންނާނެ ކަމަށް ޤަބޫލުކުރާ ކަމަށާއި، މަޝްވަރާތައް ކުރުމަށް ސިޓީ ހޯލެއް ހުންނާނެ ކަމަށް ޝިފާ ވިދާޅުވިއެވެ. އަދި ވިދާޅުވީ މިކަންކަން ކުރުމަށް މިސަރުކާރަށް ވަގުތުދޭން ޖެހޭ ކަމަށެވެ.\nސިޓީ ކައުންސިލަރުންގެ މެދުގައި ޚިޔާލުތަފާތުވުންތަކެއް އުފެދިފައިވާކަމަށް ދެކެވޭ ވާހަކަތަކަށް ރައްދުދެއްވައި ޝިފާ ވިދާޅުވީ ބައިވަރު ކައުންސިލަރުން ތިއްބަވާ ތަނެއްގައި ޚިޔާލުތަފާތުވުންތައް ހުންނާނެ ކަމަށާއި، ނަމަވެސް މަސައްކަތަށް ބުރޫ ނާރާ ކަމަށެވެ. އެގޮތަށް ދިމާވަނީ ކުރިއަށް ލޯކަލް ކައުންސިލް އިންތިޚާބު މޭޔަރ ކަމަށް ކުރިމަތިލައްވާ ބޭފުޅުން ތިބުމުން ކޮންޕެޓިޝަން އުފެދޭތީކަމަށް ވެސް އޭނާ ވިދާޅުވިއެވެ.\nމީގެ އިތުރުން ޝިފާ ވިދާޅުވީ މިފަހުން ކައުންސިލަރުންގެ މެދުގައި ޚިޔާލު ތަފާތުވުންތައް އުފެދުނީ މާލޭގެ ދަތުރުވެރިންގެ މާރުކޭޓްގެ ގޮޅިތަކުގެ ޢަދަދު ކަނޑައެޅުމުގެ މައްސަލައިގައި ކަމަށާއި، ނަމަވެސް އެ ޚިޔާލުތަފާތުވުންތަކުގެ ތެރެއިން ރަނގަޅު ނިންމުމެއް ނިންމޭނެ ކަމަށެވެ. ޝިފާ ވިދާޅުވީ މާރުކޭޓް ބަންދުކުރި އިރު އެތަނުގައި ހުރި ގޮޅީގެ ޢަދަދު މަދުކުރުމަށް ގިނަ ކައުންސިލަރުންނަށް އެއްބަސްވާ ކަމަށާއި، ނަމަވެސް މޭޔަރުގެ ހައިޞިއްޔަތުން އޭނާ ބޭނުންވަނީ ގިނަ ބަޔަކަށް ފުރުޞަތު ލިބޭ ގޮތަށް މާރުކޭޓްގެ ގޮޅިތައް ހަމަޖެހިގެން ދިއުން ކަމަށެވެ. ނަމަވެސް ގިނަ ކައުންސިލަރުން ބޭނުންވާ ގޮތަށް އެކަން ނިންމާނެ ކަމަށް ޝިފާ ވިދާޅުވިއެވެ.\nލާމަރުކަޒީ ނިޒާމަށް އަލިއަޅުއްވާލައްވާ ޝިފާ ވިދާޅުވީ މި ނިޒާމު ފުރަތަމަ ފެށިގެން އައީ ވަރަށް ފުރިހަމަކޮށް ކަމަށާއި، ނަމަވެސް މިދިޔަ ސަރުކާރުން ނިޒާމުގެ ތެރެއަށް ވަދެ މުޅި ނިޒާމު ގަޑުބަޑުކޮށްފައިވާ ކަމަށެވެ.\nކައުންސިލްތައް މަސައްކަތް ކުރުމަށް ޖާގަ ހެދުމާއި ފުރުސަތު ހޯދައިދިނުމުގެ ރޯލް ވެސް އެލްޖީއޭގެ ވަރަށް ބޮޑު. އެހެންނަމަވެސް އެލްޖީއޭއަށް އެރޯލް ނުކުޅެވި ދިޔަތަން އަޅުގަނޑުމެންނަށް ފެނިގެންދިޔައީ. އެލްޖީއޭ ހަގީގަތުގައި ވަރަށް ބޮޑަށް ފެއިލްވެފައިވާކަން އަޅުގަނޑަށް ގަބޫލުކުރެވެނީ. މިހާރު ސަރުކާރު އޮތީ ވަރަށް ޕޮޒިޓިވް ވިސްނުމެއްގައި. އެލްޖީއޭ ވެސް މިހާރު އެބަ މަސައްކަތް ކުރައްވާ. މިއާ ނުލާ ދުނިޔޭގެ ގައުމުތައް ހިނގާފައެއް ނެތް. މިހާރު މިޒަމާނުގައި ސިޓީތަކުގެ ގަވަރނަންސް އޮތީ ކިހިނެތްތޯ ބަލާ ހަދާނެ. ލާމަރުކަޒީ ނިޒާމަކަށް ވަރަށް ފައްކާކޮށް އަންނަން ޖެހޭ ނިޒާމެއް\n~ ޝިފާ ވިދާޅުވި\nޝިފާ ވިދާޅުވީ ނިޒާމުގައި ވަރަށް ބައިވަރު މައްސަލައުޅޭ ކަމަށާއި، ދިވެހިރާއްޖޭގައި އޮންނަން ބޭނުންވަނީ ވީކް މޭޔަރުގެ ސިސްޓަމެއްތޯ ވަރުގަދަ މޭޔަރު ސިސްޓަމެއްތޯ ވެސް ރައްޔިތުން ކަނޑައަޅަން ޖެހޭ ކަމަށެވެ. އަދި ވިދާޅުވީ ޤަވާއިދުތައް ހަދައި، އެޤަވާއިދުތައް ތަންފީޒު ކުރުމަށް އެލްޖީއޭ ރޯލް ވަރަށް ބޮޑު ކަމަށެވެ.


Addu ge lobuvethi rayyithun geygai madu kuravva, bali neh kama nubalaa! – adduLIVE\nއައްޑޫ ހުރިހާ ރައްޔިތުން ގޭގައި މަޑު ކުރައްވާ، ބަލި ނެތްކަމަށް ނުބަލާ!\nApr 18, 2020, 20:04 އަލީ ހުޒާމް\nރާއްޖޭގެ ރައްޔިތުން ކޮވިޑް-19 އިން ސަލާމަތް ކުރުމަށް ސަރުކާރާއި ސިއްހީ މާހިރުން މެދު ނުކެޑި މަސައްކަތް ކުރާތާ3މަސްވަނީއެވެ. ސިއްހީ މާރިހުންގެ އިރުޝާދާއި އެކު ސަރުކާރު ބަންދުކޮށް ސްކޫލް، ކޮލެޖު ޔުނިވާސިޓީ ބަންދު ކުރީ ރައްޔިތުންގެ ސަލާމަތާއި ރައްކާތެރިކަމަށެވެ.\nފާއިތުވި ކޮންމެ ދުވަހަކު ދެއިރު ނޫސް ކޮންފަރެންސް ބާއްވައި ކޮވިޑް-19 އާއި ގުޅޭ އެންމެ ފަހުގެ މައުލޫމާތު އެޗްޕީއޭއިން ހާމަ ކުރަމުން ދިޔައީ ރައްޔިތުން ގޭގައި މަޑު ކުރުމަށް ނަސޭހަތްތެރިވަމުންނެވެ. އެވާހަކަ ނަސޭހަތް އަޅުގަނޑުމެން ރައްޔިތުންނަށް އެޗްޕީއޭއިން ނުދޭ ދުވަހެއް ނުދެއެވެ. ޑޮކްޓަރުން ގޭގައި މަޑުކޮށްދެއްވުމަށް އެދި އާދޭސް ނުކުރާ އެންމެ ނޫސް ކޮންފަރެންސެއްވެސް ނުދެއެވެ.\nމި ނަސޭހަތް ކެނޑިނޭޅި ޑޮކްޓަރުންނާއި ސިއްހީ މާހިރު ދެމުން ދަނިކޮށް މި މަހުގެ 15 ވަނަ ދުވަހު މާލެއިން ކޮވިޑް-19 އަށް ފުރަތަމަ މީހަކު ޕޮޒިޓިވްވީއެވެ. މިއިން ދުވަހަކުވެސް ރާއްޖެއިން ބޭރަށް ދަތުރެއް ނުކޮށް ގޭގައި ހުރި މީހަކަށް ބަލި ޖެހުމާއި އެކު ރާއްޖޭގައި ހަލުވި ކަމާއި އެކު ބަލި ފެތުރެން މިވަނީ ފަށާފައެވެ. ކޮންމެ ދުވަހަކު މިއިވެނީ އެތައް ބަޔަކު ބައްޔަށް ޕޮޒިޓިވް ވަމުން އަންނަ ބިރުވެރި ހިތާމަވެރި ހަބަރެވެ. މިހާތަނަށް މި ބައްޔަށް މިވީ3ދުވަހުގެ ތެރޭގައި 14 މީހަކު މިވަނީ ޕޮޒިޓިވް ވެފައެވެ.\nމާލެއިން ބަލި ޖެހުނު ފުރަތަމަ މީހާގެ ކޮންޓެކްޓު ޓްރޭސިންއިން ލިބުނީ ހައިރާން ކަމެކެވެ. 200 އަށް ވުރެ ގިނަ މީހުންނާއި އެމީހާ އާއި ބައްދަލުވެފައިވާ ކަމެވެ. އެއިން އެނގެނީ ރައްޔިތުން ގޭގައި މަޑު ނުކުރިކަމެވެ. ސިއްހީ މާހިރުންގެ އިރުޝާދުތަކަށް ސަމާލުކަމެއް ނުދެވުނު ކަމެވެ.\nކޮވިޑް-19 ރާއްޖޭގައި ހަލުވި ކަމާއި އެކު ފެތުރެމުން އަންނަ އިރު މުޅި ރާއްޖެ މިވަނީ 14 ދުވަހަށް ލޮކްޑައުންކޮށްފައެވެ. އެއް ރަށުން އަނެއް ރަށައް ދަތުރު ކުުރުން މިވަނީ މަނާ ކޮށްފައެވެ. ނަމަވެސް އަދިވެސް ގޭގައި މަޑު ކުރެވޭ މީހުން ނިސްބަތުން މަދެވެ. ފުލުހުން ނިކުމެ ހުއްޓުވައި އަދަބު ދެމުން އަންނަ އިރު އަދިވެސް އެއް ބަޔަކު މަގު މައްޗަށް ނިކުންނަނީއެވެ.\nމި އައްޑޫ ސިޓީގެ ބޮޑު އާބާދީ އަކީ މާލޭގައި ދިރިއުޅެމުންދާ ބަޔެކެވެ. ބަލި މާލެއިން ފެނުނު އިރު އެތައް ބަޔަކު މިހާރުވެސް މިވަނީ އައްޑޫއަށް ދަތުރުކޮށްފައެވެ. މާލެއިން ފެނުނު ފުރަތަމަ ކޭސް އާއި އެކު އައްޑޫ ހިތަދޫންް ގެއެއް ވަނީ ލޮކްޑައުންކޮށް ސާމްޕަލް ނަގާފައެވެ. ފުރަތަމަ ސާމްޕަލް ނެގެޓިވް ވެފައިވާ އިރު އިތުރު ސާމްޕަލަކާއި އެކު މިހާރުވެސް ތިން ސާމްޕަލެއްގެ ނަތީޖާ ނުލިބެއެވެ.\nކަން މިހެން އޮތް އިރު މިއާބާދީ ރައްޔިތުން ބައްޔާއި މެދު ސީރިއަސްކޮށް ވިސްނައި ގޭގައި މަޑު ކުރަންވެއްޖެއެވެ. މުސްކުޅިން ބުނާ ގޮތަށް އިހަށް ނުވި ރައްކަލެއް ފަހަކުން ނުވެވޭނެއެވެ.\nބަލި ފެތުރިގެން ހިނގައްޖެނަމަ ބައްޔަށް ފަރުވާދެވޭނެ މާބޮޑު ވަސީލަތެއް ރާއްޖޭގައި ނެތެވެ. އަމުދުން އައްޑޫގައި ނެތެވެ. އެންމެ ކުޑަމިނުން އަދި ކޮވިޑް-19 ޓެސްޓު އައްޑޫން ހެދެން ނެތެވެ. އައިސޮލޭޝަން ރޫމް ހުރީ މަދު އަދަދެކެވެ. ވެންޓިލޭޓަރަކަށް ހުރީ އެންމެ 14 ވެންޓިލޭޓަރެވެ. އެކަށީގެންވާ ސާމާނެއް އަދި އައްޑޫއަކު ނެތެވެ.\nމާލެ ފިޔަވައި ރާއްޖޭގެ އެންމެ ބޮޑު އާބާދީ އޮތީ އައްޑޫގައެވެ. ގިނަ ރަށްތައް ވަނީ އެއް ރަށް އަނެއް ރަށާއި ގުޅިފައެވެ. ދިރިއުޅުން ހުންނަނީ އެއްބައެއްގެ ގޮތުގައެވެ. އެހާވެސް ދަތުރުފަތުރު ގިނައެވެ.\nވީއިރު މިކަމަށް ވިސްނައި މިހާރުން މިހާރަށް ގޭ މަޑުކޮށްދެއްވާށެވެ. އެޗްޕީއޭއިން ދެން އިތުރަށް އަންގާނެ އެންގުމެއް ނެތެވެ. މުޅި ރާއްޖޭގެ ރައްޔިތުން ގޭގައި ތިބުމަށް މި ދަނީ އާދޭސް ކުރަމުންނެވެ.\nކޮންމެ ގެއަކަށް ވަކި ސިޓީއެއް ނުވަތަ ލިޔުމެއް އެޗްޕީއޭއިން ފޮނުވާނެ ކަމަށް ބަލައި ބޭރަށް ނުގޮސް ގޭގައި މަޑު ކުރާށެވެ. ލަސް ލަހުން ހަމަޖެހިގެން ތަކެތި ގަނެވޭނެއެވެ. ތޮއްޖެހިގެން ކާބޯތަކެތި ގަތުމުގެ ބޭނުމެއް ނެތެވެ. އެފަދައިން ތޮއްޖެހުމަކީ އަދި މާ ނުރައްކާ ކަމެކެވެ.\nވީމާ ހުރިހާ ރައްޔިތުންވެސް ބުއްދި އިސްކޮށް ގޭގައި މަޑުކޮށްދެއްވާށެވެ. އެއީ އެންމެ ރައްކާތެރިގޮތެވެ.


އާތިޔާ އާއި ސޫރަޖް: ދެ މީހުން ބޮލީވުޑަށް ނެރުނީ ސަލްމާން.\n21 ނޮވެމްބަރ 2018 - 07:33\nސުނިލް ޝެޓީގެ އަންހެން ދަރިފުޅު އާތިޔާ ޝެޓީ ބޮލީވުޑަށް ނެރުނީ ސަލްމާން ހާނެވެ. އެއީ 2015 ގެ ފިލްމު "ހީރޯ" އިންނެވެ. އެ ފިލްމުގައި އާތިޔާ އެކު، ބަތަލުގެ ރޯލް ކުޅުނީ އަލަށް ތައާރަފުވީ ސޫރަޖް ޕަންޗޯލީ އެވެ. އޭނާއަކީ އެކްޓަރު އަދިތިޔާ ޕަންޗޯލީގެ ދަރިފުޅެވެ.\nފާހަގަކޮށްލެވޭ ކަމަކީ އެ ދެ ތަރިން ބޮލީވުޑަށް ނެރުނުތާ ތިން އަހަރުވީ އިރު، ކެރިއަރަށް މާ ބޮޑު ކުރިއެރުމެއް އައިސްފައި ނެތުމެވެ. "ހީރޯ" ގެ އިތުރުން މިހާތަނަށް މި ދެ ތަރިންގެ ވެސް މާ ބޮޑު ފެނިލުމެއް ނެތެވެ. މިދިޔަ އަހަރު އަހަރު ރިލީޒް ކުރި "މުބާރަކަން" އިން އާތިޔާ ފެނުނު ނަމަވެސް، ސޫރަޖްގެ އިތުރު ފިލްމެއް އަދި ބެލުންތެރިންނާ ހަމައަށް އަންނަ ވަރެއް ނުވެ އެވެ.\nއެކަމަކު އޭނާގެ ދެ ފިލްމެއް ކުރިއަށް އެބަ އޮތެވެ. އެއީ ކެޓްރީނާ ކެއިފްގެ ކޮއްކޮ އީޒަބެލް ކެއިފް ބޮލީވުޑަށް ތައާރަފުކުރާ "ޓައިމް ޓު ޑާންސް" އާއި "ސެޓެލައިޓް ޝަންކަރު" ކިޔާ ފިލްމެކެވެ. އާތިޔާ މިހާރު އަންނަނީ ނައްވާޒުއްދީން ސިއްދީގީއާ އެކު "މޯޓީޗޫރް ޗަކްނަޗޫރް" ކިޔާ ފިލްމެއްގެ މަސައްކަތް ކުރަމުންނެވެ.\nރިޕޯޓްތައް ބުނާ ގޮތުން އާތިޔާގެ ކެރިއަރު ރަނގަޅު މިސްރާބަކަށް ގެންދިއުމުގެ މަސައްކަތާ ސަލްމާން މިހާރު ވަނީ އަލުން ހަވާލުވެފަ އެވެ. އަދި ވަރަށް އަވަހަށް ސަލްމާން ޕްރޮޑިއުސް ކުރާ އާ ފިލްމަކުން އޭނާ އަށް ފުރުސަތު ދޭން ނިންމާފައިވާ ކަމަށް ބޮލީވުޑްގެ ހަބަރުތައް ގެނެސްދޭ ނޫސްތަކުން ބުންޏެވެ.\nވިޝޭޝް އާއި ފޮކްސް ސްޓާ ގުޅުމަކަށް\nދާދި ފަހުން އަކްޝޭ ކުމާރުގެ ފިލްމު ކުންފުންޏާ ގުޅިގެން ތިން ފިލްމެއްގެ އެއްބަސްވުން ހެދި ފޮކްސް ސްޓާ ސްޓޫޑިއޯސް އިން ބަޓް ކޭމްޕްގެ ފިލްމު ކުންފުނި ވިޝޭޝް ފިލްމްސްއާ އެކު ވެސް ތިން ފިލްމުގެ އެއްބަސްވުމެއް ހަދައިފަ އެވެ.\nWe're thrilled to announce our collaboration with @VisheshFilms! Looking forward to seeing you guys at the movies. #Sadak2 @MaheshNBhatt #MukeshBhatt @sakshib8 pic.twitter.com/6NUSgcyb1w\n— Fox Star Hindi (@foxstarhindi) November 20, 2018\nފޮކްސް ސްޓާގެ ޓްވީޓެއް.\nމި ތިން ފިލްމުގެ ތެރެއިން އެއް ފިލްމަކީ ގިނަ އަހަރުތަކަކަށް ފަހު، މަހޭޝް ބަޓް ޑައިރެކްޝަނަށް އެނބުރި އަންނަ ފިލްމު "ސަޅަކް 2" އެވެ. އެ ފިލްމަކީ މާޗް، 25، 2020 ގައި ރިލީޒް ކުރަން ނިންމާފައިވާ ފިލްމެކެވެ. "ސަޅަކް 2" ގެ ތަރިންނަކީ އާލިއާ ބަޓް، އަދިތިޔާ ރޯއި ކަޕޫރު، ޕޫޖާ ބަޓް އަދި ސަންޖޭ ދަތު އެވެ.\nވިޝޭޝްއާ ގުޅިގެން ފޮކްސް ސްޓާ އިން ދެން ގެނެސް ދޭން ނިންމާފައިވާ އަނެއް ތިން ފިލްމު އަދި އިއުލާނެއް ނުކުރެ އެވެ.\nރާޖަމޯލީގެ އާ ފިލްމުގެ ޝޫޓިން ފަށައިފި\n"ބާހްބަލީ" ގެނެސް ދިން އެސްއެސް ރާޖަމޯލީގެ އާ ފިލްމުގެ ޝޫޓިން ހޯމަ ދުވަހު ފަށައިފި އެވެ.\nރަސްމީކޮށް އަދި ނަން އިއުލާންކޮށްފައި ނުވާ މި ފިލްމުގެ ތަރިންނަކީ ސައުތުގެ މަޝްހޫރު ދެ ތަރިން ކަމަށްވާ ރާމް ޗަރަން އާއި ޖޫނިއާ އެންޓީއާރް އެވެ.\n"އާރްއާރްއާރް" ގެ ފުރަތަމަ ދުވަހުގެ ޝޫޓިންގެ ތެރެއިން.\nވޯކިން ޓައިޓްލްއަކަށް "އާރްއާރްއާރް" ގެ ނަން ދީފައިވާ ފިލްމު ސިނަމާތަކަށް 2020 ގައި ގެންނަން އަމާޒު ހިފާފައިވާ އިރު، މިއީ ކޮން ކަހަލަ ވާހަކައަކަށް ހަދާ ފިލްމެއްކަން ވެސް އަދި ކަށަވަރެއް ނުވެ އެވެ. ބައެއް ރިޕޯޓްތައް ބުނާ ގޮތުން މިއީ އަނެއްކާ ވެސް ޕީރިއަޑް ޑްރާމާއެކެވެ. ނަމަވެސް ބައެއް އެހެން ރިޕޯޓްތައް ބުނަނީ ރާޖަމޯލީގެ އާ ފިލްމަކީ ބޮކްސިންގައި އުޅޭ ދެބޭންގެ ވާހަކަ ކިޔައިދޭ ކުޅިވަރު ފިލްމެއް ކަމަށެވެ.\nމި ފިލްމުގެ ބަތަލާއިންނަކީ ކޮބައި ކަމެއް ވެސް އަދި ނޭނގެ އެވެ. ފިލްމު ރަސްމީކޮށް ލޯންޗް ކުރީ މި މަހުގެ 11 ވަނަ ދުވަހު އެވެ.\nއަމީތާބާ އެކު ކަޕިލް\nސޮނީ ޓީވީން މިހާރު ދައްކާ އަމީތާބު ބައްޗަން ހޯސްޓްކޮށްދޭ "ކޯން ބަނޭގާ ކަރޯޑްޕަތީ" ގެ 10 ވަނަ ސީޒަނުގެ އެންމެ ފަހު އެޕިސޯޑް ޝޫޓްކޮށް ނިންމާލައިފި އެވެ.\nކަޕިލް، އަމީތާބާ އެކު.\nއެ އެފިސޯޑް ހާއްސަވާ އެއް ކަމަކީ މަޝްހޫރު ކޮމީޑިއަން ކަޕިލް ޝަރުމާ ހާއްސަ މެހުމާނެއްގެ ގޮތުން އަމީތާބާ ބައިވެރިވާތީ އެވެ. އަނެއްކާ މިއީ މި އަހަރުގެ ކުރީކޮޅު ސޮނީން ދައްކަން ފަށައި، ކުއްލި ގޮތަކަށް ހުއްޓައިލި، "ފެމިލީ ޓައިމް ވިތި ކަޕިލް ޝަރުމާ" އަށް ފަހު، ކަޕިލް ޓީވީން ފެންނާނެ ފުރަތަމަ ފަހަރު ވެސް މެ އެވެ.\nއަންނަ މަހުގެ 12 ގައި ކައިވެނި ވެސް ކުރާ ކަޕިލް މިހާރު އަންނަނީ "ދަ ކަޕިލް ޝަރުމާ ޝޯ" އާ އެކު ވެސް އެނބުރި އަންނަން ތައްޔާރުވަމުންނެވެ. އެންމެ ފަހުގެ ރިޕޯޓްތައް ބުނާ ގޮތުން އޭނާގެ ޝޯ ފަށާނީ އަންނަ މަހުގެ 23 ގަ އެވެ.\nމިދިޔަ ސެޕްޓެމްބަރު މަހުގެ3ގައި ދައްކަން ފެށި "ކޯން ބަނޭގާ ކަރޯޑްޕަތީ 10" މި މަހު ނިންމައިލާނެ ކަމަށް ބެލެވެ އެވެ.\nސަލްމާން ކިޔާފައިވާ ތީމް ލަވަ މިއޮތީ\nސޮނީ ޓީވީން މިހާރު ދައްކާ މައިތޮލޮޖިކަލް ސިލްސިލާ "ޗަންތުރަގުޕްތާ މޯރިއާ" އަށް ސަލްމާން އަލީ ކިޔައި ދިން ތީމް ލަވަ ބެލުންތެރިންނަށް އިއްވާލައިފި އެވެ.\nPresenting the theme music for #ChandraguptaMaurya by none other than Indian Idol contestant, Salman Ali. Tell us what you think in the comments and tune in to #ChandraguptaMaurya, Mon-Fri, at 8 PM. @saurabhraajjain pic.twitter.com/bJh5iF2Hav\n— Sony TV (@SonyTV) November 19, 2018\nސޮނީ ޓީވީގެ ޓްވީޓެއް.\nސަލްމާނަކީ ސޮނީން ދައްކަމުން އަންނަ "އިންޑިއަން އައިޑޮލް" ސީޒަން 10 ގައި ވާދަ ކުރަމުން އަންނަ ބައިވެރިއެކެވެ. އަދި އޭނާއަކީ މިހާރު ގަދަ7ބައިވެރިން ތިބި، އެ ޝޯގެ އެންމެ ވަރުގަދަ އެކެކެވެ. އިންޑިއަން ސްޓައިލްގެ ލަވަތައް ކިޔަން ކުޅަދާނަ ސަލްމާން ކިޔާފައިވާ ލަވައެއް ސިލްސިލާއެއްގައި ހިމެނި އިރު، މިއީ މިފަދަ ގޮތަކަށް އޭނާގެ އަޑު އިވިގެން ދާނެ ފުރަތަމަ އުފެއްދުމެވެ.\nނަމަވެސް ސަލްމާނަކީ ކުރިއަށް އޮތް ތަނުގައި ބޮލީވުޑްގެ ޕްލޭބެކް ސިންގާއަކަށް ވާނެ ލަވަކިޔުންތެރިއެއް ކަމަށްވާ އިންޑިއަން އައިޑޮލްގެ ޖަޖުން އަންނަނީ ތަކުރާރުކޮށް ބުނަމުންނެވެ.\nއިތުރު ލިޔުންތައް ބޮލީވުޑް ޕޫޖާ ބަޓް ސަންޖޭ ދަތު


އެބޯލާއަށް ބޭނުންކުރި ރެމްޑިސިވިއަރގެ 1000 ޑޯޒް އިންޑިޔާ އިން ޓެސްޓް ކުރަނީ – Dhen.mv\nއެބޯލާއަށް ބޭނުންކުރި ރެމްޑިސިވިއަރގެ 1000 ޑޯޒް އިންޑިޔާ އިން ޓެސްޓް ކުރަނީ\nMay 5, 2020 - 2:32 pm\nކްލިނިކް ތަކުގައި ޓެސްޓްކޮށް، ކޮވިޑް-19 އަށް ފަރުވާ ކުރުމަށް އެންމެ ފުރަތަމަ ހުއްދަދެވުނު ބޭސް ކަމަށްވާ، ރެމްޑިސިވިއަރ ބޭނުން ކުރުމަށް އިންޑިޔާއިން ތައްޔާރު ވެއްޖެއެވެ.\nއެމެރިކާގެ ފުޑް އެންޑް ޑްރަގް އެޑްމިނިސްޓަރޭޝަން އިން ހުއްދަ ދީފައިވާ މި ބޭހަކީ އިންޖެކްޝަނެއްގެ ޒަރީއާއިން ނާރަށް ފޮނުވާ ބޭހެކެވެ. މިއީ މިހާތަނަށް ކޮވިޑް-19 އަށް ޓެސްޓް ކުރެވުނު ބޭސް ތަކުގެ ތެރެއިން އެންމެ އެދެވޭ ނަތީޖާ ފެނިފައިވާ ބޭހެވެ.\nގިލީޑް ސައިންސަސްގެ ފަރާތުން އުފައްދާ މިބޭސް ދިނުމަށް އިރުޝާދު ދީފައިވަނީ ލޭގައި ހިމެނޭ އޮކްސިޖަން ލެވެލް ދަށްވުމުގެ ސަބަބުން ވެންޓިލޭޓަރުގެ އެހީގައި ނޭވާލާ ބަލިމީހުންނަށެވެ. އެބޯލާއަށް ފަރުވާ ކުރުމަށް އުފެއްދި މި ބޭސް ވަނީ މާރސް އަދި ސާރސް އަށް ބޭނުން ކުރުމަށްވެސް ތަހުލީލު ކޮށްފައެވެ. އަދި ކޮވިޑް-19 އަށް ކުރި ތަޙުލީލުތަކުން ވަނީ އުއްމީދީ ނަތީޖާތަކެއް ދައްކާފައެވެ. މިގޮތުން މި ބޭސް ދެވުނު މީހުންގެ ތެރެއިން 31 އިންސައްތަ މީހުން މި ބަލިން އަވަހަށް ޝިފާ ލިބުމުގައި އެހީތެރިކަން ލިބުނު ކަމަށްވަނީ ފާހަގަ ކުރެވިފައެވެ.\nއެމެރިކާގެ ނެޝަނަލް އިންސްޓިޓިއުޓް އޮފް އެލަރޖީ އެންޑް އިންފެކްޝަން ޑިޒީޒަސް ގެ ޑިރެކްޓަރ ޑރ. އެންތޮނީ ފައުޗީ ވެސް ވަނީ، މިއީ މުހިންމު ކުރިއެރުމެއްކަމާ، މި ވަގުތަށް ކޮވިޑް-19 ފަރުވާ ކުރުމުގައި ގެންގުޅެންވީ މިންގަނޑަކީ މިއީ ކަން ފާހަގަ ކޮށްފައެވެ. މިބޭސް އުފައްދާ ކުންފުނި ގިލީޑް ސައިންސަސް އިންވަނީ، މި ބޭހުގެ 1.5 މިލިއަން ޑޯޒް އެމެރިކާއަށް ހަދިޔާ ކުރާނެކަން އިޢުލާން ކޮށްފައެވެ. ކޮންމެ ބަލި މީހަކަށް 10 ދުވަހަށް މި ބޭސް ދޭން ޖެހޭއިރު، މިއީ 150،000 ބަލި މީހުނަށް ފަރުވާ ކުރެވޭނެ އަދަދެކެވެ.\nމި ބޭސް ބޭނުންކޮށްގެން ހެދި ހުރިހާ ދިރާސާއަކުން އެންމެ އެދެވޭ ނަތީޖާއެއް ދައްކާފައެއް ނުވެއެވެ. ގިލީޑް ގެ ފަރާތުން ގައުމު ތަކުގައި މި ބޭސް ޓެސްޓް ކުރާނެކަން އިޢުލާންކޮށްފައި ވީ ނަމަވެސް، ބޭހުގެ ސަޕްލައި މަދުވުމުގެ ސަބަބުން އިންޑިޔާ މި ލިސްޓުގައި ހިމެނިފައެއް ނުވެއެވެ. އެހެންކަމުން އިންޑިޔާއިން މި ޓެސްޓް ކުރާނީ އަމިއްލަ އަށެވެ. މި ގޮތުން މި ޓެސްޓް ކުރުމަށް ހަތަރު ހޮސްޕިޓަލަކުން ރެމްޑިސިވިއަރ ގެ 1000 ސާމްޕަލް ލިބިފައިވާކަން ޔޫނިއަން މިނިސްޓަރު ހަރްޝް ވަރުދަން ވަނީ ކަށަވަރު ކޮށްދެއްވާފައެވެ.


Rohingya Muslimeh Ge Asaru Gadha Message Eh Mulhi Dhuniye Ah - Vaguthu\nރޮހިންޖާ މުސްލިމެއްގެ އަސަރުގަދަ މެސެޖެއް މުޅި ދުނިޔެއަށް\nމުހައްމަދު ސޮޔޭ އަކީ މިޔަންމާގެ ރަކީން ސްޓޭޓްގެ ބުތިޑުއަންގް ޓައުނަށް ނިސްބަތްވާ އުމުރުން 33 އަހަރުގެ ޒުވާނެކެވެ. އޭނާ މިޔަންމާ އިން ފިލައިގެން ބަންގްލަދޭޝް އަށް ހިޖްރަކުރީ މީގެ ދިހަވަރަކަށް ދުވަސް ކުރިންނެވެ. މިއީ މުހައްމަދު އަލްޖަޒީރާއަށް ކިޔައި ދިން އޭނާގެ ދިރިއުޅުމުގެ ވާހަކަތަކެވެ.\nއަހަންނަކީ ބުތިޑުއަންގ ޓައުނަށް އުފަން މީހަކީމެވެ. އެހެން ރޮހިންޖާ މުސްލިމުންނެކޭ އެއްފަދައިން އަހަންނަކީވެސް ދަނޑުވެރިއެކެވެ. ރަސްމީ ވަޒީފާ އަދާ ކުރުން އަހަރެމެންނަށް މަނަލެވެ. ތައުލީމް ހާސިލް ކުރުންވެސް މަނަލެވެ. އެފަދަ ހައްގުތަކުން އަހަރެމެން ވަނީ މަހްރޫމް ކޮށްފައެވެ. އެހެން ކަމުން ފުލުހުންގެ ޚިދުމަތް ނުވަތަ ސިފައިންގެ ޚިދުމަތް ފަދަ "ސްމާޓް" ވަޒީފާތަކެއް އަހަރެމެންނަކަށް ނުލިބެއެވެ. އަހަރެމެންނަށް މަސައްކަތް ކުރަންޖެހޭނީ ދަނޑުތަކުގައެވެ. ނުވަތަ އުޅެން ޖެހޭނީ ޖަންގަލިން އޮނު ހޮވާށެވެ.\nއެއީ ކިރިޔާ އަނގަޔާ އަތާ ދިމާވާ ވަރުގެ މަސައްކަތްތަކެވެ. އަހަރެމެންނަށް އެއްވެސް މިނިވަންކަމެއް ނެތަސް ކޮންމެވެސް ގޮތަކުން ދިރި ދުނިޔޭގައި ތިބެވުނީ އެވެ. އެގޮތަށް ދުވަހެއް ދުވަހެއް ފާއިތުވެ ދަނީއެވެ.\nމީގެ ދެ ހަފްތާ ކުރިން ސިފައިންނާ ބުޑިސްޓް ފާދިރީން އަހަރެމެންގެ ވިލެޖަށް އައެވެ. އެމީހުން އައިސް އަހަރެމެންގެ ގަޔަށް ބަޑިޖަހަން ފެށިއެވެ. ފަހަރަކު މީހެއްގެ ގަޔަށެވެ. އަހަރެމެންގެ ގެދޮރުގައި ހުޅުޖަހަން ފެށިއެވެ. އަހަރެންގެ ބޭބެގެ މޫނަށް އެމީހުން ބަޑިޖެހިއެވެ. ބަޑި ޖެހުމާއި އެކު ބޭބެ މަރުވެގެން ވެއްޓުނީ އަހަރެންގެ ކުރިމަތީގައެވެ. އަހަރެމެންގެ މަރުން ސަލާމަތްވާން އޮތް ގޮތަކީ އަވަހަށް ގައުމު ދޫކޮށް ފިލުމެވެ. ނޫނީ އަހަރެމެންނަށްވެސް އޮންނާނެ ގޮތަކީ މަރާ ކުރިމަތި ލުމެވެ.\nއަހަރެމެން ކުރިއަށް ހިނގައިގަތީ އެވެ. ދެވޭ ނުދެވޭ ތަނެއް އެނގިގެންނެއް ނޫނެވެ. ދިހަ ވަރަކަށް ދުވަހު ހިނގި ފަހުން އަހަރެމެންނަށް މި އާދެވުނީ ބަންގްލަދޭޝް އަށެވެ.\nއަހަރެންގެ މަންމަންގެ އުމުރަކީ 80 އަހަރެވެ. މަންމައަކީ ވާގިނެތް މީހެކެވެ. އޭގެ އިތުރުން ނޭވާ ހިއްލުމުގެ މައްސަލަ ހުންނަ މީހެކެވެ. ދިހަ ދުވަސް ވަންދެން މަންމަ ޖެހުނީ އުފުލައިގެން ގެންގުޅޭށެވެ. ދަތުރުގައި ތިން ކޯރު ހުރަސް ކުރީ ބޯޓެއްގައެވެ. ދަތުރުގެ ބާކީ ބައި ކަޑައްތު ކުރީ ފައިމަގުގައެވެ. ދަތުރުގައިވެސް ސިފައިންނާ ދިމާވެއެވެ. އެމީހުންނަށް އަހަރެމެން ފެންނައިރަށް ބަޑި ޖަހައެވެ. ރޭގަނޑު ނިދީ ނުރައްކާތެރި ބައިވަރު ޖަނަވާރުތަކުގެ މާހައުލުގައި ޖަންގަލީގައެވެ.\nއެތައް ނުރައްކާތެރި ގޮންޖެހުންތަކުގެ ތެރެއިން އަހަރެމެންނަށް ކުރިއަށް ދެވުނީ ވަރުގަދަ އަޒްމެއް އޮތުމުންނެވެ. ބޯޑަރު ހުރަސް ކުރެވި ބަންގްލަދޭޝް އަށް އާދެވުމުން ރައްކާތެރިކަން އިހުސާސް ކުރެވެއެވެ. އަހަރެމެންގެ ވަޒަނުގައި ތިބި ނަމަ ހަމަ ކޮންމެ ވަގުތަކުވެސް މަރާ ކުރިމަތިލާން ޖެހުނީއެވެ.\nއެކަމަކު ބަންގްލަދޭޝް އަކީ އަހަރެމެންނަށް މުޅިން އައު ގައުމެކެވެ. އަހަރެމެންނަށް ބަންގްލަދޭޝް އާ ބެހޭ ގޮތުން އެއްވެސް އެއްޗެއް ނޭގެއެވެ. އަހަރެމެންނަށް ލިޔަން ކިޔާކަށް ނޭގެއެވެ. އަހަރެމެންނަށް މިތާނގައި ކުރަންވީ ކަމެއްވެސް ނޭނގެއެވެ. އަހަރެމެންގެ ވަޒަނަށް ސުލްހަ އިއާދަ ވެއްޖެނަމަ އެނބުރި ދާން ބޭނުމެވެ.\nރޮހިންޖާގެ ހަމަނުޖެހުންތަކުގެ މަންޒަރުތައް މުޅި ދުނިޔެ ބަލާކަން އަހަރެމެންނަށް އެނގެއެވެ. އެހެން ނަމަވެސް އަހަރެމެންނާ ދެކޮޅަށް މިޔަންމާގައި ހިންގާ ލާއިންސާނީ އަމަލުތައް ހުއްޓުވަން އެއްވެސް ބަޔަކު މިޔަންމާ ސަރުކާރަށް ޕްރެޝަރެއް ނުކުރެއެވެ. މައްސަލަ ހައްލު ކުރަން ބޭނުމެއްވެސް ނުވެއެވެ. އެހެންނަމަ އެކަމުގެ ނަތީޖާ އަހަރެމެންނަށް ފެނުނީހެވެ. އެކަމަކު ދުނިޔޭގެ ގައުމުތަކުގެ ސަރުކާރު ތަކުން އެމީހުންނަށް (މިޔަންމާ ސަރުކާރަށް) ޕްރެޝަރ ނުކުރަނީ ކީއްވެގެން ހެއްޔެވެ؟\nދުނިޔެއަށް އަހަރެން ދޭން ބޭނުންވާ މެސެޖަކީ، ހުރިހާ އިންސާނުންނަކީވެސް އެއް ބައެކެވެ. ވަކި ދީނަކަށް ނިސްބަތްވީތީ އަހަރެމެން އިންސާނުންނަށް ނުވާންވީ ގޮތެއް ނޯންނާނެއެވެ. ބުޑިސްޓުންވެސް އުފެދިފައިވަނީ އަހަރެމެން ގޮތަށް މަހާއި ލެއިންނެވެ. އެމީހުންނަށް ހަމަޖެހިގެން ސުލްހަވެރިކޮށް މިޔަންމާގައި އުޅެވޭ ނަމަ އަހަރެމެނަށް އެގޮތައް އުޅެވޭނެ ފުރުސަތު ނޯންނަންވީ ކީއްވެ ހެއްޔެވެ؟ އަހަރެމެން އެންމެންނަކީ ވެސް އިންސާނުންނެވެ. އަހަރެމެން އުފަންވީ ހަމަހަމަ ބައެއްގެ ގޮތުގައެވެ.\nސެޕްޓެމްބަރު 11, 2017 - 10:23\nތިހެން ކިޔައިގެން މިހާރުވެސް އެއޮށް ބޭރުކޮށްލީ ބަންގާޅިންތަށްވެސް ދެންވެސް ތިހެން ގަދަވެފަ ނުފޮހެވޭނޭ ނުވާނޭ ކިޔާކިޔާ ހުއްޓާ ރާއްޖެއިންވެސް ފައްސާލާނަން ރެޑިކަލޭމެން\nސެޕްޓެމްބަރު 11, 2017 - 00:15\nކިތަންމެ ވަރަކަށް ފުހެލަން އުޅުނަސް މިދީނެެއް ނުފޮހެވޭނެ އަސަރުކުރޭ ދެރަވޭ\nސެޕްޓެމްބަރު 10, 2017 - 17:15\nބޯލަބޭ ދުށިންތަ އެމީހުން ބަޑިހިފައިގެން ދުވިތަން\nސެޕްޓެމްބަރު 10, 2017 - 13:56\nމިމީހާއަކީ އަސަރެއް ކުރާނެ މީހެއް ނޫން. މިހާރުވެސް ހީވަނީ ވަލު ސިންގާއެއްހެން. ރޮހިންޏާ ވައްތަރު ހުންނަނީ ދޯ\nސެޕްޓެމްބަރު 10, 2017 - 13:14\nބަލާލީމަވެސް އެނގޭ ތިމީހާގެ އަސްލިއްޔަތު\nސެޕްޓެމްބަރު 10, 2017 - 11:35\nތިމީހާ ވަކި ސަހަލުވާނެހެންނެއް ހިޔެއް ނުވޭ\nސެޕްޓެމްބަރު 10, 2017 - 13:01\nމަ ބުރޯ ބުރޯވެސް ސަހަލު ހެނެއް ހީއެއް ނުވޭ\nސެޕްޓެމްބަރު 10, 2017 - 13:36\n"މަ" އަކީ ވަރަށް ނުރައްކާތެރި ގޮތަށް ދިވެހިން ލާދީން ކުރަން މަސައްކަތް ކުރާ އެތީސްޓެއްތަ؟\nމީހަކަށް އަނިޔާ ލިބި، އެ މީހާގެ ތިމާގެ މީހުން ތައް ވަރަށް އަނިޔާ ވެރި ގޮތަކަށް މަރާލެވުމުން، އެ މީހާ އަށް ޙިމާޔަތް ދޭންވީ ވަގުތު އެ މީހާ ސަހަލުވާނެ ހެންނެއް ހީ ނުވާ ކަމަށް ނިންމާ ޔޫރަޕުން އިތުރު ނޯބަލް ޞުލްޙައިގެ އިނާމު ހޯދަންތަ ތި އުޅެނީ؟\nސެޕްޓެމްބަރު 10, 2017 - 20:29\nމަށަކީ ސުލްހަވެރި ޓޮލެރޭޓް ކުރެވޭ މީހެއް. ބުރޯ ކިހިނެއް؟ ރުޅިމޫނު ދޯ؟\nސެޕްޓެމްބަރު 10, 2017 - 11:30\nޥަރަަށް އަސަރުގަދަ ބަސްކޮޅެއް..\nސެޕްޓެމްބަރު 10, 2017 - 11:20\nތިހަމަހަމަކަން ކޮބާ ކަލޭމެން ބުދިސްޓުންގެ ފައްޅިތައް ރޯކުރިއިރުގަ؟ އެހެން ދީންތަކުގެ މީހުންނަށް މަރުގެ އަދަބު ދިނުންތަ ހަމަހަމަކަމަކި؟ މުޅި ދުނިޔެ އިސްލާމްކުރުމުގެ ނަމުގަ ބޮމާ ކަނޑިބަޑި ހިފައިން ތެޅުނީމަ ވާނެ ހައެތި ތިވީ. ޢަދި ތިއަށްވުރެ މާ މަޖާކަންތަށްވެސް ދިމާވާނެ އެހެން ތެޅެންޔާ\nސެޕްޓެމްބަރު 10, 2017 - 12:16\nމުސްލިމުންނަށް ގޮންޖަހާ ވާހަކަ ދައްކަން ކޮންހައިސިއްޔަތެއް އޮތީ ކަލޭގެ.\nސެޕްޓެމްބަރު 10, 2017 - 12:32\nއެމީހުން ނުދޭ ބޮމާއި ބަޑި ހިފައިގެނެއް މީހުންމަރާކަށެއް\nސެޕްޓެމްބަރު 10, 2017 - 12:58\nއެއްޗެއް އެނގިގެން ވާހަކަ ދައްކަބަލަ...ކަލޭ ތީ ޔަހޫދީ އެއްތަ؟\nސެޕްޓެމްބަރު 10, 2017 - 13:00\nބޯލަބޭ ހަމައިގަތަ ބުރޯ. ހިނދުކޮޅު އައިއްސަ ދޯ.\nސެޕްޓެމްބަރު 10, 2017 - 13:39\nރާއްޖޭގެ ތަޢުލީމީ ނިޒާމަކީ ދިވެހިން އެތީސްޓުން ނަށް ހަދަާފައިވާ ފައްކާ ލާދީނީ ނިޒާމެއް، މި މީހުން ދެޖޭ ގޮތުގައި 1 ވަނަ އަދި2ވަނަ ބޮޑު ހަނގުރާމަ ކުރި މީހުންނަށް ވުރެ ވެސް މުސްލިމުން މާ ގޯސް.\nމި މީހުންނަށް ހިދާޔަތް ދެއްވާނދޭވެ!\nސެޕްޓެމްބަރު 10, 2017 - 15:09\nއެމީހުން ކޮންތާކުން ބޮމާއެއްޗެތި ހޯދާނީ.. އެއުޅެނީ ދެއިރު ކާލާނެ އެތިކޮޅެއްހާހިސާބުވެސް ނުލިބގެން... ބޯލަބޭގެ މައުލޫމާތު ގެ މުއްސަނދިކަމާއެވެ.. ކެ ކެ ކެ\nސެޕްޓެމްބަރު 10, 2017 - 15:12\nހައިސިއްޔަތު އެނގޭނެ އޭރުން\nސެޕްޓެމްބަރު 10, 2017 - 15:15\nމުސްލިމުންނާ ބުޑިސްޓުންނާ ހަމަ ހަމަ ކުރަން ނޫޅޭއިނގޭ. . . ފައްޅިތަކުގަ ހަމަރޯކުރަންވީ. . . ދީނަކީ ހަމައެކަނި އިސްލާމްދީން. .\nސެޕްޓެމްބަރު 10, 2017 - 10:58\nޔާﷲ މިއަންމާގައި ދިރިއުޅޭ މުސްލިމުންނަށް އެޤައުމަކީ އަމަން ރައްކާތެރި ތަނެއްކަމުގައި ލައްވަންދޭވެ. އާމީން\nސެޕްޓެމްބަރު 10, 2017 - 12:19\nސެޕްޓެމްބަރު 10, 2017 - 10:57\nމީ ހާދަ ދިވެއްސަކާ ވައްތަރު މީހެކޭ...... ޔާ ﷲ މިމީސްތަކުންގެ ހިތަށް ފިނިކަން ގެނެސްދީ މިމީހުންނަށް ދިމާވެފައިވާ ބަލާވެރުކަމުން ސަލާމަތް ކޮށްދެއްވާށި.... އާމީން\nސެޕްޓެމްބަރު 10, 2017 - 10:41\nޔާﷲ މިއަންމާގައި ދިރިއުޅޭ މުސްލިމުންނަށް އެޤައުމަކީ އަމަން ރައްކާތެރި ތަނެއްކަމުގައި ލައްވަންދޭ\nސެޕްޓެމްބަރު 10, 2017 - 11:37\nމިއޮތްހާ ދުވަހު ތިޔަ ބުނާ ރޮހިންޔާއަކަށް އެތާ އުޅެވިފަ މިހާރު މި ނޫޅެވެން ފެށީ ކީއްވެކަން ތިޔައިން މީހަކު ބުނެދީބަލަ. ޔާﷲ ތި ރޮހިންޏާ މީހުންނަށް އެހެނިހެން މީހުންނާ އެކުގައި ސުލްހަވެރިކަމާއެކު އުޅެވޭނެ ހެޔޮ ވިސްނުން ދެއްވާށި. އަދި ވަކީން ޚާއްސަކޮށް ރާއްޖޭގައި މިތިބަ އައިސިސް އަށް ފައި ނަގާ މީހުންނަށްވެސް.


Priyanka Fathuruveri Kamuge Ishthihaareh Kulheny - Vaguthu\nޕްރިޔަންކާ ފަތުރުވެރިކަމުގެ އިޝްތިހާރެއް ކުޅެނީ\nބޮލީވުޑްގެ ފިލްމުތަކުން ފެނިގެން ދިޔަ ކުޅަދާނަ އެކްޓްރެސް ޕްރިޔަންކާ ޗޯޕްރާއަކީ މިހާރު "އިންޓަނޭޝަނަލް ސްޓާރ" އެކެވެ. އެހެންވެ، ގިނަފަހަރު އޭނާ އުޅެން ޖެހެނީ ވެސް ޤައުމުން ބޭރުގައެވެ. އެހެންނަމަވެސް ފަތުރުވެރިކަމާއި ބެހޭ އިޝްތިހާރެއް ކުޅުމަށް އަނެއްކާވެސް ޕްރިޔަންކާ އިންޑިޔާ އަށް އަތުވެއްޖެއެވެ.\nއައްސާމްގެ ޓޫރިޒަމް އެމްބަސަޑާގެ މަޤާމުގައި ހުރި ޕްރިޔަންކާ ކުޅުމަށް ހަމަޖެހިފައިވާ އިޝްތިހާރަކީ "#އޯސަމްއައްސާމް" ނަމުގައި ހިންގާ ފަތުރުވެރި ކަމުގެ ކެމްޕެއިނެއްގެ އިޝްތިހާރެކެވެ.\nޙަބަރުތައް ބުނާ ގޮތުގައި، ޕްރިޔަންކާ އެއާޕޯޓުން ފެނުނުއިރު އޭނާ ހުރީ އޮރެންޖެ ކުލައިގެ ޓީ-ޝާޓެއް ލައިގެންނެވެ. އަދި އޭނާ އެއާޕޯޓްގައި ސަޤާފީ ނެށުމެއްވެސް ދައްކާލި ކަމަށް ބައެއް ރިޕޯޓްތައް ބުނެއެވެ.\nމިއަހަރުގެ ފެބުރުއަރީ މަހުގެ ތެރޭގައިވެސް ޕްރިޔަންކާ ވަނީ މި ޓޫރިޒަމް ޑިޕާޓްމެންޓުގެ ހަރަކާތެއްގެ ގޮތުން ފޮޓޯ ޝޫޓެއް ވެސް ކުރިއަށް ގެންގޮސްފައެވެ. މިފަހަރުގެ މި އިޝްތިހާރުވެސް ޕްރިޔަންކާއަށް ހާއްސަވެގެން ދިޔައީ، އޭނާއަކީ މޮޅު އެކްޓަރެއްގެ އިތުރުން ޓޫރިޒަމް އެމްބަސަޑާ ކަމުގައި ވާތީ ކަމަށް ގިނަ ބަޔަކު ދަނީ ބުނަމުންނެވެ.\nމިވަގުތު ޕްރިޔަންކާ ކުރަމުން ގެންދަނީ އެމެރިކަން ޓީވީ ޝޯ "ކުއަންޓިކޯ" ގެ ސީޒަން ދޭއްގެ މަސައްކަތެވެ. އަދި ވަރަށް އަވަހަށް ސަލްމާން ޚާންއާއި ކެޓްރީނާ ކައިފްއާއިއެކު ބޮލީވުޑް ފިލްމު "ބަރަޓް" އިން ވެސް ޕްރިޔަންކާ ފެނިގެންދާނެ ކަމަށް ރިޕޯޓްތައް ބުނެއެވެ.


Stress aai dhuruveve tho massakai kuramaa!\nހާސްވެ ނުތަވަސްވުމުން ސަލާމަތް ވެވޭތޯ ބަލަމާ ހިނގާ\nހާއްސަކޮށް މި ދުވަސްވަރަކީ އެންމެގެވެސް ހާލަތު ހީވެސްނުކުރާހާ ދަތި އުނދަގޫ އަނދަަވަޅެއްތެރޭ އޮތް ދުވަސްވަރެކެވެ. އެއްބަޔަކު ދިރިއުޅުމަށް ކުރަމުން އައި މަސައްކަތް ހުއްޓި ނުވަތަ މަސައްކަތް ގެއްލި ހަދާނެ ގޮތް ހުސްވެ މާޔޫސްވެފައިވާ ދަނޑިވަޅެކެވެ. އަދި ގިނަ އަދަދެއްގެ ކުޑަކުދިންތަކެއްވެސް ބޭރުގެ މާހައުލުނުފެނި ގޭގައި ތާށިވެތިބޭތާ އަހަރަކަށްވުރެ ގިނަ ދުވަސް މިވަނީ ފާއިތުވެގެން ގޮސްފަ އެވެ.\nސްޓްރެސް ނުވާނެ ސަބަބެއް ނެތެވެ. މި ފަދަ ހާލަތެއްގައި އުޅެން ޖެހުމަކީ އެއާވިދިގެން އެތައް ކަމެއް ކުރިމަތިވެ ސިކުނޑިއަށް ބުރަ ބޮޑުވެގެންދާނެ ހާލަތު މެދުވެރިވެދާނެ ސަބަބެއްވެސްމެ އެވެ. އަދި ހަށިގަނޑަށް އެކަމުގެ ނޭދެވޭ އަސަރު ވަރަށް ބޮޑަށް ކުރާ ކަމެކެވެ.\nނަމަވެސް މިއީވެސް އަބަދުގެ ހާލަތެއް ނޫންކަމަށް ވިސްނާ ސަބަބުތަކުގައި ހިފާ މިހާލަތުން އަރައިގަތުމަށް ގަދައަޅާ މަސައްކަތް ކުރަންވާނެ އެވެ.\nމީހާ ހާސްވެ ކަންބޮޑުވުމުން ހަށިގަނޑުގައި އުފެދޭ ސްޓްރެސް ހޯމޯން ތައް ގިނަވެ އެވެ. މިފަދަ ހޯމޯން ގެ މިސާލަކީ އެޑްރެނާލިން އަދި ކޯޓިސޮލް އެވެ. މިފަދަ ހޯމޯންގެ ޒިންމާއަކީ މީހާ ހާސްވާ ފަދަ ދަނޑިވަޅެއް އަތުވެއްޖެނަމަ އެފަދަ ހާލަތެއްގައި ހަށިގަނޑަށް ލިބިދާނެ ގެއްލުމަކުން ރައްކާތެރިކޮށްދިނުމަށް އެހީތެރިވެދިނުމެވެ.\nއެގޮތުން މިހާ ހާސްވެ ފިކުރު ބޮޑުވާނަމަ ހިނގާލަން ނުވަތަ ފަތާލަން ދާށެވެ. އެންމެ ރަނގަޅު ގޮތަކީ ކޮންމެ ދުވަހަކުވެސް ގަވާއިދުން ކަސްރަތު ކުރުމެވެ.\nމީހާ ހާސްވެ ކަންބޮޑުވާ ހާލަތްތަކުގައި މީހަކާ މައްސަލަތައް ހިއްސާ ނުކޮށްފިނަމަ ފިކުރު ބޮޑުވާގޮތް މެދުވެރިވެއެވެ. މިކަމުގެ ސަބަބުން މީހާ އިތުރަށް ހާސްވާގޮތް މެދުވެރިވެއެވެ. އެއީ ކިތަންމެ ކުޑަކަމެއްކަމުގައި ވިނަމަވެސްމެއެވެ. ކަމަކާ ފިކުރު ބޮޑުވާ ނަމަ ލަސްނުކޮށް މައްސަލަ މީހަކާ ހިއްސާ ކުރާށެވެ. ހިއްސާ ކުރާ މީހަކީ އިތުބާރުހިފޭ ރައްޓެއްސެއް ، އެކުގައި މަސައްކަތްކުރާ މުވައްޒަފެއް، އާއިލާގެ މެންބަރެއް ނުވަތަ ކަމުގެ ތަމްރީނު ލިބިފައިވާ ތަޖުރިބާކާރަކަށްވެސް ހެދިދާނެއެވެ. މިގޮތައް މައްސަލަ ހިއްސާކުރުމުން ހާސްކަން ފިލައި މައްސަލައަށް ހައްލެއް ލިބުން އަވަސްވާނެއެވެ.\nއާންމު ގޮތެއްގައި ހާސްވެ ކަންބޮޑުވުމުން ނުނިދި ވަރުބަލިވާގޮތް މެދުވެރިވެއެވެ. އެހެން ނަމަވެސް ހާސް ކަމާއި ކަންބޮޑުވުމުން ދުރުވުމަށް ނިދި ހަމަ ކުރަންވެސް އެބަޖެހެއެވެ. ހާސްވެ ކަންބޮޑުވުމުގެ ސަބަބުން ނިދިމަދުވާނަމަ ނިދުމުގެ ދެތިން ގަޑިއިރު ކުރިން ފުންކޮށް ވިސްނައިގެން ކުރަން ޖެހޭ ހުރިހާ މަސައްކަތެއް ހުއްޓާލާށެވެ. އަދި ނިދަން އެނދަށް އެރުމުގެ ކުރިން ފެންވަރަން އާދަކުރާށެވެ. އަދި ނިދަން ދިޔުމުގެ ކުރިން ތިމާއަށް ހިތްހަމަޖެހުން ލިބޭ ކަމެއް ކުރަން އާދަ ކުރާށެވެ. މިގޮތުން ފޮތެއް ކިޔާލުން ނުވަތަ ގޭމެއް ކުޅެލެވިދާނެއެވެ. މިހެން ކަންތައް ކުރުމުން ހާސްވާ ކަންކަންމަތިން ހަނދާން ނައްތާލަން ފަސޭހަވެ އަވަހަށް ނިދޭނެއެވެ. ނިދި ހަމަކުރަން ބޭހެއް ބޭނުން ކުރުމަކީ އެއްވެސް ގޮތަކަށް ބުއްދިވެރި ކަމެއް ނޫނެވެ.\nމީހާ ހާސްވެ ކަންބޮޑުވާގޮތް މެދުވެރިވުމުން އެކަމާ ދުރުވަން މީހުން ކޮށް އުޅޭ އެންމެ ނޭދެވޭ ކަމަކީ ކެފެއިން ނުވަތަ ނިކޮޓިން ހިމެނޭ ތަކެތި ބޭނުން ކުރުމެވެ. މިފަދަ ތަކެތި ބޭނުން ކުރުމުން ހާސްކަން ކަނޑުވައި ކަނބޮޑުވުމާއި ދުރުކޮށްދިނުމަށްވެ ބޮޑަށް ކޮށްދެނީ އިތުރެވެ. ސަބަބަކީ މިދެ މާއްދާއަކީ ސްޓިމުލެންޓްސްއަށް ވާތީއެވެ. ސްޓިމުލެންޓްސް އަކީ އިންސާނާގެ ސިކުނޑީގެ މަސައްކަތް އިތުރުކޮށް ވިސްނުން އިތުރުކޮށްދޭ މާއްދާތަކެވެ. ހާސްވެ ކަންބޮޑުވާނަމަ ގިނައިން ފެން ބޮއެ ހާބަލް ސަޔާއި މޭވާއިން ތައްޔާރުކޮށްފައިވާ ޖޫސްތައް ބޯން އާދަކުރާށެވެ. އޭރުން ހަށިގަނޑުގެ ސިއްހަތައް ވެސް ފައިދާ ވާނެއެވެ.\nމީގެ އިތުރުން ކޮންމެ ކަމެއްގެވެސް ހައްލަކީ ތިމާގެ ވެރި ރައްބާ ތިމާއާއި އޮންނަ ގުޅުން ވަރުގަދަ ވުމެވެ. އެހެން ކަމުން ނަމާދުކޮށް، ދުއާކޮށް ތިމާގެ ހުރިހާ ހާސްކަމެއް އެފަރާތަށް ދަންނަވާށެވެ. އަދި ހެނދުނާއި ހަވީރުގެ ޒިކުރުތައް ކިޔަަން ހަނދާން ނައްތާނުލާށެވެ


Raajje-India ebbasvumaa medhu kanboduvun thakeh | Mihaaru\nގައުމީ ސަލާމަތާއި ޚާރިޖީ ގުޅުންތަކާ ބެހޭ ކޮމިޓީ އިއްޔެ ބައްދަލުކުރަނީ. -- ފޮޓޯ: މަޖިލިސް\nރާއްޖެ-އިންޑިއާ އެއްބަސްވުމާ މެދު ކަންބޮޑުވުންތަކެއް\n03 ޖުލައި 2019 - 12:23 129 comments\nރާއްޖެ އާއި އިންޑިއާއާ ދެމެދު ގާއިމުކުރަން މަސައްކަތްކުރާ ގާނޫނީ އެހީތެރިކަން ދިނުމުގެ އެއްބަސްވުމާ މެދު ރައްޔިތުންގެ މަޖިލީހުގެ ބައެއް މެމްބަރުންނާއި އާއްމުން ކަންބޮޑުވުން ފާޅުކުރަން ފަށައިފި އެވެ.\nރައްޔިތުންގެ ގައުމީ ސަލާމަތާއި ޚާރިޖީ ގުޅުންތަކާ ބެހޭ ކޮމިޓީގައި އެ އެއްބަސްވުމާ މެދު އިއްޔެ ކުރި މަޝްވަރާގައި، ވެރިކަން ކުރާ ކޯލިޝަންގެ މައި ޕާޓީ އަދި މަޖިލީހުގެ ސުޕަ މެޖޯރިޓީ އޮންނަ އެމްޑީޕީގެ ބައެއް މެމްބަރުން ވެސް ކަންބޮޑުވުން ފާޅުކުރެއްވި އެވެ. ނަމަވެސް އެ އެއްބަސްވުމުގައި ސޮއިކުރަން ފެންނަ ކަމަށް ކޮމިޓީން އިއްޔެ ނިންމައި މަޖިލީހުގެ ތަޅުމަށް ފޮނުވި އެވެ.\nއެއްބަސްވުމާ މެދު ކަންބޮޑުވުން ފާޅުކުރާ ގިނަ މީހުން ފާހަގަކުރާ އެއް މާއްދާ އަކީ އެއްބަސްވުމުގެ 12 ވަނަ މާއްދާ އެވެ. ކަންބޮޑުވުން ފާޅުކުރާ މީހުން ދެކޭ ގޮތުގައި އިންޑިއާ އިން ކުރަން ބޭނުންވާ ތަހުގީގަކަށް ރާއްޖޭން މީހަކު ހައްޔަރުކޮށްގެން އެ ގައުމަށް ގެންދިއުމުގެ ފުރުސަތު އެއްބަސްވުމުން ލިބެ އެވެ.\nއެކަަމަކު އެ މާއްދާގައި ބުނެފައިވާ ގޮތުން ތަހުގީގަށް މައުލޫމާތު ހޯދަން އެއް ގައުމުން އަނެއް ގައުމަށް ގެންދަން އެދެވޭނީ ކުށެއް ސާބިތުވެ ހުކުމް ތަންފީޒުކުރާ މީހެކެވެ. އަދި އެގޮތަށް ގެންދެވޭނީ ވެސް އެ މީހެއްގެ ރުހުމުގައި ކަމަށް ބުނެފައިވެ އެވެ.\n"ހުކުމެއް ތަންފީޒުކުރަމުންދާ މީހެއްގެ ފަރާތުން ތަހުގީގަކަށް އެހީތެރިކަން ބޭނުންވެއްޖެ ނަމަ ނުވަތަ އެ މީހެއްގެ ފަރާތުން ހެކިބަސް ބޭނުން ވެއްޖެ ނަމަ، އެ މީހެއްގެ ރުހުން ލިބޭ ހާލަތުގައި، އެކަމަށް އެދޭ ގައުމަކާ ވަގުތީ ގޮތުން ހަވާލުކުރެވޭނެ އެވެ." އެއްބަސްވުމުގެ 12 ވަނަ މާއްދާގެ 1 ގައި ބުނެފައިވެ އެވެ.\nއެ މާއްދާގައި ދެން ހުރި މާއްދާތަކުގައި ބުނާ ގޮތުން، ހަވާލުކުރާ މީހަކީ، އެ މީހަކު އެ ހަވާލުކުރެވޭ ގައުމުގެ ގާނޫނުތަކުގެ ދަށުން ބަންދުގައި ބަހައްޓަންޖެހޭ މީހެއް ނަމަ އެ މީހަކު ބަންދުގައި ބެހެއްޓޭނެ އެވެ. އަދި އެ މީހަކު އެ ގެންދިޔަ ބޭނުމެއް ފުރިހަމަވުމާ އެކު އެ މީހެއްގެ ގައުމާ ހަވާލުކުރަން ޖެހޭނެ އެވެ. މީގެ އިތުރުން، ހުކުމެއް ތަންފީޒުކުރަމުންދާ މީހާ އެ ހަވާލުކުރާ ގައުމުގައި ހުއްޓާ ހުކުމުގެ މުއްދަތު ހަމަވެއްޖެ ނަމަ އެ މީހަކު މިނިވަންކުރަންޖެހޭނެ އެވެ.\nއެއްބަސްވުމުގެ 14 ވަނަ މާއްދާގައި ބުނަނީ ހަވާލުކުރެވޭ މީހާއާ ދެކޮޅަށް އެ ގައުމެއްގައި ދައުވާކޮށް ހައްޔަރުކޮށް އަދި މިނިވަންކަމަށް އިތުރު ހުރަހެއް ކުރިމަތިވާނެ ކަމެއް ކޮށްގެން ނުވާނެ ކަމަށެވެ. އަދި އެ މީހަކު އެ ހަވާލުކުރެވުނު މައްސަލައަކާ ގުޅޭ ކަމެއްގައި ނޫން އެހެން ކަމަކާ ގުޅޭ ގޮތުން ސުވާލުކޮށް އޭނާގެ ހެކިބަސް ހޯދަން ލާޒިމު ނުކުރެވޭނެ ކަމަށް ވެސް ވަނީ ބުނެފަ އެވެ.\nހުކުމެއް ތަންފީޒުކުރަމުންދާ މީހެއްގެ ފަރާތުން ތަހުގީގަކަށް އެހީތެރިކަން ބޭނުންވެއްޖެ ނަމަ ނުވަތަ އެ މީހެއްގެ ފަރާތުން ހެކިބަސް ބޭނުން ވެއްޖެ ނަމަ، އެ މީހެއްގެ ރުހުން ލިބޭ ހާލަތުގައި، އެކަމަށް އެދޭ ގައުމަކާ ވަގުތީ ގޮތުން ހަވާލުކުރެވޭނެ އެވެ.\nމި އެއްބަސްވުމުގެ ދަށުން ދެ ގައުމުގެ ދެމެދުގައި ބަދަލުކުރާ މައުލޫމާތުން ރާއްޖޭގެ ސިޔާދަތަށް ނުވަތަ ބައެއްގެ ވިޔަފާރި އަށް ގެއްލުން ވެދާނެ ކަމަށް ބުނެ ވެސް ބައެއް ފަރާތްތަކުން ކަންބޮޑުވުން ފާޅުކުރެ އެވެ. އެގޮތުން، ރާއްޖޭގައި އިންވެސްޓްކޮށްފައިވާ މީސްމީހުންގެ މައުލޫމާތު އެހެން ގައުމަކާ ހިއްސާކުރަން ޖެހޭ ނަމަ އެއީ ބޮޑު މައްސަލައަކަށް ވާނެ ކަމަށް، ކޮމިޓީގެ ބަހުސްގައި ވެސް ބައެއް ބޭފުޅުން ފާހަގަކުރެއްވި އެވެ.\nރައްޔިތުންގެ މަޖިލީހުގެ މާވަށު ދާއިރާގެ މެމްބަރު އަދި ކުރީގެ އިކޮނޮމިކް މިނިސްޓަރު މުހައްމަދު ސައީދު ވިދާޅުވީ މައުލޫމާތު ހިއްސާކުރުމުގެ ދާއިރާއިން އެ އެއްބަސްވުން ދެގައުމަށް ހަމަ ހަމަ ނޫން ކަމަށެވެ. އެގޮތުން އިންޑިއާ އަކީ ވަރުގަދަ އިގުތިސާދެއް އޮންނަ ގައުމަކަށް ވާއިރު ރާއްޖެ ފަދަ ހަނި އިގުތިސާދެއް އޮންނަ ގައުމެއްގެ މަސްލަހަތު އެއްބަސްވުމުން ހިމާޔަތް ނުވާ ކަމަށް އޭނާ ވިދާޅުވި އެވެ.\n"އަޅުގަނޑުމެންނަކީ ދުނިޔޭގެ ކޮންމެ ގައުމަކުން އަޔަސް ފޮރިން އިންވެސްޓަރުންނަށް މަރުހަބާ ކިޔާ ގައުމެއް. އެކަމަކު އެ އެއްބަސްވުމުގެ ސަބަބުން އަޅުގަނޑުމެންގެ އިންވެސްޓްމެންޓްތަކުގެ ސިއްރު ތަކާއި، ބޭންކިން ސިއްރުތައް ހިއްސާކުރަން ޖެހުމަކީ ބޮޑު ކަންބޮޑުވުމެއް،" އޭނާ ވިދާޅުވި އެވެ.\nސައީދު ވިދާޅުވި ގޮތުގައި އޭނާ އެދިވަޑައިގެންނެވީ ރާއްޖޭގެ މަރުކަޒީ ބޭންކުން އެ އެއްބަސްވުން ރަނގަޅަށް ދިރާސާކޮށް، އެއަށް ރައުޔެއް ދިނުމަށެވެ. އެކަަމަކު އެކަމުގައި އެމްއެމްއޭ އަށް ލިބުނު ވަގުތުގެ މަދުކަމުން ރަނގަޅަށް މުރާޖައާ ނުކުރެވި ވާކަމަށް ބުނެފައި ވާތީ ކަންބޮޑުވެވަޑައިގަންނަވާ ކަމަށް ސައީދު ވިދާޅުވި އެވެ.\nމައުލޫމާތު ބަދަލުކުރުމާ ބެހޭ ގޮތުން އެއްބަސްވުމުގެ މާއްދާ 8 ގައި ބުނެފައި ވަނީ އާއްްމުކޮށްފައި ނުވާ މައުލޫމާތެއް ނުވަތަ ލިޔެކިއުމެއްގެ ކޮޕީއެއް ހިއްސާކުރާ ނަމަ، އެކަން ކުރާނީ ލިޔެކިއުން ނުވަތަ މައުލޫމާތު ފޯރުކޮށްދޭ ގައުމުގައި އެކަމަށް އޮންނަ ގާނޫނުތަކާ އެއްގޮތަށް ކަމަށެވެ.\n"ހުށަހެޅުން ރައްދުވާ ގައުމުގައި އާއްމުކޮށް ލިބޭ ގޮތަށް ހަމަޖައްސާފައި ނުވާ އެހެން ނަަމަވެސް އެގައުމުގެ ސަރުކާރުގެ ޑިޕާޓްމަންޓެއްގައި ނުވަތަ އެެޖެންސީއެއްގައި ހުރި މައުލޫމާތެއް، ލިޔެކިޔުމެއް ނުވަތަ އެއްޗެއް ލިބިދެވޭނީ ހުށަހަޅާގައުމަށް[ރިކްއެސްޓިން ސްޓޭޓަށް] ފޯރުކޮށް ދެވޭނީ ހުށަހެޅުން ރައްދުވާ ގައުމުގެ ގާނޫނު ހިންގާ ފަރާތްތަކަށާއި ގާނޫނީ އިދާރާތަކަށް ވެސް [ގާނޫނީ ގޮތުން] ލިބިދެވޭނެ މިންވަރަށެވެ،" އެއްބަސްވުމުގެ އަށް ވަނަ މާއްދާގެ އެކެއްގައިވެ އެވެ.\nއިންޑިއާ އާއި ރާއްޖޭން ޖިނާއީ ކުށްތައް ތަހުގީގުކުރުމުގައި އެއްބާރުލުން އިތުރުކުރަން އަމާޒު ހިފާފައިވާ އެއްބަސްވުމާ މެދު ކޮމިޓީގައި ވެސް ބަހުސް ހޫނުވި އެވެ. އެއީ އެއްބަސްވުމާ ބެހޭ ގޮތުން މެންބަރުންގެ ސުވާލުތަކަށް ޖަވާބު ދިނުމަށް ސަރުކާރުގެ ފަރާތުން ހާޒިރުވި ބޭފުޅުންނާ ސުވާލުކުރުމަށް ކޮމިޓީގެ މުގައްރިރު، މަރަދޫ ދާއިރާގެ މެމްބަރު އިބްރާހީމް ޝަރީފް ފުރުސަތު ނުދެއްވައި ކުރިއަށް ގެންދެވުމުންނެވެ.\nއިތުރު ލިޔުންތައް އިންޑިއާ ރައްޔިތުންގެ މަޖިލިސް ރާއްޖެ-އިންޑިއާ ޑިޕްލޮމެސީ\nމަޖިލިހާއި ލޮކް ސަބާއާ އެކު އެއްބަސްވުމެއް ހަދަނީ\nރާއްޖޭގެ ފުރަތަމަ ގާނޫނުއަސާސީގެ ކޮޕީއެއް މޯދީ އަށް\nރާއްޖެ އަށް އެހީވަނީ ދަރަނިވެރިކުރާކަށް ނޫން


ރައީސުލްޖުމްހޫރިއްޔާގެ ނައިބު އަދި ތައުލީމީ ވަޒީރު އުނގޫފާރު ސްކޫލްގެ އިސްވެރިންނާ ބައްދަލުކުރައްވައިފި – Ungoofaaru\nބަނޑޭރިގަނޑު/ޚަބަރު/ރައީސުލްޖުމްހޫރިއްޔާގެ ނައިބު އަދި ތައުލީމީ ވަޒީރު އުނގޫފާރު ސްކޫލްގެ އިސްވެރިންނާ ބައްދަލުކުރައްވައިފި\nރައީސުލް ޖުމުހޫރިއްޔާގެ ނައިބް ފައިސަލް ނަސީމް އުނގޫފާރަށްކުރެއްވި ޒިޔާރަތުގައި އުނގޫފާރު ސްކޫލްގެ ވެރިންނާއި ޕީޓީއޭ ގެ މެމްބަރުންނާއި ބައްދަލު ކުރެއްވުން/ ފޮޓޯ: ރައީސް އޮފީސް\nރައީސުލްޖުމްހޫރިއްޔާގެ ނައިބު ފައިޞަލް ނަސީމް، މާޅޮސްމަޑުލު އުތުރުބުރީ އުނގޫފާރަށް ކުރެއްވި ދަތުރުފުޅުގައި އުނގޫފާރު ސްކޫލްގެ އިސްވެރިންނާއި އަދި ޕީޓީއޭ އާއި ބައްދަލުކުރައްވައި ސްކޫލްގެ މަސައްކަތްތައް ކުރިއަށްދާގޮތުގެ މަޢުލޫމާތު އޮޅުންފިލުއްވައިފިއެވެ.\nމިބައްދަލުވުން އޮތީ އިއްޔެ ހަވީރު އުނގޫފާރު ސްކޫލްގައި އިފްތިތާހް ކުރެވުނު “ހޭވައްލާ” ޕްރޮގްރާމް އުނގޫފާރު ސްކޫލަށް ކުރެއްވި ޒިޔާރަތުގައި އެރަސްމިއްޔާތަށްފަހު، އުނގޫފާރު ސްކޫލްގެ ލައިބްރަރީގައެވެ. މިބައްދަލުވުމުގައި ރައއީސުލް ޖުމުހޫރިއްޔާގެ ނައިބްގެ އިތުރުން މިނިސްޓަރ އޮފް އެޑިއުކޭޝަން ޑރ އާއިޝަތު އަލީ ވެސް ބައިވެރިވެ ވަޑައިގެންނެވިއެވެ.\nނައިބް ރައީސް ރ. އުނގޫފާރު އުނގޫފާރު ސްކޫލް\nމުޅި ރާއްޖާގައި ފެށުމަށް ހަމަޖެހިފައިވާ "ހޭވައްލާ" ޕްރޮގްރާމް ރައީސުލްޖުމްހޫރިއްޔާގެ ނައިބު، އުނގޫފާރު ސްކޫލްގައި އިފްތިތާހް ކޮށްދެއްވައިފި


Resort Muvahzafunnah Thunbulhi Behehteyne Goi Hadhai Dhinumah Edhi Petition Eh! - Vaguthu\nއޮމިކްރޮން އިން އަދި ބޮޑު ނުރައްކަލެއް ފާހަގައެއް ނުވޭ -6ގަޑިއިރު ކުރިން\nރިސޯޓު މުވައްޒަފުންނަށް ތުނބުޅި ބެހެއްޓޭނެ ގޮތް ހަދައިދިނުމަށް އެދި ޕެޓިޝަނެއް!\n5 މަސް ކުރިން ( ޖޫން 21, 2021 )\nސަން އައިލެންޑް ރިސޯޓުގެ މުވައްޒަފުންތަކެއް.\nރާއްޖޭގެ ރިސޯޓުތަކުގައި މަސައްކަތް ކުރަމުން އަންނަ މުވައްޒަފުންނަށް ތުނބުޅި ބެހެއްޓޭނެ ގޮތް ހަދައި ދިނުމަށް އެދި ދައުލަތުގެ ކަމާއި ބެހޭ އިދާރާތަކަށް ގޮވާލާ ޕެޓިޝަނެއްގައި ސޮއި ކުރަން ފަށައިފިއެވެ.\nމީސްމީޑިއާގައި މިހާރު ދައުރުވަމުން އަންނަ އެ ޕެޓިޝަނަކީ އިބްރާހީމް ސިއްދީގު ނަމަކަށް ކިޔާ މީހަކު ހަދާފައިވާ ޕެޓިޝަނެކެވެ. އެޕެޓިޝަންގައި އޭނާ ބުނެފައިވަނީ އެއީ ރިސޯޓު މުވައްޒަފުންނަށް ތުނބުޅި ބަހެއްޓޭ ގޮތް ހަދައި ދިނުމަށް އެދި ދައުލަތުގެ މުއައްސަސާތަކަށާއި ރާއްޖޭގެ ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހަށް ގޮވާލުމަށް ސޮއި ކުރާ ޕެޓިޝަނެއް ކަމަށެވެ.\nމީގެ ދެ ދުވަސް ކުރިން ހަދާފައިވާ މި ޕެޓިޝަނަށް 1،500 މީހުންގެ ސޮއި ހޯދަން ނިންމާފައިވާއިރު، މިހާތަނަށް 1،174 މީހަކު ވަނީ މި ޕެޓިޝަންގައި ސޮއި ކޮށްފައެވެ.\nމި ޕެޓިޝަންގައި ސޮއިކުރި މީހަކު ބުނެފައި ވަނީ، ތުނބުޅި ބެހެއްޓިއަސް ފަތުރުވެރިންނަށް އެއީ މައްސަލައަަކަށް ނުވާ ކަމަށެވެ. އެހެންކަމުން ފަތުރުވެރިންނަށް އެއީ ނޫން ކަމުގައިވާނަމަ، އެކަން މަނާ ކުރަންވީ ކީއްވެތޯ އޭނާ ވަނީ ސުވާލު އުފައްދާފައެވެ.\nޕެޓިޝަންގައި ސޮއި ކުރި ގިނަ ފަރާތްތަކުން ބުނެފައިވަނީ އެއީ ހައްގެއް ކަމަށާއި އެކަން އެގޮތަށް ނުކުރެވުމުން އެނގިގެން ދަނީ އެމީހުންގެ ޙައްގަށް އަރައިގަތުން ކަމަށެވެ.\nރިސޯޓްތަކުގައި މަސައްކަތްކުރާ މުވައްޒަފުންނަށް އަބަދު ވެސް ގިނަގުނަ ދަތިތަކާ ކުރިމަތިލާން ޖެހޭ ކަން ފާހަގަ ކޮށްލެވެއެވެ. އެގޮތުން ކޮވިޑް-19ގެ ސަބަބުން ބައެއް ރިސޯޓުތައް ބަންދު ކުރުމުގެ ސަބަބުން އެކަމުގެ ދަތިތައް ވެސް މުވައްޒަފުންނަށް ވަނީ ކުރިމަތިވެފައެވެ.\nސެޕްޓެމްބަރު މަހު މިހާތަނަށް ލައްކައަކަށްވުރެ ގިނަ ފަތުރުވެރިން!\nއޮގަސްޓް މަހު ރެކޯޑް އަދަދަކަށް ފަތުރުވެރިން ރާއްޖެއަށް، ގިނައީ އިންޑިއާ މީހުން!\nދުނިޔޭގެ އެންމެ ރީތީ ގޮނޑުދޮށް ހޮވާ މުބާރާތުގެ ފައިނަލަށް ރާއްޖޭގެ ރިސޯޓެއް!\nޖޫން 21, 2021 20:52\nއިސްތަށި ރެގިއުލޭޓު ކުރަންތަ ޓުއަރިޒަމް މިނިސްޓުރީއިން އުޅެނީ.\nޖޫން 21, 2021 20:59\nރިސޯޓުގެ ބޭރު މުއައްޒަފުން މިހާރުވެސް ތުނބުޅި ބަހައްޓާތަން ފެނޭ.\nޖޫން 21, 2021 21:24\nވަރައް ބޯދާ ގަވާއިދެއް އެއީ.\nޖޫން 21, 2021 21:55\nރިސޯޓްތަކުގެ މުއަައްޒަފުންނަށް ހަމަ މުސާރަދޭންވެސް ބިލެއްދޯ ހަދާންޖެހޭނީ؟؟ ރިސޯޓް މުއަަ އްޒަފުންނަށް ލުއި ލޯނުދޭން ސަރުކާރުން އެބަޖެހޭ\nޖޫން 21, 2021 22:28\nޖޫން 21, 2021 22:43\nކިހިނެއްތަ ސޮއި ކުރަނީ؟ ކޮބާ ލިންކ؟\nޖޫން 22, 2021 00:09\nތީ ރަނގަޅުވާހަކައެއް...ރިސޯޓުގަ ނުވަތަ ޓޫރިޒަމްދާއިރާގެ ވަޒީފާއެއްގަ އުޅެންޏާ ހުންނަންޖެހެނީ އަންހެނެއްގެ ދަތްދޮޅިހެން ެެެެެެެެެެެެެެެެެ.\nޖޫން 22, 2021 04:11\nފުލުހުންނަށް ވެސް ތުބުޅި ނުބެހެއްޓުނު ޒަމާނެއް ދިޔެ. ކޮބާ ހިއުމަން ރައިޓްސް މީހުން؟\nޖޫން 22, 2021 09:25\nގޯސް. ފުރަތަމައިނުންވެސް ތުނބުޅި. އެއިގެ ބަދަލުގައި ތުނބުޅި ބަހައްޓަން ދެކޮޅުހަދާ އިންޑިއާއިން އައިސްތިބި ރިސޯޓްމެނޭޖަރުން . އިސްވެރިން ބޭރުކުރަން ހިފަންވީ.\nޖޫން 22, 2021 10:04\nފަތުރުވެރި ފިރިހެނުން ތިބެންވީ ނަމާދުތާކިހާ އަޅާފަ. އަންހެނުން ބޮޑު ބުރުގާ އަޅާފަ.\nޖޫން 22, 2021 12:25\nއިންޑިއާ މީހުންނަށް މަތިމަސް ބެހެއްޓޭ އެމީހުންގެ ސަގާފަތެއްވީމަ ދިވެހިންނަށް މުސްލިމް ސުނަނަތް ދިރުވަން ކުޑަ އިސަތައްޓެއް ފެޅުވިޔަސް ވޯނިން އަޅާ.


Raees yameen dhookohlee, sharee'aiyy oyythanugai baahvafai\nރައީސް ނަޝީދު ކެމްޕެއިން އިވެންޓެއްގައި\n28 މާޗް 20190ކޮމެންޓް\nރައީސް ޔާމީން ދޫކޮށްލީ ޝަރީއަތް އޮތްތަނުގައި ބާއްވާފައި: ރައީސް ނަޝީދު\nމަނީލޯންޑްރިންގެ ޝަރީއަތް ނިމެންދެން ރައީސް ޔާމީން ބަންދުގައި ބެހެއްޓުމަށް ކްރިމިނަލް ކޯޓުން ނެރުނު އަމުރު ހައިކޯޓުން ބާތިލްކޮށް ރައީސް ޔާމީން ދޫކޮށްލީ ޝަރީއަތް އޮތްތަނުގައި ބާއްވާފައިކަމަށް ކުރީގެ ރައީސް މުހައްމަދު ނަޝީދު ވިދާޅުވެއްޖެއެވެ.\nގދ ވާދޫގައި މިއަދު ބޭއްވި އެމްޑީޕީގެ ކެމްޕެއިން ޖަލްސާއެއްގައި ވާހަކަފުޅު ދައްކަވަމުން ރައީސް ނަޝީދު ވިދާޅުވީ ޔާމީން ދޫކޮށްލުމަށް ހައިކޯޓުން ނިންމީ ޝަރީއަތް އޮތްތަނުގައި ބާއްވާފައި ކަމުގައެވެ. ނަމަވެސް އެކަމާއިގުޅޭ ތަފްސީލެއް ރައީސް ނަޝީދު ނުދެއްވައެވެ.\nބެލެވޭ ގޮތުގައި ރައީސް ނަޝީދު އިޝާރާތް ކުރެއްވީ ރައީސް ޔާމީންގެ މައްޗަށް އުފުލާފައިވާ ދައުވާ ކުރިއަށް ނުގޮސް ކްރިމިނަލް ކޯޓްގައި އޮންނަ އޮތުމަށެވެ.\nމަނީލޯންޑްރިންގެ ތުހުމަތުގައި ދައުވާ އުފުލާފައިވާ ކުރީގެ ރައީސް ޔާމީން ޖަލަށް ލާފައިވަނީ އެ މައްސަލާގެ ހެކިންނަށް ނުފޫޒު ފޯރުވަފާނެކަމަށް ބެލެވޭތީ ކްރިމިނަލް ކޯޓުންކުރި އަމުރަކާއި ގުޅިގެން މިދިޔަ މަހުގެ 18 ވަނަ ދުވަހު އެވެ.\nކްރިމިނަލް ކޯޓުން ރައީސް ޔާމީން ބަންދުގައި ބެހެއްޓުމަށް އަމުރުކުރީ ޖިނާއީ ޖިނާއީ އިޖުރާއަތުގެ ގާނޫނުގެ 60 ވަނަ މާއްދާގެ (ށ)ގެ އެއް ވަނަ ނަންބަރާއި ޝަރީއަތްކުރުމާ ބެހޭ ޖިނާއީ އިޖުރާއަތުގެ 13 ވަނަ މާއްދާގެ (ހ)ގެ ދެ ވަނަ ނަންބަރުގެ ދަށުން ކަމަށް ވުމުން އެ ދެ މާއްދާގެ ދަށުން މީހަކު ބަންދުގައި ބެހެއްޓޭނެ އެންމެ ދިގު މުއްދަތަކީ 30 ދުވަސް ކަމަށް ހައިކޯޓުން ބުނެ އެވެ. އެގޮތުން އެ މުއްދަތު މި މަހުގެ 18 ވަނަ ދުވަހަށް ހަމަވެފައިވުމުން ރައީސް ޔާމީން މިނިވަން ކުރަން ހައިކޯޓުގެ ހުކުމުގައި ބުނެފައި ވެއެވެ.\nހައިކޯޓުން ރައީސް ޔާމީން މިނިވަން ކުރަން ހުކުމް ކުރި އިރު، މިއަދު އެ މައްސަލަ ބެލީ ފަނޑިޔާރުންގެ ބެންޗް ބަދަލުކޮށްގެންނެވެ. އެގޮތުން އެ މައްސަލަ ކުރިން ބެލީ ގާޒީ ހަސަން އަލީ ރިޔާސަތުގައި އިންނަވައިގެން، ގާޒީ ހުސެން ޝަހީދު އާއި އަބްދުއްރައޫފު އިބްރާހިމް އެވެ. ނަމަވެސް ރައޫފުގެ ބަދަލުގައި މިއަދު ބެންޗުގައި އިންނެވީ ހައިކޯޓުގެ އިސް ފަނޑިޔާރު ޝުޖާއު އުސްމާނެވެ.\nޕްރޮސެކިއުޓާ ޖެނަރަލް (ޕީޖީ)ގެ އެދުމަށް ރައީސް ޔާމީން، ޝަރީއަތް ނިމެންދެން ބަންދުގައި ބެހެއްޓުމަށް ކްރިމިނަލް ކޯޓުން އަމުރު ކުރުމުން އެމަނިކުފާނު ކުރިން ހުންނެވީ މާފުށީ ޖަލުގެ ސްޕެޝަލް ޕްރޮޓެކްޝަން ޔުނިޓުގަ އެވެ.\nކްރިމިނަލް ކޯޓް އެމްއެމްޕީއާރުސީ އެމްއެމްޕީއާރުސީ ހިޔާނާތް ހައިކޯޓް ރައީސް ނަޝީދު ރައީސް ޔާމީން


ޤުރުއާން ޓީޗަރ ހޯދުމަށް\nރަށުން ބޭރު އެލަވަންސް:\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 19 ފެބްރުއަރީ 2020 ގެ 13:00 ގެ ކުރިން، ކަމަދޫ ސްކޫލްއަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް [email protected] މެދުވެރިކޮށްވެސް ބަލައި ގަނެވޭނެއެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ، 20 ފެބްރުއަރީ 2020 އާއި 24 ފެބްރުއަރީ 2020 އާ ދެމެދު، ކަމަދޫ ސްކޫލް ގައެވެ.\n17 ޖުމާދުލްއާޚިރު 1441


ފަސްވަނަ އީޔޫ-މޯލްޑިވްސް ޕޮލިސީ ޑައިލޮގް އަންނަ ހޯމަ ދުވަހު ބާއްވަނީ\nNovember 21, 2020 14:26:10\nހަތަރުވަނަ އޫޔޫ-މޯލްޑިވްސް ޕޮލިސީ ޑައިލޮގްގެ ތެރެއިން.\nދިވެހިރާއްޖެއާއި ޔޫރަޕިއަން ޔޫނިއަން (އޫޔޫ) ގުޅިގެން ބާއްވާ ފަސްވަނަ އޫޔޫ-މޯލްޑިވްސް ޕޮލިސީ ޑައިލޮގް 23 ނޮވެމްބަރުގައި ބޭއްވުމަށް ހަމަޖެހިއްޖެއެވެ.\nމިނިސްޓްރީ އޮފް ފޮރިން އެފެއާޒް އިން ހާމަކޮށްފައިވާ ގޮތުގައި މި ފަހަރުގެ ބައްދަލުވުން ކުރިއަށްދާނީ ވަރޗުއަލްކޮށެވެ. މި ބައްދަލުވުމުގައި، ކޮވިޑް-19ގެ ސަބަބުން ދިވެހިރާއްޖޭގެ އިގްތިސާދަށް ލިބިފައިވާ ގެއްލުންތަކުގެ މައްޗަށް އަލިއަޅުވާލާނެއެވެ. އަދި ކޮވިޑްގެ މި ހާލަތުން އަރައިގަނެ، މުސްތަގްބަލުގައި އިތުރަށް ރަނގަޅުކުރުމަށް ސަރުކާރުން ކުރާނެ ކަންތައްތައް އީޔޫއާ ދިވެހި ސަރުކާރުން ހިއްސާކުރާނެއެވެ.\nމީގެއިތުރުން، މަސްވެރިކަމުގެ ސިނާއަތް، ތިމާވެއްޓާއި މޫސުމަށް އަންނަ ބަދަލުތައް، ޓްރޭޑް އާއި އިންވެސްޓްމެންޓް، ފައިނޭންސް، ޑިމޮކްރަސީ، ގަވަނެންސް، އިންސާނީ ހައްގުތައް އަދި ސަލާމަތީ ދާއިރާއިން އެއްބާރުލުން އިތުރުކުރުމާއި ބެހޭ ގޮތުން މަޝްވަރާކުރާނެއެވެ. ފޮރިން މިނިސްޓްރީއިން ބުނެފައިވާ ގޮތުގައި، ޝެންގަން ވިސާ ފަސޭހައިން ދިވެހިންނަށް ލިބޭނެ ގޮތްތަކާއި ގުޅޭ ގޮތުންވެސް މަޝްވަރާކުރުމަށް ހަމަޖެހިފައިވެއެވެ.\nދިވެހިރާއްޖޭގެ ފަރާތުން ފަސްވަނަ އޫޔޫ-މޯލްޑިވްސް ޕޮލިސީ ޑައިލޮގްގައި ބައިވެރިވާ ވަފްދުގެ އިސްކޮށް ހުންނަވާނީ މިނިސްޓަރ އޮފް ފޮރިން އެފެއާޒް އަބްދުﷲ ޝާހިދުއެވެ. އެމަނިކުފާނުގެ އިތުރުން ކެބިނެޓް މިނިސްޓަރުންނާއި، ސަރުކާރުގެ އިސް އޮފިޝަލުން ބައިވެރިވުމަށް ހަމަޖެހިފައިވެއެވެ. ޔޫރަޕިއަން ޔޫނިއަންގެ ފަރާތުން ބައިވެރިވާ ވަފްދުގައި އެންމެ އިސްކޮށް ހުންނަވާނީ އީޔޫގެ ފަރާތުން ދިވެހިރާއްޖެއަށް ކަނޑައަޅުއްވާފައި ހުންނަވާ ސަފީރު ޑެނިސް ޗައިބީއެވެ.\nއޫޔޫ-މޯލްޑިވްސް ޕޮލިސީ ޑައިލޮގް އަކީ ކޮންމެ އަހަރަކުވެސް އެއް ފަހަރު ބާއްވާ ބައްދަލުވުމެކެވެ. މިއީ ދިވެހިރާއްޖެއާއި އީޔޫއާ ދެމެދު އޮންނަ ގުޅުން އިތުރަށް ހަރުދަނާކުރުމަށް ބާއްވާ ބައްދަލުވުމެކެވެ. އީޔޫ އާއި ރާއްޖެ ގުޅިގެން މަސައްކަތް ކުރެވޭނެ ދާއިރާތައް ބަލައި އެ ދާއިރާތަކުން މަސައްކަތް ކުރުމަށްޓަކައި ސީނިއާ އޮފިޝަލުންގެ މީޓިންގ ތަކެއްވެސް ކޮންމެ އަހަރަކު ބޭއްވުމަށް ވަނީ ހަމަޖެހިފައެވެ. މީގެ ފުރަތަމަ ބައްދަލުވުން ބޭއްވުނީ މި އަހަރު ފެބްރުއަރީ މަހުގެ ތެރޭގައި ދިވެހިރާއްޖޭގައެވެ.\nއީޔޫ ކެބިނެޓް އަބްދުﷲ ޝާހިދު މިނިސްޓްރީ އޮފް ފޮރިން އެފެއަރޒް\nNovember 23, 2020 20:05:49\nއޯ.އައި.ސީގެ ޚާރިޖީ ވަޒީރުންގެ ބައްދަލުވުމުގައި ބައިވެރިވެވަޑައިގަތުމަށް މިނިސްޓަރ ޝާހިދު ފުރާވަޑައިގެންފި\nSeptember 14, 2020 14:12:33\nއިންޑިއާ ސަރުކާރުގެ އެހީގައި މ.ކޮޅުފުށީގައި މަގުބައްތި ޖަހައިފި\nNovember 07, 2020 11:41:38\nކަނޑުމަހުގެ ބާވަތްތައް ލަންކާއަށް އެތެރެކުރުން މަނާކުރިކަމުގެ މައުލޫމާތެއް ނެތް: ފޮރިން މިނިސްޓްރީ